
			  Bibliatanulmány 

		

		
			Merényi Zoltán

			Sóvárogva vár ránk a világ?

			Léteznek gyakran idézett igeversek, amelyeket kontextusukból kiragadva tévesen értelmezünk. Ilyen a Római levél 8. fejezetének 19. verse: 

			„Mert a teremtett világ sóvárogva várja az Isten fiainak megjelenését.”

			Számtalan prédikációban, tanításban, buzdításban hallottam már idézni ezt a szakaszt, olyan összefüggésben, hogy az emberek a világban meg akarnak térni, de nincs senki, aki elmondaná nekik az örömhírt. Missziós bátorításként, felhívásként idézik Pál apostol szavait: testvérek menjünk, nyitott ajtókat döngetünk. Egyik közismert énekünk is ezt a gondolatot tükrözi: 

			„Tégy engem békeköveteddé, mert sóvárogva vár rád a világ...” (BGYÉ 483) 

			Fontos a missziós buzgóság, a bátorítás a közösség felé, de ezzel az igeverssel lehet pont az ellenkező hatást fogjuk elérni.

			A valósággal szembesülve nehezen tagadhatjuk, hogy a világ nem szeretne megtérni. Vannak emberek, akik nyitottak, vannak érdeklődők, vannak, akik keresik az igazságot, vannak, akik kiábrándultak az addigi életükből, de megkockáztatom, hogy ők vannak kisebbségben. A legtöbbször közönnyel, elutasítással, rosszabb esetben ellenségeskedéssel, megvetéssel, gúnnyal találkozunk a bizonyságtétel során. Ennek ellenére hirdetnünk kell a jó hírt, hiszen Megváltónk ezzel bízott meg bennünket. Kognitív disszonanciát okozhatnak bennünk negatív tapasztalataink. Hogyan lehet, hogy a világ sóvárogva vár minket, de mi az ellenkezőjével szembesülünk. Lehet, hogy bennünk van a hiba, rosszul adjuk át az üzenetet? Sokkal inkább a hamis elvárásaink, amiket éppen erre a rosszul értelmezett igére építettünk, nem teljesültek.

			Az evangéliumokban látjuk, hogy Jézust voltak, akik követték, de a többség elutasította személyét, tanítását. Az ősegyház gyorsan növekedett, az Úr napról napra növelte a gyülekezetet üdvözülőkkel (Csel 2,47), de mellette ott voltak az üldözések, az harcok, a szenvedések is. Egy csoportban mostanában tanulmányozzuk a Jelenések könyvét, melyben a végidők nyomorúságaival találkozunk. Sok csapás, ítélet ellenére, 

			„A többi ember pedig, akiket nem öltek meg ezek a csapások, nem tértek meg kezük alkotásaitól, hanem imádták az ördögöket és a bálványokat, amelyeket aranyból és ezüstből, rézből, kőből meg fából készítettek, és amelyek sem látni, sem hallani, sem járni nem tudnak; és nem tértek meg gyilkosságaikból, varázslásaikból, paráználkodásaikból és lopásaikból sem." Jel 9,20–21

			Akkor hogyan értelmezzük a Római levél 8. fejezetében olvasható igeverset? A magyarázathoz azt kell tisztázni, mit értsünk „teremtett világ” kifejezés alatt, és hogy kik azok az „istenfiak”, és hogy mikor várhatjuk ezek „megjelenését”. A szakasz arról a feszültségről beszél, amely a jelenvaló időszak és az eljövendő között feszül. A jelenvaló korszakunkban ott a szenvedés, mert romlandóság és hiábavalóság alá vettetett a világunk. Folyamatosan tapasztaljuk mi is ezt a feszültséget. A világ már meg van váltva, Jézus Krisztus meghalt és feltámadt, de még itt a bűn, a szenvedés, a nyomorúság. A „már nem” és a „még nem között” lebegünk. Már nem vagyunk remény nélküliek, hiszen üdvösségünk megjelent, de még nem zárult le ez az üdvtörténeti időszak, még munkálkodik a Sátán, és az emberek nagy része lázad Isten ellen. Eljön majd az Úr napja, az ítélet napja, mikor véget vet Isten ennek a világnak, és egy újat teremt. Várjuk azt a napot, amikor Jézus letöröl a szemünkről minden könnyet és nem lesz többé szenvedés, sem gyász, sem halál, sem bűn, de most még mindez jelen van. Isten vár, mert még vannak, akik megtérnek. Mi már siettetnénk a véget, de az Úr kezében van a döntés. Ebben a hiábavalóságban, romlandóságban szenved velünk együtt a teremtett világ is. Pál itt nem a kozmosz kifejezést használja, hanem a „ktisziszt”. John Stott így magyarázza ezt a kifejezést: 

			„Ezért a teremtésen vagy a teremtett világ kifejezésen a »földet értette, benne az ember kivételével minden élő és élettelen dologgal«, illetve »az ember alatti természet összességét«.”1 

			Tehát a világ nem az emberiséget jelenti, mint a Jn 3,16-ban, hanem az ember uralma alá rendelt természetet.2 

			A bűn következtében átkozott lett a föld miattunk3, tövist és bogáncsot hajt, és pusztulásra lett ítélve. Az ember tevékenységének következtében az a teremtett világ, amit az Isten jónak alkotott, megromlott. Pusztítjuk a termőföldet, mérgezzük a vizeket, a levegőt. Állatfajok halnak ki, egyre lakhatatlanabbá tesszük földünket. A Jelenések könyve pontosan ezekről a természeti anomáliákról, katasztrófákról beszél, melyek az utolsó időket jellemzik. Csapás a tengerekre, a folyókra, a földre, a növény és állatvilágra, és vele együtt az emberre.4 Saját életterünk pusztul. Ezért sóhajtozik és vajúdik a teremtett világ körülöttünk. Természetesen antropomorfizmus, megszemélyesítése ez a természetnek, de nagyon szemléletes. Ma még aktuálisabb a probléma, mint Pál apostol idejében. 

			Mi a reménysége a teremtett világnak? Az, hogy vége lesz a hiábavalóság korszakának és eljön az új, a romolhatatlan világ, ahol az ember is újra összhangban lesz a környezetével. Ez az időpont egybeesik a mi végső megváltásunkkal, ami után mi is sóhajtozuk, vagyis „testünk megváltására”. (Róm 8,23) Ma még harcolunk a kísértéssel, a mulandósággal, a szenvedéssel, a betegséggel, de egy napon új testben támadunk fel, vagy az elragadtatáskor mindnyájan elváltozunk (1Kor 15,52). Azon a napon az Úr 

			„az ő dicsőséges testéhez hasonlóvá változtatja a mi gyarló testünket, azzal az erővel, amellyel maga alá vethet mindeneket." Fil 3,2. 

			Ez a nap lesz az a nap, amit Pál ebben az igeszakaszban az Isten fiainak megjelenéseként ír le. Ezen a napon nyilvánvalóvá válik igazi személyiségünk, elnyerjük végső állapotunkat, egy dicsőséges, romolhatatlan, bűntelen testben. Erre várunk mi is, és erre vár a teremtett világ is. 

			Sok olyan igeszakaszt találunk, amely a misszióra bátorít minket, áttételesen ez is lehet ilyen szakasz, de elsősorban reménységünkről és a teremtett világ reménységéről tesz bizonyságot. Arra bátorít, hogy ne csüggedjünk a jelen nyomorúságait, hiábavalóságait látva, hanem egyre jobban, sóvárogva várva, vagy ahogyan John Stott könyvében magyarázza: „felemelt fejjel és a láthatárra, az érkezés vélt helyére szegzett tekintettel”5 várjuk a mi megváltónk Jézus Krisztus visszajövetelét!

			

			
				
						1.  John Stott: Pál levele a Rómaiakhoz (Harmat 2006, 239. oldal)

			„Sok olyan igeszakaszt találunk, amely a misszióra bátorít minket, áttételesen ez is lehet ilyen szakasz, de elsősorban reménységünkről és a teremtett világ reménységéről tesz bizonyságot.”

			 TEOLÓGIA 

		

		
			A következőkben Heizer Tamás lelkipásztor testvér meggyőződését tükröző írást olvashatjuk. Köszönjük, hogy elkészítette! Mivel ebben a kérdéskörben széles körű beszélgetések, közös gondolkodás zajlik, ezért a következő számokban helyet kívánunk adni másoknak, illetve más megközelítéseknek is. 

			Szeretettel: a szerkesztőség

		

		
			Heizer Tamás

			Lelkipásztori szolgálat Krisztus uralma alatt

			A „gyülekezet angyala" értelmezéstörténete és a pásztori szerepértelmezés újszövetségi alapjai

			Bevezetés 

			Isten Igéje nem ír elő egyetlen, minden történelmi korra nézve kötelező gyülekezetvezetési struktúrát, ugyanakkor egyértelműen tanít a vezetés szükségességéről, a vezetők alkalmassági feltételeiről és szolgálatuk természetéről. Az egyház történetében ugyanakkor újra és újra megjelenik a kísértés, hogy a tisztségviselők a jézusi, szolgáló és felhatalmazó vezetés helyett a hierarchikus pozícióból fakadó hatalomra támaszkodjanak. 

			A lelkipásztori szerepértelmezés teológiai megalapozása kapcsán gyakran felmerülő érv, hogy a Jelenések könyvének elején, a hét kisázsiai gyülekezetnek írt levelek címzettjei valójában az első századi gyülekezetek lelkészei vagy püspökei voltak. E felfogás szerint bennük a monarchikus episzkopátus1 korai formájának bibliai igazolását láthatjuk, és az episkoposz (felvigyázó, püspök) tisztsége megfeleltethető a mai lelkipásztori szolgálatnak. Más írásmagyarázók ezzel szemben úgy vélik, hogy a „gyülekezet angyala” emberi vezetőként való azonosítása sem a Jelenések könyvének apokaliptikus szimbolikájával, sem az első századi egyház történeti viszonyaival nem egyeztethető össze. A levelek ugyanis nem a pásztoroknak (poimenes), illetve a püspököknek (episkopoi), hanem egy sajátos címzettnek szólnak: „a gyülekezet angyalának” (tō angelō tēs ekklēsias). 

			Jelen tanulmány a lelkipásztori szerepértelmezés újszövetségi megalapozását vizsgálja. Ennek érdekében két, egymást kiegészítő irányból közelítem meg a kérdést. Egyrészt bemutatom és kritikailag értékelem a „gyülekezet angyala” kifejezés négy meghatározó értelmezését, másrészt áttekintem a gyülekezeti vezetésre vonatkozó explicit újszövetségi szövegeket. Nem abból az előfeltevésből indulok ki, hogy a „gyülekezet angyala” kifejezés szükségszerűen valamely egyházi tisztséget jelöl, de abból sem, hogy ez eleve kizárt. A tanulmány szempontjából ezért az a döntő kérdés, hogy az exegetikai bizonyítékok alapján indokolható-e a „gyülekezet angyala” kifejezés normatív felhasználása a mai lelkipásztori szolgálat és az ehhez kapcsolódó gyülekezetvezetés bibliai megalapozására. 

			1. A probléma exegetikai és hermeneutikai háttere

			Az az értelmezés, amely az aggelos kifejezést a mai értelemben vett lelkipásztorral vagy monarchikus püspökkel azonosítja, jelentős exegetikai, történeti és ekkléziológiai kérdéseket és problémákat vet fel. Az Újszövetség gyülekezetkormányzással kapcsolatos szövegei ugyanis nem egy, a presbiterektől elkülönülő vagy föléjük rendelt vezetői tisztséget rajzolnak meg, hanem alapvetően plurális testületi vezetést tükröznek. A történeti források alapján a monarchikus episzkopátus csupán a 2. század folyamán bukkan fel, és csak a későbbi évszázadokban vált általánossá. Így felmerül a kérdés, hogy a „gyülekezet angyala = lelkipásztor” értelmezés a szöveg eredeti jelentését tükrözi-e, vagy inkább egy későbbi egyházszervezeti modell visszavetítése a szövegbe. Ez a kérdés a Jelenések könyve értelmezéstörténetének egyik legtöbbet tárgyalt és mindmáig vitatott problémája. Az eltérő magyarázatok mögött nem csupán egy exegetikai probléma áll, hanem olyan hermeneutikai kérdések, amelyek az apokaliptikus irodalom sajátos nyelvezetét, a korai egyház történeti rekonstrukcióját és az egyház teológiai önértelmezését egyaránt érintik. Tehát a válasz szorosan összefügg azzal, hogy miként értelmezzük a korai egyház struktúráját, a Jelenések könyvének apokaliptikus világképét, valamint az egyház mennyei és földi természetének kapcsolatát.

			A gyülekezetvezetéssel kapcsolatos egyik fontos hermeneutikai kulcs, a leíró (deszkriptív) és előíró (normatív) bibliai szövegek közötti különbségtétel. A Jelenések könyvének látomásai (köztük a gyülekezet angyala) alapvetően deszkriptív és apokaliptikus műfajú képek, nem pedig az újszövetségi egyházszervezet számára adott normatív egyházjogi előírások. Ha egy leíró jellegű apokaliptikus szimbólumból normatív szervezeti struktúrát kívánunk levezetni, az komoly hermeneutikai módszertani kérdéseket vet fel, amelyek megkerülése exegetikai tévedéshez vezethet. Fontos ugyanakkor különbséget tenni a Jelenések könyvének teológiai normativitása és egyházszervezeti normativitása között. A könyv egészének üzenete mélyen normatív: Krisztus kizárólagos uralmának felismerésére hívja a gyülekezeteket, megtérésre szólít, erkölcsi ítéletet mond, kitartásra buzdít, és meghatározza, mit jelent hűséges tanítványnak lenni egy aktuálisan ellenséges világban. Ez a normativitás azonban nem jelenti azt, hogy minden apokaliptikus szimbólumból közvetlen egyházkormányzati mintákat lehetne levezetni. A könyv elsődleges célja nem az egyházi tisztségek vagy vezetési struktúrák szabályozása, hanem Krisztus uralmának kijelentése és a gyülekezetek hűségre való bátorítása. A Jelenések könyve tehát nem azért nem szolgál közvetlen egyházjogi normaként, mert "képi nyelven" beszél, hanem mert más a műfaji és teológiai funkciója. Nem egyházkormányzati modellt kíván felállítani, hanem láthatóvá teszi a mennyei valóságot, amelyből a földi gyülekezetnek önmagát kell megértenie. Nem előír, hanem leleplez: vagyis megmutatja, hogy ki az Úr (Krisztus és nem Domitianus), és Ő mit vár a gyülekezeteitől.

			A hermeneutikai kérdés tehát nem az, hogy a Jelenések könyve normatív-e, hanem az, hogy normativitása milyen szinten érvényesül. A könyv Krisztus uralmát, a gyülekezet identitását és a tanítványi hűséget normatív módon tárja elénk, ugyanakkor szimbolikus képeiből csak kellő óvatossággal vonhatók le egyházkormányzati következtetések. Mert az apokaliptikus irodalom, és közöttük a Jelenések könyve, elsősorban nem a jövő eseményeinek titkos kódolását, hanem a földi és a mennyei valóság egyidejű bemutatását végzi el. Az apokalipszis nem jóslás, hanem valóság-feltárás: megmutatja, hogy a látható mögött mi az igazi, láthatatlan struktúra.2

			Az értelmezési nehézségek gyökere a görög aggelos szó jelentéstartományában rejlik. Alapjelentése: „hírnök”, „küldött”, „követ”. A Septuagintában (LXX) a héber mal’ākh görög megfelelőjeként jelenik meg, és egyaránt utalhat emberi küldöttre és természetfeletti lényre. Az Ószövetségben előfordul prófétákra3, papokra4, sőt a Messiás útkészítőjére5 is alkalmazva. 

			Az fenti táblázat az „aggelos” (mal'ākh) bibliai jelentésárnyalatait foglalja össze.

			Ez a széles jelentés tartomány lehetővé teszi, hogy az aggelos kifejezés „küldött” értelemben akár emberi szereplőre is utaljon. Ugyanakkor a Jelenések könyvének belső nyelvi statisztikája komoly ellenvetést fogalmaz meg ezzel szemben, ugyanis az aggelos kifejezés több mint hetvenszer fordul elő a könyvben, és minden előfordulásában - a hét kisázsiai gyülekezetnek küldött levél kontextusától eltekintve - következetesen mennyei lényekre vonatkozik. Ez a jelentésbeli konzisztencia nem hagyható figyelmen kívül, különösen akkor, ha figyelembe vesszük a mű apokaliptikus műfaját, amely eleve nagy hangsúlyt fektet a mennyei lények és a transzcendens valóság bemutatására. Ugyanakkor ez az értelmezés sem mentes a nehézségektől. A levelek erkölcsi intései: a megtérésre és bűnbánatra való felhívások komoly kérdést vetnek fel azzal kapcsolatban, hogy egy angyal esetén ez hogyan egyeztethető össze a mennyei lények szentségével?

			2. A négy legfontosabb értelmezési lehetőség 

			Mind a hét levél ugyanahhoz az értelmezési kérdéshez vezet: ki a „gyülekezet angyala”, akit Krisztus megszólít? A szakirodalomban négy alapvető értelmezési irány rajzolódik ki. A négy megközelítés nem azonos súlyú sem történetileg, sem a jelenlegi kommentárirodalomban, mégis mindegyik jelentős hatást gyakorolt a Jelenések könyvének értelmezéstörténetére. Az eltérő értelmezések mögött nem pusztán izolált filológiai probléma van, hanem egy olyan hermeneutikai csomópont, amelyben találkozik az Újszövetség egyházképe a Jelenések könyve apokaliptikus világképével, valamint a szimbolikus nyelvhasználat teológiai logikájával.

			Az értelmezési irányok történetileg nem egyszerre jelentek meg, hanem egymást követve és egymásra reflektálva. Történetileg a püspöki vagy lelkipásztori értelmezés jelenik meg legkorábban, később azonban fokozatosan új alternatívák születtek, amelyek részben erre a hagyományra reagáltak.  A lelkipásztori értelmezés a 17. századi anglikán-puritán vitákban érte el egyházpolitikai hatásának csúcsát.6 A mennyei őrangyal-értelmezés a 19. század végére vált dominánssá7. A kollektív megszemélyesítés hipotézise szintén a 20. század elejére nyúlik vissza8, és a század második felében9 nyerte el a legkidogozottabb formáját. A futár-elmélet ugyanerre az időszakra datálható10 azonban a 20. századi kommentárirodalomban marginálissá vált. A történeti áttekintés önmagában nem dönti el az exegetikai kérdést, ugyanakkor jól mutatja, hogy az egyes értelmezések eltérő egyháztörténeti és teológiai kontextusokban nyertek hangsúlyt.

			2.1. A gyülekezeti tisztségviselő értelmezés: episzkopális vagy lelkipásztori hipotézis

			A gyülekezet angyalának püspökként vagy lelkipásztorként való értelmezése néhány szerző szerint11 már egyes egyházatyáknál megtalálható, valójában nyugaton a 4. század második felében12, keleten pedig a 6. század végén13  jelenik meg minden kétséget kizáróan. Ez az értelmezés a 17. századi anglikán–puritán vitákban kapott különös jelentőséget14, mert mindkét oldal kulcsfontosságúnak tartotta álláspontja alátámasztásához. Az anglikán teológusok a monarchikus episzkopátust, vagyis az egyházmegyei püspöki rend isteni jogát látták igazolva benne. A puritánok elfogadták, hogy az angyal embert jelent, de tagadták, hogy ez egy egész egyházmegye felett uralkodó püspök lett volna, ők a helyi, gyülekezeti igehirdetői tisztség (lelkész) megerősítését látták benne.

			A püspöki/lelkipásztori hipotézis fő érvei:

			
					A felelősség személyes jellege. Krisztus a levelekben dicsér, megfedd, bűnbánatra szólít és ítélettel fenyeget. Ezek a kategóriák természetesebben illenek egy emberi vezetőre, mint egy mennyei angyalra. Nehéz megmagyarázni, hogy egy bűntelen, szent mennyei lényt miért kellene megtérésre felszólítani.

					Ószövetségi párhuzam. A Mal 2,7 szerint a pap „akár a Seregek Urának követe [angyala]”. Ez a megfeleltetés az angyal/követ fogalmát emberi vezetői szerepre alkalmazza. Ez azonban inkább analógia, mint közvetlen bizonyíték.

					A gyülekezet vertikális reprezentációja. Az értelmezés harmadik pillére az a feltételezés, hogy a püspök/lelkipásztor az egész közösséget képviseli Isten előtt, ezért szólítja meg őt Krisztus. A gyülekezet szellemi állapotáért ő, mint vezető felelős, ezért természetes, hogy dicséretet vagy feddést kap az általa vezetett közösség miatt.

			

			A legfontosabb kritikák és ellenvetések:

			A teológiai szakirodalomban a püspöki/lelkipásztori hipotézissel szemben megfogalmazott kritikák egyháztörténeti, ekkleziológiai és filológiai érveken alapulnak. Bár a lelkipásztori értelmezés egyszerűsége és gyakorlatiassága miatt évszázadokon át népszerű volt, a modern tudományos egzegézis számos ponton vitatja ezt a megközelítést.

			A Jelenések könyvének belső összefüggései ellentmondanak ennek az értelmezésnek.

			
					Az aggelos szó több mint 70 alkalommal fordul elő a Jelenések könyvében, és a hét levélen kívül minden egyes esetben kizárólagosan transzcendens, mennyei lényt jelöl. Ezért a lelkipásztori értelmezés felborítja az irat belső nyelvi következetességét.

					Sehol máshol az Újszövetségben nem találunk példát arra, hogy az aggelos kifejezést egyházi tisztségviselőre (pásztorra, püspökre) alkalmaznák.

					Minden levél azzal a formulával zárul: „Akinek van füle, hallja meg, mit mond a Lélek a gyülekezeteknek!” és nem azzal, hogy „mit mond a Lélek a lelkipásztornak”. Ez arra utal, hogy a levelek végső címzettje a teljes gyülekezet. Ha a levelek kizárólag egyetlen emberhez (lelkipásztor) szólnának, akkor nehezen magyarázható, miért kap ekkora hangsúlyt ez a teljes gyülekezethez intézett záró felszólítás. Akár ki is az angyal, nem kizárólag ő az, aki közvetít Krisztus és a gyülekezet között, hiszen a szöveg a Lélek munkáját hangsúlyozza és nem egy emberét. Jézus a hívők közösségével élő kapcsolatot tart fent, a Szenetlélek munkáján kívül nincs szüksége egy vertikális közvetítőre ehhez.

					Krisztológiai és ekkleziológiai aggályok: A hipotézis szerint a pásztor a gyülekezet „vertikális reprezentánsa”, aki a gyülekezet nevében eljár és hordozza Isten előtt annak szellemi felelősségét. Ez a közvetítői szerep élesen ellentmond az Újszövetség krisztológiai elveinek, mert egy gyülekezeti vezető se nem pap, se nem közvetítő, ez egyedül Jézus szerepe. Isten gyermekeinek közvetlen bejárásuk van az Atyához Krisztus, az egyetlen és örök Főpap áldozata és közbenjárása által. De ez az értelmezés ellent mond az újszövetségi ekkleziológiának is, amely a hívők egyetemes papságának újszövetségi elvét hirdeti.

					Egyes írásmagyarázók rámutatnak, hogy a Jelenések könyve szimbolikus architektúrája15 szigorú égi-földi megfelelésekre épül. A szövegben kirajzolódik egy földi pár (gyertyatartó = földi gyülekezet) és egy mennyei pár (csillag = mennyei angyal). Ha az angyalt az anyagi világban élő, hús-vér lelkipásztorral azonosítjuk, ez a szellemi szimmetria teljesen összeomlik, és a mennyei szférához tartozó „csillag” elveszíti transzcendens jelentőségét.

			

			Az Újszövetség más iratai kollektív lelki vezetési modellt mutatnak:

			
					A hipotézis alapvető gyengesége, hogy feltételezi egyetlen, monarchikus vezető (lelkipásztor vagy püspök) jelenlétét a gyülekezetek élén a 1. század végén. Az egyetlen püspök kizárólagos tekintélyére épülő rendszer (monarchikus episzkopátus) csak a 2. század elején, jelenik meg, mint új egyházkormányzati törekvés. Ennek visszavetítése János apostol korára történelmileg problémás.

					Az ApCsel 20,17 és 28 szerint Pál az efezusi gyülekezet presbitereit (többes szám) hívja magához, és azt mondja róluk, hogy őket a Szentlélek tette felvigyázókká (episkopoi=püspökök, szintén többesszám), egyébként pedig vezető testületként a feladatuk a gyülekezet pásztorlása (poimainō). Ebből az látszik, hogy a presbiter és a püspök kifejezések ekkor még egymás szinonimái, ugyan azokat a vezetőket írja le többes számban, akik felelősek a gyülekezet pásztori vezetéséért.

					A Fil 1,1 a filippi gyülekezet püspökeit (episkopoi) és diakónusait (diakonoi) szólítja meg. Mindkettő többes számban van, vagyis püspökökből (és diakónusokból is) több volt, vagyis egy vezetői testületet alkottak.  

					A Tit 1,5-7-ben Pál először ezt írja: „Rendelj presbitereket minden városban”16, majd néhány verssel később így folytatja: „Mert a püspöknek (episkopos) feddhetetlennek kell lennie...”17. Nyilvánvaló, hogy ugyanarról a személyről beszél, a presbyteros és az episkopos itt is szinonimák18.

					Ez a három újszövetségi szöveg következetesen azt mutatja, hogy az első század végének gyülekezeteiben a vezetés több személyhez kötődött, és a presbiter, episkopos, illetve pásztori szolgálat fogalmai még nem váltak szét olyan értelemben, ahogyan azt a későbbi egyházi struktúrákban látjuk.

			

			Nemcsak az Újszövetség, hanem a történeti források is ellentmondanak a püspöki vagy lelkipásztori hipotézisnek. A Jelenések könyve valószínűleg Domitianus császár idején keletkezett (Kr. u. 90-es években). Ekkor a monarchikus episzkopátus még nem volt jellemző Kis-Ázsiában, tehát a gyülekezeteket nem egyetlen személy (püspök vagy lelkipásztor) vezette, hanem inkább a testületi vezetés egyértelmű formái figyelhetők meg.

			
					A monarchikus episzkopátus első egyértelmű teológiai megfogalmazása a 2. század elején Antiochiai Ignác leveleiben jelenik meg. Ignácot19 fogolyként Rómába vitték kivégezni, útközben írt leveleiben az egyház teológiai és gyakorlati egységének zálogaként mutatta be az egyetlen püspökből, valamint a presbiterekből és diakónusokból álló háromosztatú egyházi struktúrát. A püspök iránti engedelmességet rendkívüli hangsúllyal követelte meg a hívőktől: elvárta, hogy úgy kövessék a püspököt, amint Jézus Krisztus az Atyát20, hiszen az egyházfő Isten helyén elnököl21, és személye az Atya képmása22. Számára a hierarchikus rendnek való engedelmesség jelentette a legfőbb védelmet a Krisztus valóságos megtestesülését tagadó doketista tévtanítások hatásaival szemben.

					Ezzel szemben kortársa és barátja Szmirnai Polikárp23, akit a hagyomány János apostol tanítványaként tart számon, leveleiben nem ugyanazt a hangsúlyt képviseli. Bár Ignác Polikárpot egyedüli püspökként köszöntötte, Polikárp a saját, Filippibeliekhez írt levelének köszöntésében nem monarchikus püspökként, hanem kollegiális szemléletben utal önmagára.24 Ráadásul amikor a gyülekezet belső fegyelméről és az engedelmességről írt, egyáltalán nem említett püspököt, hanem kizárólag a presbitereknek és a diakónusoknak való alárendelődést parancsolta meg25. Talán nem véletlen, hogy Polikárp idegenkedik attól, hogy önmagát a presbiter társai fölé emelje, hiszen szellemi atyja, János apostol ezt a mentalitást erőteljesen bírálta Diotrefésszel kapcsolatban, akiről ezt írja: „elsőséget kíván közöttük”26. Polikárp írásai a modern egyháztörténet számára arra utaló bizonyíték, hogy a 2. század elején a gyülekezetek vezetési gyakorlata még nem volt egységes, és a monarchikus episzkopátus nem tekinthető általánosan elfogadott modellnek, hiszen a görögországi Filippi gyülekezetet még nem egyetlen monarchikus episkopos, hanem a vének kollektív testülete vezette.

			

			Bár a püspöki vagy lelkipásztori hipotézis érthető magyarázatot ad arra, hogy Krisztus miért szólít meg és von felelősségre egyetlen „angyalt”, a lexikális, történeti és ekkléziológiai nehézségek miatt a modern kommentárirodalom jelentős része nem tartja ezt az értelmezést meggyőzőnek. A rendelkezésre álló exegetikai és történeti adatok alapján ezért nehezen indokolható a mai értelemben vett lelkipásztori tisztség visszavetítése a Jelenések könyvének keletkezési korára. Valószínűbbnek tűnik, hogy a „gyülekezet angyala = lelkipásztor” azonosítás az exegetikai és történeti bizonyítékok mérlegén inkább egy későbbi egyházszervezeti modell visszaprojektálása, mintsem a szöveg eredeti mondanivalójának a valódi jelentése.

			2.2. Az emberi futár vagy kézbesítő hipotézis

			A futár- vagy kézbesítő hipotézis képviselői27szerint a hét levél címzettjei nem mennyei lények és nem gyülekezeti vezetők, hanem azok a küldöttek voltak, akik Patmoszról eljuttatták a leveleket a kisázsiai gyülekezetekhez, és felolvasták azokat a közösség előtt. 28

			Ez a hipotézis összhangban van az egyház történeti és evangéliumi hagyományával, ami megjelenik Lukács evangéliumában29 is, ahol Keresztelő János küldötteit szintén aggeloi-ként nevezi meg az eredeti görög szöveg. A korai egyház kommunikációs hálózatára utal a Kolossé levél30, de erre utal Hermasz Pásztora is31, amikor Kelemen feladataként említi az üzenetek továbbítását más városokban élő gyülekezetek felé. Ezek az újszövetségi és történeti párhuzamok szolgálnak alapul annak az exegetikai megközelítésnek, hogy a gyülekezet angyalai nem mások, mint futárok, akik kézbesítették a leveleket. Ez az értelmezés tehát elsősorban az aggelos szó tágabb jelentéstartományára és a korai keresztény levelezési gyakorlatra épül.

			A legfontosabb kritikák és ellenvetések:

			
					Krisztus a jobb kezében tartja a hét csillagot32, ami az apokaliptikus szimbolikában az isteni oltalom, hatalom és szellemi tekintély legmagasabb fokát fejezi ki. Hermeneutikailag nehezen tartható, hogy a gyülekezetek szellemi sorsát Krisztus olyan személyekre bízná, akiknek funkciója pusztán egy pergamentekercs fizikai kézbesítésére korlátozódik.

					Még nehezebben magyarázható, hogy Krisztus miként tehetné felelőssé a levél kézbesítőjét egy teljes gyülekezet lelki állapotáért. Egy egyszerű postásra nehezen elképzelhető, hogy Jézus ráruházza egy helyi gyülekezet kollektív Isten előtti felelősségét.

					A mai szakirodalomban ez az értelmezés kisebbségi álláspontnak számít. Bár nyelvtanilag az aggelos jelenthet földi követet is, a Jelenések könyvének apokaliptikus műfaja, belső terminológiája és a szimbólumok teológiai súlya miatt ez a magyarázat összességében nem tűnik meggyőzőnek.

			

			2.3. A természetfeletti őrangyal hipotézis

			A kortárs kommentárirodalom jelentős része ezt tekinti a Jelenések könyve apokaliptikus világképével leginkább összhangban álló értelmezésnek. 

			Az apokaliptika műfajára jellemző, hogy a földi valóságnak mennyei megfelelője van. Dániel könyve33 ismeri a nemzetek angyalainak fogalmát: Perzsiának, Görögországnak és Izráelnek (Mihály arkangyal) egyaránt megvan a maga égi „fejedelmei”. Ez a tradció a Hénok könyvében és a Jubileuomok könyvében is tovább él. Ebben a hagyományban természetesnek számít, hogy a földi közösségeknek mennyei megfelelőjük vagy képviselőjük van. A Jelentések könyve ezzel a teológiai hagyománnyal összhangban értelmezhető úgy, hogy a helyi közösségeknek van egy égi „képviselője”, aki a gyülekezet spirituális valóságát képviseli az isteni trón előtt.

			A Jelentések könyvének szimbolikájában a gyülekezet egyszerre két valóságban jelenik meg:

			
					Földi szinten: gyertyatartó — amelyet el lehet mozdítani.

					Mennyei szinten: csillag — amelyet Krisztus a jobb kezében tart. 

			

			Ez a hét gyülekezetnek íródott leveleket meghatározó kettős reprezentáció teljesen illeszkedik az apokaliptikus világképbe. A műfajnak, a könyv szókincsének következetessége, hogy minden más esetben az aggelos szó mennyei lényeket jelent, arra enged következtetni, hogy a legtermészetesebb értelmezés a hét gyülekezet angyalával kapcsolatban is az, hogy ezek mennyei lények, akik a gyülekezetet képviselik és védelmezik.

			A legfontosabb kritikák és ellenvetések:

			A teológiai szakirodalomban a természetfeletti őrangyal/mennyei képviselő hipotézise34 komoly filológiai és műfaji alapokon nyugszik, azonban számos ellenvetést és kritikát fogalmaztak meg vele szemben.

			
					A bűntelen angyalok problémája: A klasszikus dogmatikai konszenzus szerint a mennyei angyalok bűntelenek, nem képesek elhagyni „első szeretetüket” (mint Efezusban), nem tűrhetnek meg tévtanításokat és erkölcsi romlottságot (mint Thyatirában vagy Pergamonban), és nincs szükségük megtérésre.

					Mennyei címzettek és földi logisztika: A Jelenések könyvének első fejezetében35 Krisztus arra utasítja Jánost, hogy írja le a látottakat egy fizikai tekercsre (könyvbe), és küldje el a hét gyülekezetnek. Ha a levelek címzettjei transzcendens, mennyei lények, nehezen értehető, hogy miért kell egy földi embernek (Jánosnak) fizikai, anyagi formában megírt leveleket postáznia nekik Kis-Ázsiába? Az angyaloknak nincs szükségük földi levelekre ahhoz, hogy megismerjék Isten akaratát.

			

			A természetfeletti értelmezés legkomolyabb teológiai problémája az, hogy Krisztus az angyalokat felelőssé teszi a gyülekezet állapotáért, bűnbánatra és megtérésre szólítja fel őket. Ezt a paradoxont a reprezentátív azonosítás elmélete oldja fel: e megközelítés szerint a megszólítás nem az angyal személyes erkölcsi állapotára vonatkozik, hanem arra a közösségre, amelyet mennyei képviselőjeként megjelenít. Az angyal így reprezentatív értelemben részesül a gyülekezet dicséretében vagy feddésében.

			2.4. A kollektív megszemélyesítés/reprezentáció hipotézise

			A „kollektív megszemélyesítés” vagy „uralkodó szellemiség” hipotézise36 mögött átgondolt hermeneutikai és teológiai érvrendszer áll, amelyet számos jelentős kortárs írásmagyarázó37 képvisel, ezért a mai kommentárirodalomban is komolyan számításba vett értelmezési lehetőségnek tekinthető.

			Ez a megközelítés egyfajta hermeneutikai középutat képvisel a tisztán égi (őrangyal) és a tisztán földi (lelkipásztor) hipotézisek között. Képviselői szerint a gyülekezet angyala nem egy valóságos transzcendens mennyei lény, és nem is egy konkrét gyülekezeti tisztségviselő. Ehelyett az angyal a helyi közösség kollektív személyiségének, vagy uralkodó szellemi karakterének, vagy kollektív énjének38 irodalmi és teológiai megszemélyesítése. Másképp fogalmazva: minden emberi intézménynek (így a gyülekezetnek is) van egy látható külső struktúrája és egy láthatatlan, belső szellemi realitása. Az angyal ennek a belső, kollektív szellemi atmoszférának a megszemélyesítője, amely a közösséggel együtt jön létre, és nem választható el tőle.

			A legfontosabb kritikák és ellenvetések:

			
					A legfőbb ellenvetés arra mutat rá, hogy a Jelenések 1,20-ban a feltámadott Krisztus kifejezetten megkülönbözteti egymástól a hét csillagot (az angyalokat) és a hét gyertyatartót (a gyülekezeteket). Ha az „angyal” csupán a gyülekezet kollektív szellemiségének vagy ideális énjének a megszemélyesítése, akkor ez a szövegben megfogalmazott különbségtétel szimbolikussá válik.

					Több kritikus kiemeli, hogy a „gyülekezet uralkodó szellemisége” vagy „kollektív karaktere”, mint irodalmi megszemélyesítés túlságosan modern, elvont megközelítésnek tűnik. Ez a fajta absztrakt, szimbolikus ekkleziológia kevéssé illeszkedik az ókori zsidó és őskeresztény irodalom jellemző fogalomhasználatához.

					Végül a szimbólumok felesleges megkettőzése egy exegetikai ellenérv. Mivel a gyertyatartó már önmagában is a gyülekezetet szimbolizálja, az angyal, mint megszemélyesített gyülekezeti karakter bevezetése felesleges szimbólumhalmozásnak tűnhet. 

			

			A felsorolt nehézségek ellenére ez az értelmezés több olyan előnnyel rendelkezik, amelyek miatt továbbra is jelentős támogatottságot élvez a szakirodalomban.

			
					Feloldja a „bűnös angyalok” dilemmáját. Nem kell magyarázni, hogyan követhetett el bűnt egy szent mennyei angyal, vagy miért szólítja őt Krisztus bűnbánatra és megtérésre, hiszen a dorgálás a megszemélyesített földi közösség szellemi állapotának szól.

					E mellett a megközelítés mellett szól az is, hogy az apokaliptikus irodalom gyakran él a kollektív valóságok megszemélyesítésének eszközével. A Jelenések könyvében a nagy parázna39  sem egyetlen személyt jelöl, hanem egy várost, birodalmat vagy akár egy teljes vallási-politikai rendszert jelenít meg. Hasonlóképpen a fenevadak40, a Bárány menyasszonya41 vagy akár a Napba öltözött asszony42 is olyan szimbolikus alakok, amelyek kollektív valóságokat jelenítenek meg személyes módon, és nem egy konkrét személyt jelentenek.

					Történetileg reálisabb. Nem vetíti vissza az 1. század végére a 2. század utáni monarchikus (egyszemélyi) püspöki rendszert, abban az időszakban, amikor a gyülekezeteket még kollektív presbiteri testületek vezették.

			

			2.5. Összegzés és következtetés

			A négy fő értelmezési lehetőség áttekintése azt mutatja, hogy egyik álláspont sem rendelkezik olyan mértékű exegetikai bizonyossággal, amely önmagában elegendő lenne egy normatív egyháztani következtetés levonásához. Ez nem jelenti azt, hogy minden értelmezés egyformán valószínű, hanem azt, hogy a kérdés nyitottsága módszertani óvatosságra int a leegyszerűsített „angyal = lelkipásztor” azonosítással kapcsolatban. 

			A „gyülekezet angyala” kifejezés nem azonosítható bizonyosan egy emberi szereplővel (püspök vagy lelkipásztor), nagyobb valószínűséggel a Jelenések könyvének következetes apokaliptikus nyelvezetén belül egy olyan szimbolikus reprezentációt jelöl, ami által a gyülekezet mennyei és földi dimenziójának szoros kapcsolata fejeződik ki. Ennek következtében az értelmezési spektrum helyes megértése csak az apokaliptikus dualitás, vagyis a mennyei–földi reprezentáció figyelembevételével lehetséges.43 

			Az exegetikai bizonytalanság önmagában nem teszi lehetetlenné a teológiai következtetések levonását.  A kérdés inkább az, hogy milyen jelentőséget tulajdoníthatunk egy vitatott szövegértelmezésnek akkor, amikor abból az egész egyházra nézve normatív következtetéseket kívánunk levonni. Ez nem egyszerűen azért lenne problematikus, mert több értelmezés létezik, hanem azért, mert egyik értelmezés mellett sem áll rendelkezésre olyan egyértelmű a szövegben lévő explicit bizonyíték, amely egy egyértelmű gyülekezeti és egyházkormányzási következtetést indokolna. Fontos konklúzió, hogy egy vitatott jelentéssel bíró apokaliptikus szimbólumra nem lehet normatív egyháztant építeni, miközben a Szentírás más helyein világos és közvetlen tanítás áll rendelkezésre a gyülekezeti vezetésről.

			Mindez azonban nem azt jelenti, hogy a Jelenések könyve hallgat a gyülekezeti vezetés kérdéseiről. Ellenkezőleg: a hét levél éppen azért szól olyan erőteljesen a gyülekezetek állapotáról, mert a Krisztus uralma nem elvont teológiai tétel, hanem a közösség mindennapi életében megjelenő realitás, és ennek megvalósításához Krisztus emberi vezetőket hív el és bíz meg. A kérdés tehát nem az, hogy szükség van-e pásztori vezetésre, hanem az, hogy ezt a szerepet milyen bibliai alapon értelmezzük. Ha a Jelenések könyvének apokaliptikus képanyagából nem lehet közvetlenül normatív egyházszervezeti modellt levezetni, akkor a pásztori szerepkör megalapozását ott kell keresnünk, ahol a Biblia sokkal közvetlenebbül és határozottabban tárgyalja. Ezeket az alapokat a pásztor-metafora gazdag ószövetségi hátterében találjuk meg, amelynek képanyaga nélkül az újszövetségi pásztori szerep érthetetlen marad. Ezt egészítik ki azok az újszövetségi szakaszok, amelyek konkrétan körülírják a gyülekezeti lelki vezetés feladatát és természetét. A következő bekezdés ezt a bibliai alapot tekinti át.

			3. A pásztori szerepértelmezés bibliai alapjai

			Mivel a Jelenések könyvének apokaliptikus műfaja nem egyházszervezeti- vagy gyülekezetvezetési szabályzatot kíván adni, a pásztori szolgálat bibliai alapjait az Újszövetség tanító irataiból és az Ószövetség pásztor-metaforájának hátteréből kell rekonstruálnunk.

			Mielőtt azonban a bibliai alapokhoz fordulunk, érdemes egy pillanatra megállni annál a kérdésnél, hogy milyen előfeltevésekkel közelítünk a lelkipásztori szerephez, mert a kortárs lelkészkép néha eltakarja azt, amiről a Biblia valójában szól. Kyle Haselden némi ironiával így fogalmaz: "a lelkipásztor gyakran olyan benyomást nyújt, mint a nyájasság megtestesítője, aki igyekszik mindenkinek a kedvében járni, olyan mint a szimpatikus, mindig segítőkész kis úttörő; az idősebb hölgyek kedvence; a fiatalokkal szemben kellőképen tartózkodó; a gyermekek számára apafigura, a magányosok társa s megnyerő jelenség, amint kezet ráz a teadélutánokon és ünnepi vacsorákon. Ha ez a kép valóban megfelel a valóságnak, akkor ha kedvelik is a prédikátort, bizony nem respektálják"44 Ez a kellőképen ironikus leírás  figyelmeztet minket arra, hogy a mai lelkipásztori szerepfelfogást nem vetíthetjük automatikusan vissza a bibliai szövegek világába.

			A pásztori szolgálat megértéséhez nagyon fontos a pásztor metafóra ószövettségi beágyazottságát látni45, és úgy eljutni az újszövetségi értelembe vett pásztori szerep körülírásához. Az újszövetségi gyülekezet Bibliája az Ószövetség volt ami fokozatosan kiegészült az apostolok által közvetített kinyilatkoztatás alapján az Újszövetség többi iratával. Ez azt jelenti: fontos tudatosítanunk, hogy a pásztori szolgálat gazdag képanyagát az ószövetségi háttér tölti fel tartalommal.  Mivel nagy történelmi, kultúrális és civilizációs szakadék választ el minket ettől a képanyagtól, fontos kicsit mélyebben megértenünk a hátterét. 

			3.1. Ókori pásztor kultúrák

			Az ókori kelet népei valójában pásztor-civilizácók voltak. A vagyont a nyáj nagyságában mérték, éppen ezért a pásztor a társadalom megbecsült tagja volt. A tulajdonos jól felfogott érdeke azt diktálta, hogy ne akárkiket alkalmazzon pásztornak, ha történetesen nem éppen saját maga vállalta ezt a szerepet. A nyáj őrzése általában a tulajdonos fiának volt a feladata46. Ha egy család gazdagabb volt, nagyobb volt a nyája, alkalmazottakat is felfogadott47. A gazda fia volt a pásztor, a fizetett alkalmazottak a béresek48. A nomád pásztorkodás azzal járt, hogy gyakran töltötték az éjszakát szabad ég alatt, esetleg körül kerített területeken, úgynevezett aklokban. Este a pásztor odaállt a szűk bejárathoz49, és a botja alatt egyenként engedete be a bárányokat, így meg tudta számolni őket, és ellenőrizte az állapotukat50. Ha hiányzott közülük, elindult, otthagyva a többit a karámban, hogy megkeresse a hiányzókat. A jó pásztor egyért is elment51, bár rendezhette a kárt a saját "számlájára"52 is. A keresés során nem volt ritka, hogy vadállatokkal kellett szembenéznie53, esetleg rablókkal54. A béres, ha túl kockázatosnak mérte fel a szituációt inkább elfutott55, a jó pásztor viszont küzdött a bárányért, ami azzal is végződhetett, hogy életét vesztette56. A keleti pásztor reggel csak kurjantott egyet, és a nyáj utána eredt, Ő elöl ment és a juhok követték, mert ismerték a saját pásztoruk hangját57. A hétköznapok pásztoréletének jelentősége magyarázza meg azt, hogy miért kapott olyan fontos szerepet a Bibliában a pásztor-nyáj metafora, a vallási és politikai élettel kapcsolatos jelképrendszerben. Itt fontos megjegyezni, hogy ez a kettő: vallási és politikai az Ószövetségben összetartozott, még ha különbség is volt a kettő között, ez az Újszövetségben a gyülkezetekkel kapcsolatban nincs így, az újszövetségi gyülekezet spirituális és nem politikai közösség akkor is, ha a politikai térban is jelen van és hatással van rá. 

			3.2. Az Ószövetség pásztor-teológiája

			Az Ószövetségben elsősorban Isten Izráel pásztora58, aki szemmeltartja népét, vagyis az Ő nyáját, hogy vigyázzon rá. De pásztorok azok a vezetők is, akiket Isten hívott el, hogy népe vezetői legyenek. Ilyen pásztor Mózes59, Józsué60, Dávid61. Mivel a pásztor mögött álló főpásztor a fontos, neki még pogányok is a pásztorai lehetnek, akik az Ő akaratát hajtják végre a történelem egy adott pontján, ilyen pásztor pl. Círusz62. Az Ószövetség megkülönböztetia pásztorokat a papoktól, prófétáktól és tanítóktól63. A pásztorok Izráel politikai értelemben vett vezetői: vagyis a király és a mögötte álló tisztviselők a pásztorok, akik vigyáznak Isten népére64 mint egy pásztor a tulajdonos nyájára. Izráel pásztorainak  feladata az Isten által adott  jog és rend őrzése, végrehajtása és végrehajtatása, ők tehát Isten királyi uralmának az eszközei. Az volna a dolguk, hogy a teokráciára felügyeljenek, mégis ezekről a vezetőkről túl gyakran mint gonosz pásztorokról esik szó65. Velük szemben Isten maga lesz népe pásztora66, és Ő ad majd helyettük szíve szerint való pásztorokat67. De Isten túlmutat a megígért pásztorokon, és ígéretet tesz népének a dávidi sarj eljövetelére, ő lesz majd népe egyetlen pásztora és királya68, ezzel egy eschatológiai alak, a Messiás lesz az a jó pásztor, akit Izráel várt. 

			3.3. Az Újszövetség pásztor-teológiája

			Az ószövetségi ígéret Jézusban teljesedik be. Amikor a rómaiaktól ill. Heródes politikai apparátusától elkínzott, az írástudóktól, farizeusoktól, papoktól megvetett és elhanyagolt népre tekint Jézus, megesik a szíve, és pásztor nélküli nyájhoz69 hasonlítja őket. Majd kijelenti önmagáról: Én vagyok a jópásztor70. Jézus küldetésének leírására az Ószövetség pásztor- szimbolikáját használja, de nem az ígért pásztorokkal (többes szám), hanem az eschatológikus jópásztorral (egyes szám) azonosította magát. Õ az tehát, aki az új üdvkorszak pásztora (= királya). De az az uralom (Isten országa), amely vele vette kezdetét, a szolgálaton keresztül valósul meg.71

			Az Újszövetségben a pásztori szerep annyira Jézus személyéhez kötődik, hogy valójában egy eset72 van csak, ahol nem őrá utal a poimēn főnév. Alapvetõen tehát a krisztológiához tartozó fogalom. Még Péter apostol is, akihez a katolikus hagyomány köti a főpásztori címet, így ír: "Mert olyanok voltatok, mint a tévelygő juhok, de most megtértetek lelketek pásztorához és gondviselőjéhez."73 Tehát mind a pásztori tiszt, mint a pásztori munka elsődlegesen Jézust illeti, a "juhok Nagy Pásztorát"74. Mégis Ő az, aki ajándékba "adott némelyeket ... pásztorokul" a gyülekezetnek75. A pásztori szerepkör körülírása ezért nem könnyű ha csak az Újszövetségre támaszkodunk és nem figyelünk arra, amit az Ószövetség tanít, mert az újszövetségi szócsoport76 igei tagja (poimainō) gyülkezeti kontextusban nem vonatkozik egy esetben sem77 kizárólag csak a pásztori szolgálatot ellátókra, hanem mindig a presbiteri testület egészére78. 

			Az Újszövetség tehát egy érdekes feszültséget mutat a poimēn (pásztor) főnév és a poimainō (pásztorolni) ige használata között. Míg a poimēn főnév gyülekezeti vezetőre mindössze egyetlen alkalommal és ott is többes számban vonatkozik79, addig a poimainō (pásztorolni, legeltetni) ige minden gyülekezeti előfordulásában a presbiterek közös feladatát jelöli. 80 A pásztorlás tehát az Újszövetségben nem egyetlen tisztségviselő kizárólagos szolgálata, hanem a presbiteri testület közös felelőssége. Mit jelent ez? Azt jelenti, hogy  míg a mai szóhasználatban a „lelkipásztor” egyetlen egyházi tisztségviselőt jelöl, az Újszövetségben még a „pásztorolás” (poimainō) mint tevékenység mindig a vének/presbiterek közösségi felelőssége, és soha nem egyetlen emberé csupán a vezetők közül. 

			Tehát a pásztori vezetés a Bibliában egy nagy átfogó megközelítése a lelki vezetésnek, ebből az következik, hogy minden vezetőnek pásztori szívvel kell szolgálnia attól függetlenül, hogy a karizmái, tehetsége és tapasztalatai alapján milyen speciális területre fókuszál a vezetői csapat munkáján belül. Másrészt fontos belátni, hogy egy ember nem képes egyedül azt a komplex vezetői hatást kifejteni, amit a Biblia pásztori vezetéssel ír le. 

			3.4. Összegzés

			Az újszövetségi adatok összessége arra utal, hogy az 1. századi gyülekezeti kontextusokban még a pásztorok (többes szám) a presbiteri csapaton belül szolgáltak. Ők azok a különleges képességgel megáldott vezetők, akik a vezetőtársaikkal együttműködve ügyelnek arra, hogy a gyülekezetben Isten Országának, az evangéliumból fakadó rend érvényesüljön. Az a feladatuk, hogy vezessék a nyájat, és Jézus Krisztus kezében eszközők legyenek arra, hogy a Fő Pásztor uralma megvalósuljon a gyülekezetben. Ebbe beletartozik a helyes tanítás, mint a nyájról való gondoskodás legfontosabb eszköze, és a nyáj védelme is. Erre elhívásuk és a karizmájuk teszi képessé őket. Ennek fényében komolyan végig kell gondolnunk a pásztori szolgálat lényegét. Természetesen nem lenne helyes fontos szolgálati területeket egymással szembe állítani, de azt mindenképpen látnunk kell, hogy a pásztor funkció sokkal több mint lelkigondozás, családlátogatás és a vasárnapi prédikáció. A pásztorok azok a vezetők, akik hosszútávon felelősséget vállalnak Isten népének felügyeletéért, hogy közöttük Jézus Krisztus (főpásztor és tulajdonos) akarata megvalósuljon, a gyülekezet a küldetését betöltse és hogy ennek érdekében gondoskodjanak a gyülekezetet alkotó hívő emberek lelki jólétéről és fejlődéséről81. A bibliai értelemben vett pásztori vezetés lényegénél fogva nem egyszemélyes feladat, hanem testületi szolgálat.

			4. Záró következtetések

			Az eddig elvégzett exegetikai és hermeneutikai vizsgálat alapján megállapítható, hogy a „gyülekezet angyala" kifejezés nem szolgáltat kellően szilárd alapot egy kizárólagos földi vezetői tisztség normatív igazolására. Bár az angyal pontos azonosítása továbbra is vitatott kérdés, egyik meghatározó értelmezési irány sem teszi lehetővé a monarchikus püspöki modell vagy a presbiterektől elkülönülő lelkipásztori tisztség visszavetítését a Jelenések könyvébe.

			A Jelenések könyvének képi világa a figyelmet nem elsősorban a „gyülekezet angyalának" személyére irányítja, hanem arra, hogy Krisztus a jobb kezében tartja a hét csillagot. A hangsúly ezért nem a földi vezetők megkérdőjelezhetetlen hatalmát hangsúlyozza, hanem éppen teljes függőségüket és a krisztusi kontrollt felettük. A vezető tekintélyének elsődleges forrása ezért nem pozíciója, hanem Krisztus uralmának való alárendelődése. Ez a felismerés nem megalázó a pásztori szolgálat számára – éppen ellenkezőleg: felszabadító. Aki nem a saját tekintélyét védi, hanem Krisztus tekintélyét közvetíti, az nem fél sebezhető lenni, nem fél hibát beismerni, és nem fél mások ajándékait a sajátja mellett fontosnak tartani. A „gyülekezet angyala" ezért végső soron nem a vezető másokhoz képest kiemelt státuszáról, hanem Krisztus szuverenitásáról szól – és ez a szuverenitás éppen azokban a közösségekben válik láthatóvá, ahol a vezető nem önmagára, hanem Jézusra mutat.

			Mindez azonban nem csökkenti a lelkipásztori szolgálat jelentőségét. Ellenkezőleg: segít biblikus keretek között értelmezni annak helyét és súlyát. A lelkipásztor elhívása, felkészültsége és egyházi megbízatása alapján kiemelt felelősséget hordoz az igehirdetés, a tanítás, a vezetés és a lelki gondozás szolgálatában. Ez a kiemelt szerep azonban nem uralkodói pozíciót jelent, hanem presbitertársaival közösségben és kölcsönös elszámoltathatóságban hordozott felelősséget. Az apostoli iratok a helyi gyülekezetek vezetését következetesen a presbiterek testületi és plurális szolgálataként mutatják be, és nem találunk egyértelmű példát arra, hogy egyetlen személy kizárólagos lelkipásztori tekintélyt gyakorolt volna egy teljes gyülekezet vagy régió felett. Ebből következik, hogy a pásztori vezető egyik legfontosabb feladata nem csupán a nyáj gondozása, hanem a nyájban lévő ajándékok felismerése és kibontakoztatása is. Egy jó lelkipásztor célja nem az, hogy a gyülekezet saját személyétől váljon függővé, hanem hogy a hívők Krisztusban növekedjenek, és ajándékaikkal egymást építsék a Főpásztor uralma alatt.

			A „gyülekezet angyala" kifejezés értelmezési lehetőségeinek vizsgálata tehát nem a lelkipásztori szolgálat ellen szól, hanem annak biblikus kereteit segít újra felfedezni és megerősíteni. A legfontosabb felismerések egyike talán az, hogy a Jelenések könyvét nem szabad olyan vezetői modellek igazolására használni, amelyeket maga a szöveg nem kíván megalapozni. Az angyal kilétével kapcsolatos „teológiai homály" ebben az értelemben nagy jelentősséggel bír: nem a címzett személye a legfontosabb, hanem az a tény, hogy Krisztus közvetlenül, személyesen és szuverén módon áll kapcsolatban minden egyes gyülekezettel, a hét csillag az Ő jobb kezében van, függetlenül attól, hogy ki is valójában a gyülekezet angyala. Ez a kép a pásztori szolgálat legmélyebb szabadságáról szól: aki Krisztus kezében tudja a gyülekezetet, az nem kényszeredetten, hanem örömmel vállalja a szolgálat terhét és a sebezhetőséget – mert tudja, hogy a nyájat végső soron nem ő, hanem a Főpásztor hordozza.

			„Bár a lelkipásztori értelmezés egyszerűsége és gyakorlatiassága miatt évszázadokon át népszerű volt, a modern tudományos egzegézis számos ponton vitatja ezt a megközelítést.”

		

		
			„Nemcsak az Újszövetség, hanem a történeti források is ellentmondanak a püspöki vagy lelkipásztori hipotézisnek.”

		

		
			„A rendelkezésre álló exegetikai és történeti adatok alapján ezért nehezen indokolható a mai értelemben vett lelkipásztori tisztség visszavetítése a Jelenések könyvének keletkezési korára.”

		

		
			„A természetfeletti értelmezés legkomolyabb teológiai problémája az, hogy Krisztus az angyalokat felelőssé teszi a gyülekezet állapotáért, bűnbánatra és megtérésre szólítja fel őket.”

		

		
			„A négy fő értelmezési lehetőség áttekintése azt mutatja, hogy egyik álláspont sem rendelkezik olyan mértékű exegetikai bizonyossággal, amely önmagában elegendő lenne egy normatív egyháztani következtetés levonásához.”

		

		
			„Fontos tudatosítanunk, hogy a pásztori szolgálat gazdag képanyagát az ószövetségi háttér tölti fel tartalommal.”

		

		
			„A hétköznapok pásztoréletének jelentősége magyarázza meg azt, hogy miért kapott olyan fontos szerepet a Bibliában a pásztor-nyáj metafora, a vallási és politikai élettel kapcsolatos jelképrendszerben.”

		

		
			„Azt mindenképpen látnunk kell, hogy a pásztor funkció sokkal több mint lelkigondozás, családlátogatás és a vasárnapi prédikáció.”

		

		
			„A „gyülekezet angyala" kifejezés értelmezési lehetőségeinek vizsgálata tehát nem a lelkipásztori szolgálat ellen szól, hanem annak biblikus kereteit segít újra felfedezni és megerősíteni.”

			Háló Gyula

			A ráhangolódás minden kapcsolat, minden nevelés kulcsa

			„A szél fúj, amerre akar; hallod a zúgását, de nem tudod, honnan jön és hová megy: így van mindenki, aki a Lélektől született.” (Jn 3,8)

			A ráhangolódás kifejezést bár nem használja Jézus, de többször beszél róla, mint belső éberségről, szellemi figyelemről, a kapcsolódás akarásáról. A Mester legtöbbször így az Istenhez való kapcsolódásra irányítja a figyelmet, de a másik emberrel szemben is ezt szükségesnek mondja.

			A ráhangolódás szót sokáig csupán olyan kifejezésként használtuk, ahogy egy munkára, egy másik emberre, egy olvasmányra vagy épp Istenre megnyílunk és rezonálunk rá. Hogyan találjuk meg az azonos hullámhosszot, aminek segítségével létrejöhet a közös eredmény.

			A pszichológiában Daniel Stern affektív ráhangolódás (interszubjektivitás) elmélete (1985-ben jelentette meg The Interpersonal World of the Infant című könyvében, 2002-ben adták ki magyarul A csecsemő személyközi világa címmel) alapozta meg, hogy a fogalmat sokkal inkább az érzelmi kapcsolatteremtés és fenntartás kifejezésére használjuk. A könyv megjelenése óta a szakmában egyre jobban kiszélesedett a ráhangolódás (attunement) kapcsolati fontosságának megértése, és mind az elméleti, mind a gyakorlati kutatása. Ezek a felismerések az istenhit és a bizalom működését is segítik megérteni, sőt helyesen gyakorolni.

			Cikkemben igyekszem röviden összefoglalni a ráhangolódás szerepét az emberekkel és Istennel való kapcsolatban.

			A ráhangolódás (attunement) attitűdje kapcsán a következő kérdésekre keresem a választ. Hogyan hangolódjunk magzatunkra és csecsemőnkre úgy, hogy az kívánatos és biztonságos érzelmi alapot teremtsen benne? Miért történik, hogy a csecsemőjükre és a kisgyermekükre ösztönösen ráhangolódó és empatikus szülők gyermekük kamasz korára viselkedésfókuszúak, modern behavioristák lesznek, akik inkább gyermeküknek csak magatartásával kezdenek foglalkozni? És ezt miért tartósítják – ha nem fokozzák – gyermekük felnőtt korára? Miért olyan nehéz a kezdeti romantika után a házaspároknak egymásra hangolódni? A párterápiában miért inkább viszonyulási technikákat tanulnak a kapcsolat elmélyítése helyett?

			Rá tud-e hangolódni az ember saját magára? És ha igen, ezt hogyan tegye? Hogy hangolódhatunk rá Istenre, aki titok, és akivel nem olyan interakciót folytatunk, mint bárki emberrel? Egyszóval a ráhangolódás kapcsolatokban való elemi fontosságát keresem és hangsúlyozom.

			A végköveztetésem az, hogy vagy ráhangolódunk egymásra, vagy továbbra is csak a helyes viselkedésekben, magatartásokban keressük kapcsolataink megoldását. Különösen a pedagógusok, az óvónők, a védőnők, a lelkészek és persze a szülők, a nagyszülők nagy kihívása is ez. Pedig a másikra való ráhangolódásra szükségünk van a nevelésben, a házasságban, az önismeretben, és minden emberi és isteni kapcsolatban.

			Kultúránk magára hagyta a szülőket

			A családi (az otthonokban történő) és intézményi (akár az egész társadalmat is annak véve) nevelés döntően az ipari forradalomtól válik ketté. Itt kényszerülnek tömegesen az apák, hogy a nap nagy részében családjuktól elszakítva dolgozzanak. Hogy ez milyen óriási váltás lehetett, azt érzékelhetjük a korabeli képeken, ahol az anyák a gyermekükkel együtt a munkanap végén már a bánya, az üzem kijáratánál, kapujánál várják férjüket, az apát. Olyanok ezek a képek, mintha nem lett volna otthon semmi teendőjük. De egyszerűen nem tudták elfogadni, hogy párjuknak a családtól ennyire elszakítva kell dolgozni.

			Ma vannak családbarát munkahelyek, de ezek sem a család fizikai együttlétét biztosítják, csupán néhány szabályozással támogatják a szülő-gyermek kapcsolatot. Ebben a rendszerben egyre kevesebb időben figyelheti meg a gyermek szülei dimanikáját, és egyre kevesebb a velük való közös tér.

			Mindez történelmileg utat nyitott az általános tankötelezettség elfogadásához, később az óvoda igenléséhez, melyek nem rosszak. De ezért ma már természetesnek, sőt segítésnek vesszük, hogy a házaspárok tagjai és a szülők-gyermekek többsége nappal egymástól távol vannak, és így mindenki foglalkozhat a saját dolgával. A gyermekek oktatásának és nevelésének terhe így átkerül a velük foglalkozó intézményekbe.

			Az óvodára és iskolára készülő és készítő családi folyamat sokszor lecsökkenti a szülők fejében a magzati, a csecsemő- és kisgyermekkori lét családban elvégezhető óriási és a következő éveket meghatározó munkáját, amikor is kialakul a gyermek érzelmi intelligenciájának rendszere.

			Ebben a folyamatban az apák szerepe különösen is megváltozott. Addig az egész családot gazdaságilag, de akár működésében is irányította. Majd nappali távolléte miatt szerepe főként az anyagi működtetésre fókuszált, és egyre jobban elveszítette a gyermekek nevelésében való részét.

			Mindemellett a házaspárok együtt töltött ideje is egyre kisebbre zsugorodott, és az esti együttlétek is egyre szegényesebbé váltak.

			Az évszázadokon keresztül biztosított generációk közötti kapcsolat kontinuitása a történelem során lassan, de a családok számára gyorsuló ütemben lett egyre töredezettebb, ami egyre hatalmasabb pedagógiai és pszichológiai feladat elé állítja a szülőt, ami hegyként tornyosul előtte.

			Viselkedéskultúra – ráhangolódás: nem vagy, hanem és

			Jelenlegi nevelési hozzáállásunkat a behaviorista (viselkedéslélektani) pedagógia és pszichológia határozza meg. Miért? Mert olyan technikai kulturális korban élünk, amelyben a tudományos megoldások, a technikai eszközök és az általános gépesítés döntően határozza meg a gondolkodásmódunkat, az értékrendünket, a kommunikációs módszereinket és egyáltalán a mindennapi életvitelünket. Ezért a felvetődő kérdésekre és problémákra a nevelés területén is hatékony módszerű technikákat keresünk. (Már ha szabad redundáns módon fogalmazni, mivel mindkét szavunkat – módszer és technika – ma már egymás szinonimájaként használjuk.) Ez a nevelési módszerünk viszont inkább a gyermek, a kamasz viselkedésére koncentráltat bennünket, ahelyett, hogy egyre mélyülő kapcsolatot alakítanánk ki velük.

			Bár jelenlegi gyakorlatunk értékközpontú attitűdöket hangsúlyoz, de azáltal, hogy a kompetenciákat elsődlegesebbnek tartjuk a kapcsolatoknál, egyre jobban elveszítjük a személyiségfejlesztés lehetőségét a nevelés folyamatában. Ezért válogathatunk sokkal több neveléstechnikai képzés és tréning között, mint kapcsolatfókuszúak között.

			Életbevágóan szükséges tehát megértenünk és elsődlegessé tennünk a ráhangolódást nevelésünk során.

			Ezen a ponton fontos megértenünk az empátia és a ráhangolódás közötti különbséget. (A különbség természetesen nem azt jelenti, mintha egyik vagy másik értékesebb lenne. Mindkettőre szükségünk van.) A kettő természetesen nincs ellentétben egymással, de más dimenziókban működnek.

			Mi a különbségük lényege? Az empátia jó viszonyulást akar, a ráhangolódás pedig kapcsolatokat. A szakirodalomban az empátia kutatása és értelmezése már a 20. század elején kezdődött, míg a ráhangolódásé csak a 70-80-as években. Talán ez a késlekedés az oka annak, hogy a ráhangolódás elengedhetetlen fontossága lassan éri el a társadalmi köztudatot.

			Az empátia (empathy)

			Vegyük először az empátiát! Az empátia attitűd, olyan képesség, amely tanítható intellektuálisan és gyakorlással. Tanítják is nagy rendszerekben és kis közösségekben egyaránt. Az empátiát ezért sokféle szóval használják. A társadalmat vagy épp a bírókat érzékenyítik. Míg az óvodásokat a csoportban társaik iránti együttérzésre edukálják. Az empátia képességét ezért a legkülönbözőbb személyiségű embereknek hatékonyan és eredményesen taníthatjuk. A pszichés torzulások (akár betegségek) természetesen akadályozhatják a tanulási folyamatot, de a társadalom empátia tőkéje még őket is segíti a viselkedésben. Az empátia individualista: viselkedése indításánál önmagából indul ki, pszichéje részeinek projektálása segítségével keresi a másikban a vele azonos részt, aminek alapján jól, empatikusan viszonyul a másikhoz. A pszichoterapeuta empatikus viszonyulása klienséhez épp így történik: figyel, jelen van, hogy „megérezze” a másikat (magában azonosítsa a másikban vélhetően épp megjelenő érzést). Ő azért, hogy kíméletesen, de módszeresen vezesse tovább a beszélgetést. A mindennapi életben viszont az empatikus viselkedéssel a legkisebb közös nevezőn próbálunk együtt továbbhaladni a másikkal. Az empátia tehát úgy igyekszik partner lenni, hogy közben individualista maradhasson. Gyakorlásakor a partnerséggel helyettesíti a kapcsolatot, a közösséget. Társadalmi szinten azt az érzetet keltheti, hogy a közös viselkedés a közösség látszatát biztosítja. Természetesen az empátia olajozottá teheti a mindennapi találkozásokat, cselekvéseket, interakciókat, amik mikró és makró társadalmi szinteken segítik ezeknek az egységeknek a hatékony működését. Az empátia ezért pragmatikus, ami a szülői elvárásnak gyorsan tud megfelelni.

			A ráhangolódás (attunement)

			A ráhangolódás viszont másképp működik, mivel a két lélek kapcsolódását tűzi célul. A ráhangolódást, annak fokát a személyiség legbelsőbb alapállásának egyik meghatározó összetevője dönti el: a zsigerig ható biztonságérzet, ami hormonálisan, sőt genetikailag is befolyásolja az élő szervezetet. Végletes állapotban az ősbizalom adhatná ezt, ha nem lett volna őstörés, mely trauma által bizalmunk fogyatékos. Viszont mély és pozitív életélmények (ha töredékesen is) visszaállíthatják ősbizalmunk állapotát. Ekkor őszintén és nyitottan élünk. Nem viselkedünk, hanem így létezünk. Ezt a másik ember felé való nyitottságunk teszi lehetővé, hogy lényünk egésze rezonáljon a másikra. A nyitottság mértékétől függ, hogy az anya vagy az apa milyen mértékben tud ráhangolódni magzatára, csecsemőjére. Hogy a szülő milyen mértékben rezonál a kicsi lényére, az döntően meghatározza a kicsi biztonságérzetét, a nyitottságát, a másikra való ráhangolódását. Sok szülő azért nem érti kamaszát, azért nem tud ráhangolódni, mert magzatára, csecsemőjére sem tudott, de akkor ezt elfedte gondoskodásával, az empátia nyújtotta megértéssel. Ha egy csecsemő úgymond jó gyerek – jól eszik, alszik, rendszeresen ürít, alkalmazkodik a felnőttek világához –, nem is készteti a szülőt a ráhangolódásra, a rezonálásra. Később pedig a gyermek az intellektuális fejlődése nyomán képes mozogni a viselkedések, a viszonyok világában, ami végképp nem szembesíti a szülőt a ráhangolódás hiányával. Talán sokakról elmondható, hogy aki nem tud ráhangolódni kamaszára, az vélhetőleg gyermeke csecsemőkorában sem tudta, mi a ráhangolódás. Pedig a ráhangolódás adja az élet legnagyobb értékét: az igazi kapcsolatot. Ezért lehet a nevelés forradalmára a ráhangolódó szülő.

			Összegezzük tehát! Az empátia inkább a vélhetően megfelelő viselkedést támogatja, mivel a viszonyra fókuszál individualista létében, bár a közösség elképzelt valóságára apellál. Az empátiának ezért a társadalom kigondolt és elvárt jövője az emberi viselkedés közös nevezője.

			A ráhangolódás mögött viszont az a biztonságérzet, bizalom és nyitottság van, amely eleve a kapcsolatban, a közösségben él már a találkozás előtt. Ezért a ráhangolódás önmaga végső biztonságérzetét keresi (még ha rá is talál) egész életében. Ebben a folytonos kereső vándorlásban válik nyitottá (és sebezhetővé is), hogy megérinthesse őt az igazi élet, találkozhasson végső alappal, mely élővé teszi.

			Az agy és az idegrendszer kiépülése igényli a ráhangolódást

			A ráhangolódás biológiánkban gyökerezik, és az idegrendszerünk velünk született képessége ahhoz, hogy alkalmasak legyünk másokkal összhangban élni, olvasni finom jelzéseiket, reagálni rejtett szándékaikra és céljaikra, kapcsolódni mély valójukhoz. Az empátia kiszélesedését is ez a ráhangolódás táplálja.

			A ráhangolódás nevelési szükségszerűségének megértéséhez a törzs- és egyedfejlődés ismerete mellett az agykutatás egyre jobban segít minket. Ezért szükséges ismernünk és tudnunk, hogy gyermekünkkel való kapcsolatunk már magzati kortól kezdve milyen döntő pozitív vagy negatív agyi és idegrendszeri változásokat eredményezhet benne. A mentális egészség összetett érzelmi és kognitív agyi áramkörökből áll, amelyeket nagyrészt a korai életben, a fogantatástól körülbelül hároméves korig tartó időszak kapcsolatai alakítanak ki.

			Hogyan épül és fejlődik az agy és az idegrendszer a fogantatástól kezdve? Tekintsük át röviden a gyermeki agy áramköreinek fejlődési szakaszait!

			
					Először az agytörzs (túlélő agynak is hívjuk) fejlődik ki a várandóságtól az első életévig. Ez köti össze az agyunkat a gerincvelőnkkel. Testünk irányító központjaként működik és kezeli az életfenntartó működésünket (légzés, pulzusszám, vérnyomás, tudatállapot, stb.)

					Másodsorban limbikus rendszerünk (hétköznapian érzelmi agyunk) szintén a várandóságtól a harmadik életévig alakul ki. A limbikus rendszer összetett hálózatként épül, így szabályozza az érzelmeket, az emlékezetet, a motivációkat, de az alapvető túlélési ösztönt is. Hídként és meghatározó szabályozóként is működik az agytörzs (tudattalan testi funkciók) és a később épülő neocortex (a tudatos gondolkodás irányítója) között. Vagyis az első három év végéig kialakulnak azok az érzelmi reflexek, amik később – gyermek- és ifjú, sőt felnőttkorban is – előre meghatározzák a történésekre és kapcsolatokra adott válaszainkat, előítéleteinket, szemléletünket. Ezért életbevágó, hogyan sikerül minél jobban felépíteni a gyermek limbikus rendszerét nevelésünk során.

					Harmadsorban a prefrontális kéreg (azon belül is a neocortex) csecsemőkortól egészen 25 éves korig fejlődik a legjobban (sőt még utána is), de hálózatának kialakulási struktúráját az érzelmi agy (limbikus rendszer) működési mintázata határozza meg.

			

			Ha az agy és az idegrendszer egészségesen fejlődik, akkor alapvetően biztonságérzete lesz a gyermeknek, akkor majd képes lesz kezelni az őt érő hatásokra benne jelentkező stresszt, és akkor éltető társas kapcsolatokban találjuk őt a későbbiekben. A mentális egészség tehát összetett érzelmi és kognitív agyi áramkörökből áll, amelyeket nagyrészt a korai életévekben, a fogantatástól körülbelül hároméves korig tartó időszakban alakíthatunk ki. A születésnél megalapozhatjuk gyermekünk egészséges agyi és idegrendszeri működését. A mi szülőagyunk, idegrendszerünk is lényegesen gyógyulhat, mert újra plasztikusabbá válik. Amikor újra formálható szülői agyunkat a ráhangolódó gondoskodásból származó oxitocinba merítjük (ez a hormon segít kötődni, intimmé és empatikussá válni), és tudatos változásokat hozunk létre, drámaian átalakíthatjuk érzelmi agyunkat (amygdala, hippocampus, prefrontális kéreg, insula) a mentális egészség irányába.

			Ez az időszak nemcsak a babanevelésről szól, hanem a megújulásunkról is. Arról, hogy újra kapcsolatba lépjünk szülőként emberségünkkel, hitelességünkkel és önrendelkezésünkkel. Arról a fejlődésről, amely messze túlmutat ezeken a korai éveken. 

			A ráhangolódás ősi és zsigeri képességünk

			Évszázadokkal vagy évezredekkel ezelőtt is az emberek egymásra hangolódva hoztak létre átlátható kapcsolatokat és közösségeket, melyek hatékonnyá tették a mindennapi életet. A ráhangolódás segítette, hogy a következő generációt is életképessé neveljék. Ez a ráhangolódás ösztönös és zsigeri és egyben hatékony volt. Ahogy ma is az. De az értelem felsőbbrendűségének néhány évszázados, de erősödő mítoszának hite alsóbbrendűnek tekinti a ráhangolódás látszólagosan nem értelmi alapú képességünket. Pedig csak ez teremtett régen is és ma is csak ez teremt kapcsolatot bárkik között.

			Hajlamosan vagyunk elavultnak, megbélyegzően ezoterikusnak nyilvánítani a szülő ösztönös, emberi létükből következő kapcsolódási képességét. Pedig az ember társas lény, vagyis csak a kapcsolatokban létezik valóságosan és hitelesen (vagy hiteltelenül).

			A ráhangolódást nem csupán bátorítani kell az emberben, hanem tudatában kell lennünk, hogy olykor gyógyulására is szüksége van ahhoz, hogy kapcsolataiban feléledjen, felélesszen.

			A szülők számára gyermekük csecsemőkorában magától értetődő, hogy ráhangolódnak kicsinyükre. Talán nem is tudják, micsoda hormonokat szabadítanak föl benne, melyek aktívan egészségesre építik agyát és idegrendszerét. Talán nem is kell ennek mindig tudatában lenniük. Mint ahogy a törzsi létben maradt népek közösségeinek szülői sem tudatosan adják meg kicsinyüknek a túléléshez, majd a helyes éléshez szükséges kapcsolódást, hogy így biztonságérzetük létérzetté váljon, hogy később maguk tudjanak bánni a stresszes helyzetekkel, és hírből se ismerjék a kiégést, mivel korai fejlődésük reziliensé tette őket. A törzs- és egyedfejlődésünk garantálja, hogy képesek legyünk felnőttként – talán egyre többen már gyermekkorukban, fiatalkorukban is – ráhangolódni a másikra.

			A magatartás-központú nevelés oka az IQ-mítosz

			Az IQ mítosza a középkorban kezdett felemelkedni. Decartes axiómája – „gondolkodom, tehát vagyok” – mindennek megágyazott a közgondolkodásban. Linné a 18. század közepén vezette be a homo sapiens (értelmes, gondolkodó) kifejezést az ember meghatározására, amivel tovább erősítette az IQ mítoszának megerősödését. A francia jakobinus diktatúra az ész kultuszát emelte magasra. Odáig mentek, hogy 1793-ban a Notre-Dame székesegyház oltárán az „Ész istennőjét”, akit egy korabeli színésznő testesített meg, ünnepélyesen trónra emelték. Ez a folyamat végzetes módon összekapcsolta kultúránkban az értelmet az ésszel, az összefüggések értését a praktikus okossággal. Úgyhogy nem csupán segítette az IQ-mítosz megerősödését, hanem a mindennapok szintjén a gyakorlatias okosságot, a „mindenre van jó technika” hitét is.

			Ennek a folyamatnak máig tartó általánossá válását mutatja a gyermekek tanulási eredményeinek különféle felmérése, mint pl. a PISA vagy itthon az Országos Kompetenciamérés. Ezekkel a felmérésekkel az IQ-t helyezzük előtérbe az EQ rovására. Pedig az EQ irányít egyenként bennünket, mégpedig úgy, ahogy erre csecsemő- és kisgyermekkorban kondicionáltak szüleink, bár sokszor öntudatlanul.

			Ez a folyamat tette erőssé a behaviorista, a viselkedés lélektani pszichológiai egyre szélesebb körű elterjedését és használatát. Ez természetesen vezetett a családi és részben az iskolai nevelésben ahhoz, hogy a gyermek lelkénél fontosabb tartsuk a magatartását, a viselkedését a kompetenciáival (némelyeknél a tehetségével) együtt. Ma ezért szorul rá az érzelmi intelligencia, hogy újra meghatározóvá válhasson.

			A szülő is sokszor így fordul a gyermekéhez: „Elég értelmes vagy már, hogy megértsd végre…” Sok édesapa eleve úgy gondolja, hogy az ő nevelési kulcsszerepe akkor kezdődik, mikor már elég értelmes a gyermek ahhoz, hogy felfogja és kövesse meglátásait, tanácsait.

			Hála Istennek, az utóbbi időszakban egyre jobban tudatosul kultúránkban az érzelmi intelligencia fontossága, amely mindent meghatározó személyiségalap. Neveléskutatók és pszichológusok egyaránt figyelmeztetnek arra, hogy felnőttkori kapcsolatainkban magatartásunk jelentős mértékben függ érzelmi intelligenciánktól, amelynek hálózati működése egyébként magzati, csecsemő- és kisgyermekkorunkban alakult ki.

			A kompetencia és a tehetség félreértése miatt változik meg a szülő

			Korunkra elveszett a tehetség úgy gondolkodni, hogy az csak közösségben értelmezhető. Nem magunknak hanem a közösség miatt, mások miatt van különös képességünk, tehetségünk, aminek a többiek örülnek, vagy hasznos nekik, vagy ezzel segítjük jövőjét. Ezelőtt a tehetségnek örült mindenki a közösségben, és a gyermek és a felnőtt egyaránt az övéi között élte meg tehetsége hasznát. Ma a tehetséget sokkal egyénibb jelenségnek értelmezzük, ezért sokszor elszakítjuk a gyermeket saját tág közösségétől tehetsége menedzselésekor: barátaitól, iskolástársaitól, településétől. Ezzel még nagyobb terhet teszünk rá, mivel sokszor független és objektív paraméterek alapján értékeljük teljesítményét ahelyett, hogy valóságos közössége jelezné vissza és értékelné tehetsége hasznát, alkalmazását, kibontakoztatását.

			Ugyanígy gondolkodik társadalmunk a kompetenciáról, a képességekről. Ezért egyre többen karrier- és egzisztenciaépítésük sikerei során individualistává, olykor magányossá válnak. Ez a kulturális folyamat a szülőket abba az irányba viszi, hogy gyermekük boldogulását szem előtt tartva, ne annak boldogságát, személyiségének érettségét célozzák, hanem azt tartsák legfontosabbnak, hogy „jól menjen neki”, vagyis külsőleg is mérhető eredményeket érjen el. A szülőket sok-sok impulzussal, társadalmi nyomással kísérti és csalogatja ez a „jövőkép”, amely kísértésének nem szabad engednünk.

			A szülői, a nevelői ráhangolódás eredménye

			A nevelői ráhangolódás azért döntő jelentőségű a gyermek számára, mert csak így lendülnek aktivitásba azok a hormonok a kicsik szervezetében, amelyek döntően meghatározzák agyuk és idegrendszerük optimális kialakulását.

			A kutatások egyértelműen bizonyítják, hogy az agy és az idegrendszer optimális fejlődése a következetes, ismétlődő és érzelmileg finom interakciókon alapul, aminek folyamán alakulnak ki az kedvező idegi áramkörök. Ennek kialakulását, felépülését a szülő a gyermekére ráhangolódó hozzáállásával biztosítja. Ez azért is döntő, mivel a csecsemő anyja (vagy apja) agyát és idegrendszerét kölcsönzi addig is, míg az övé nem éri el a megoldást adó szükséges hálózat kiépülését.

			Hogyan tehetik ezt a szülők a fogantatástól kezdve?

			Magzati korban az anya stresszre adott jó válaszai (magas kortizolszint) segítik a benne élő gyermekének kiépíteni a stresszválasz rendszerét. Az anya és az apa rendszeres beszéde vagy hangos olvasása hozzászoktatja az övéi hangjához a magzatot, ami mostani és későbbi biztonságérzetének záloga. Az anya rendszeres alvásciklusa és étkezése segít a magzat biológiai órájának optimális kialakításában.

			Csecsemőkorában fontos azonnal reagálni és viszonozni a gyermek jelzéseit, akár gagyog, akár sír, akár feszül, akár néz. A valamilyen okból túlingerelt csecsemő biztonságra vágyik, ekkor nyugodt mozdulatokkal, ütemes légzéssel, szelíd hanggal és minél nagyobb felületű érintéssel nyugtassuk meg idegrendszerét. Minél gyakrabban legyünk vele bőrkontaktusban, mivel ez a fizikai kontaktus oxitocin hormokat szabadít fel a gyermekben, ami erősíti a szüleihez való kötődést, az általános bizalomérzetét, sőt még szíve ritmusát is stabilizálja. A normális mellett magas hangon is beszéljünk a gyermekhez, ami segíti nyelvi térképe kialakulásának gyorsítását. Mihelyt a csecsemő szemével keresi a kontaktust, sűrűn szükséges játékos tekintetegyeztetést végeznünk vele, hogy kialakuljanak a szükséges idegpályák.

			Kisgyermekkorban újra és újra megnevezzük a benne keltődő érzelmeket, hogy agya tudatos rétegébe kerüljenek a meghatározások. A végrehajtó funkcióinak fejlesztését és autonómiájának kialakulását segítjük azzal, hogy korlátozott, számára nem megterhelő lehetőségeket kínálunk, hogy választhasson. Sűrűn biztosítunk neki játékosan vizuális, bőrérzékelésű, hallásos és mozgásos (motoros) tapasztalatokat, élményeket, amelyekkel erősítjük a testérzékeléses (szomatoszenzoros) hálózatai kiépülését. Vele való olvasásunk közben nyitott kérdéseket tegyünk föl a történet kapcsán, amivel fejlesztjük gyermekünk kognitív, nyelvi és érzelmi képességeit. Az élet egészét beszövő rutinok kialakítása és együttes (később egyedüli) gyakorlása csökkentik az idegrendszeri súrlódást és csökkenti a szorongást.

			Az óvodapedagógus szintén ráhangolódásával ad biztonságérzetet a gyermeknek. A kooperatív játékok hatékonyan tudják erősíteni a gyermekekben a tükörneuron-hálózatokat és az empátiát. A sokféle mozgás stimulálja az egyensúlyi és a térérzékelés rendszerét.

			Akár a családban, akár az óvodában a büntető intézkedések és fegyelmezések mindenféle formájától tartózkodnunk kell, nehogy a gyermek agya hozzászokjon egy túlélési üzemmódhoz, ami gátolja, hogy érzelmi intelligenciája optimálisan fejlődjön.

			Miért van szüksége a kamasznak is szülői ráhangolódásra?

			Az agy plaszticitása kamaszkorban újra erőteljes, mégpedig azért, hogy újra strukturálódjon idegrendszerével ahhoz, hogy felfogja és megértse egyediségének lényegét és azt megélje, megvalósítsa felnőttként. De hogy ez optimálisan megtörténhessen, ahhoz a kamasznak szüksége van a szülő egészséges agyára és idegrendszerére, hogy ahhoz kapcsolódva, azt újra „kölcsönvehesse” a szükséges átalakulás drámai folyamatához. A gyermek ebben kaphatja meg a változáshoz és átalakuláshoz szükséges biztonságérzetet és stresszkezelést.

			Hogyan történik mindez?

			Ez a fejlődési tanulás nem értelmi, tudatos szinten történik, hanem a ráhangolódáskor a szülő és gyermeke idegrendszere kölcsönösen hat egymásra, segítve egymás megnyugtatását, az érzelmi stabilitást. A ráhangolódás beindítja a serdülő paraszimpatikus idegrendszerét (különösen a biztonságért felelős vagus ideget). A szülő nyugodt agya ideiglenes prefrontális (tudatos) kéregként működik a serdülő rendkívül reaktív limbikus (érzelmi) rendszere számára. A tinédzserek ekkor megfigyelik és tükrözik a szülő nonverbális nyugodt jelzéseit, például az egyenletes hangszínt, a nyitott testtartást és a lassú légzést. A pozitív, így összehangolt kapcsolatuk oxitocint szabadít fel, amely közvetlenül ellensúlyozza a krónikus stressz és a szorongás toxikus hatásait. Összességében így veszi kölcsön a kamasz szülője agyát és idegrendszerét a saját változásai közben, mivel épp az átalakulás miatt erre magától képtelen lenne. Amikor tehát a szülő a ráhangolódáskor pontosan olvassa és reagál a kamasza érzelmi állapotára, külső idegrendszerként működik, amely segít lenyugtatni a tinédzser aktív fenyegetésre adott reakcióját. Idővel a serdülő beépíti (internalizálja) a személyiségébe ezeket az interakciókat, így alakítja át önálló önszabályozássá anyja vagy apja „agykölcsönzését”. Mert vagy kamaszkorban válik függetlenné vagy soha.

			Sokakban felmerülhet kérdésként, hogy amíg a szülő sarja csecsemő, esetleg még kisgyermek, addig általában könnyen ráhangolódik, viszont amikor kamaszodni kezd, sőt teljesen kamasz lesz, akkor rögtön a viselkedésével foglalkozik, azon szeretne változtatni. Mintha sosem hangolódott volna még rá gyermekére. Pedig a kamasz is csak ezt akarja. Persze sokak számára nehézséget okoz, hogy a ráhangolódásnak nincsenek olyan konkrét lépései, mint amiket gyors megoldásként a viselkedés lélektan kínál.

			Csak az önmagára ráhangolódni képes szülő tud ráhangolódni gyermekére

			Gyermekére ráhangolódni az a szülő képes, aki már magára tud. Az önmagunkra ráhangolódás képessége tartalmazza az önismeretet és tudatosságot a szervezetünk és a pszichénk pillanatnyi jelzései érzékelésében. Ez mindenképp megköveteli tőlünk azokat a szüneteket a tevékenységünkben, amit az önmegfigyelésre használunk. Arra, hogy megfigyeljük, a külső impulzusok, hatások mit váltanak ki belőlünk. A tevékenységeinkhez, terveinkhez és a céljainkhoz milyen érzelmek fűződnek, milyen hiányok és szükségletek erősek bennünk a különféle helyzetekben. Mindenképp előnyt kell adnunk annak, hogy megfigyelhessük önmagunk működést. Ez a megfigyelő szerep minél erősebb, annál tudatosabban élhetünk. Ezt az ítélkezés nélküli megfigyelést kell használnunk kifelé is, miközben széleskörű kíváncsisággal fogadjuk be a világot. Ezt teszi lehetővé, hogy belső biztonságérzettel úgy legyünk képesek hatni engedni magunkra mindent és mindenkit, amit és akit tapasztalunk, hogy közben elfogadjuk azt, mint valóságot. Így válunk egyre jobban önmagunkká.

			Amikor nincs az ember összhangban önmagával, krónikus stresszt tapasztal, vagy úgy érezheti, hogy eltávolodik a céljaitól. A ráhangolódás viszont lehetővé teszi, hogy hatékony, megalapozott döntéseket hozzon ahelyett, hogy vakon reagálna a külső nyomásokra.

			Az önmagunkra hangolódás az a folyamat, amelynél kizárni igyekszünk a külső zavaró vagy épp csalogató impulzusokat, hogy ellenőrizhessük saját elménket, testünket és érzelmeinket. A „ráhangolódás” segít felismerni, hogy valójában mit érzünk, miért érezzük azt, és mire van szükségünk a jelen pillanatban. Ahogy magunkra tudunk figyelni, hangolódni, olyan mértékben vagyunk képesek gyermekünkre is.

			Nincs boldog házasság egymásra hangolódás nélkül

			A házasság egy ember életében a harmadik olyan időszak, fejlődési stádium, amikor újból döntő szükség van a ráhangolódásra, hiszen olyan kapcsolatról van szó, ahol az idegrendszereknek is kölcsönös hatásba kell lépniük. Csak ez a kapcsolódás képes könnyebbé tenni a megbeszéléseket, az egyeztetéseket, egymás igazi megértését. Mert ez a megértés alapvetően nem tudatosan (nem a prefrontális kéreg aktivitása és irányítása nyomán) jön létre, hanem egymás érzelmi dinamikájához (limbikus rendszer) kapcsolódva, mert ekkor tesszük ki magunkat és engedjük meg a kölcsönös hatást. Bármelyik házastárs biztonságérzetét garantáló jó idegi működés (vagus ideg) – a ráhangolódás kölcsönössége miatt – szükségszerűen érzelmi stabilitást eredményes a másik számára is. Az egyik házastárs nyugodt agya az egymásra hangolódásban szükségszerűen érzelmi lecsillapodást ad a másik számára is. Az ilyen módon történő kölcsönösség felszabadítja a felekben azt a hormont (oxitocin), amely újra vagy még erősebb egymáshoz való kötődést teremt. Enélkül a párkapcsolati tréningek, a kommunikációs tanácsok sem hoznak maradandó változást.

			Ha a házastársak számára magától értetődő a kölcsönös egymásra hangolódás, akkor semmilyen körülmény, semmilyen más kapcsolat nem tudja egységük tudatát és érzetét komolyan kikezdeni. Az egymásra ráhangolódó feleségek és férjek tudják bemutatni, hogy mi a különbség a jó házasság és a valódi párkapcsolat között. A házasság igazi éltetője az egymásra hangolódás.

			A hit feltétele az istenre hangolódás

			Megtéréskor, és amikor utána Isten bármikor megérinti lényünk mélyét, akkor döntő és végleges változások történnek agyunkban is, melyek okai megváltozott életszemléletünknek, jellemünknek vagy viselkedésünknek. Ezért fontos, hogy képesek legyünk Istenre hangolódni egész életünkben, hogy bennünk legyen az a vágy és nyitottság, amelyben Isten váratlanul, kiszámíthatatlan időben és helyen szólhat hozzánk.

			Némelyek a kereszténység melletti, Isten melletti döntést egyenértékűnek tartják azzal, amit a Szentírás megtérésnek, újjászületésnek nevez. Lényeges egymástól megkülönböztetni az emberi akarat döntését és Isten embert szólító, érintő kapcsolódását. 

			Ekkor lényünk legbelső dimenziójára koncentrálunk, ahol Isten is megszólíthat, megérinthet bennünket. A vallásnak, a hitnek egyetlen mértékegysége, mert csak ettől valóságos, az istentapasztalat. Hogy ilyen teljes egzisztenciális élményben legyen részünk, hogy megtapasztalhassuk Istent, ahhoz a keresés és a vágy adja azt a hajtóerőt, mellyel egyre érzékenyebbé és nyitottabbá válunk Isten iránt. És ekkor – bár tőlünk függetlenül – kiszámíthatatlan ponton átéljük érintését. Ettől kezdve lesz valóságos kapcsolatunk vele, amely teljesen átalakít bennünket.

			Az etika nem nagyobb érték a személynél

			Korunk megoldásközpontú, pozitivista életszemléletéből fakadóan a társadalom – a nélkülözhetetlen életfeltételek mellett – az etikai normát, az erkölcsi minimumot tartja rendkívüli értéknek. Társadalmilag, a tömegek szintjén ez érthető is, hiszen így tudják megfelelő keretek között tartani a népet vezetőik. A társadalom szabályai erkölcsi mércévé válnak. Ez társadalmi méretben, a tömegek szintjén jogos is, hiszen csak így tud működni minden egyes közösség.

			Viszont ez az etikai nézőpont áthatja a humanizmust is, sőt a kereszténységet is. Ezért mindkettő hajlamos inkább erkölcsi ítélet, etikai „kódex” alapján mérlegelni, megítélni az embereket, főképp azokat, akikkel nincs is személyes kapcsolat.

			Nagy a kísértése mindkettőnek, hogy inkább nem is akar kapcsolatba kerülni az ítélete alá került személyekkel, történésekkel, jelenségekkel, mert csak így tudja megőrizni a szerinte objektív minősítését, bírálatát. Talán ez magyarázza, hogy a keresztények olykor az erkölcsöt még akár Jézus elé is helyezik. Ezért találkozunk sűrűn mindkét réteg erkölcsi állásfoglalásával a legkülönfélébb események kapcsán. Legyen az politikai, munkahelyi, közúti, rokoni, baráti, társadalmi, természeti, gazdasági történés, jelenség. Természetesen helye van annak, hogy ezeket erkölcsi megfontolások alapján is értékeljük.

			Jézus épp a hasonló attitűd miatt mondta el az irgalmas samaritánus példázatát, ahol egyértelművé tette, hogy csak az ítélt helyesen, aki kapcsolatba akart kerülni az áldozattal. Az etikát, az erkölcsöt jó eszköznek láthatja a humanista és a keresztény is a maga igazolására. A példázat viszont arra figyelmeztet bennünket, hogy nem a kiművelt etikai értékelésünk tesz bennünket kiváló emberré, hanem a kapcsolódás bátorsága és felelőssége.

			A másik ember – akár gyerek, fiatal vagy felnőtt – mindenképp nagyobb érték bármilyen erkölcsi rendszernél.

			Felhasznált és ajánlott irodalom

			
					Bereczkei Tamás: Elhangolódás – A modern civilizáció evolúciós csapdái, Typotex Kiadó, 2019

					Chapman, Gary és Campbell, Ross: Gyerekekre hangolva – A gyerekek öt szeretetnyelve, Harmat Kiadó, 2024

					Filliozat, Isabella: Mit kezdjünk egy kamasszal, Ursus Libris, 2018

					Joan DeClaire, Gottman, John: Gyerekek érzelmi intelligenciája – Nevelés szívvel-lélekkel, Jaffa Kiadó, 2026

					Kádár Annamária: Az érzelmi intelligencia fejlődése és fejlesztésének lehetőségei óvódás- és kisiskoláskorban, Ábel Kiadó, 2012

					Kirshenbaum, Greer: A gondoskodás forradalma, Hogyan formálja a ráhangolódó gondoskodás gyermekünk agyát és mentális egészségét, Ursus Libris, 2026

					Ruth Newton: A biztonságos kötődés megalapozása, A fogantatástól ötéves korig, Kulcslyuk Kiadó, 2019

					Siegel, Daniel és Payne Bryson, Tina: A gyermeki elme – Agyfejlődés, konfliktusok, támogató szülői stratégiák, Ursus Libris, 2019

					Siegel, Daniel és Payne Bryson, Tina: A szülői jelenlét ereje, A gondoskodás hatása a gyerekek fejlődésére és agyműködésére, Ursus Libris, 2020

					Stern, Daniel: A csecsemő személyközi világa, Animula Kiadó, 2002

					Uzsalyné Pécsi Rita A nevelés az élet szolgálata 1. – Az érzelmi intelligencia fejlesztése – A lélek mozgását kísérő nevelés, Kulcs A Muzsikához Kiadó, 2010

			

		

		
			  PEDAGÓGIA  

		

		
			„A ráhangolódás kapcsolatokban való elemi fontosságát keresem és hangsúlyozom.”

		

		
			„Életbevágóan szükséges tehát megértenünk és elsődlegessé tennünk a ráhangolódást nevelésünk során.”

		

		
			„A nyitottság mértékétől függ, hogy az anya vagy az apa milyen mértékben tud ráhangolódni magzatára, csecsemőjére.”

		

		
			„Évszázadokkal vagy évezredekkel ezelőtt is az emberek egymásra hangolódva hoztak létre átlátható kapcsolatokat és közösségeket, melyek hatékonnyá tették a mindennapi életet.”

		

		
			„A ráhangolódást nem csupán bátorítani kell az emberben, hanem tudatában kell lennünk, hogy olykor gyógyulására is szüksége van ahhoz, hogy kapcsolataiban feléledjen, felélesszen.”

			„Korunkra elveszett a tehetség úgy gondolkodni, hogy az csak közösségben értelmezhető.”

			„A kamasznak szüksége van a szülő egészséges agyára és idegrendszerére, hogy ahhoz kapcsolódva, azt újra »kölcsönvehesse« a szükséges átalakulás drámai folyamatához.”

		

		
			„A másik ember – akár gyerek, fiatal vagy felnőtt – mindenképp nagyobb érték bármilyen erkölcsi rendszernél.”

			 BIBLIATANULMÁNY 

		

		
			Tóth Sándor

			Átutazóban e világban

			Idegenek és jövevények

			Ezért tehát nem vagytok többé idegenek és jövevények, hanem polgártársai a szenteknek és háza népe Istennek. (Ef 2,19)

			„Az otthonom a Mennyben van. Csak átutazóban vagyok ezen a világon.” (Billy Graham)

			Mindenekelőtt az egymás iránti szeretet legyen kitartó bennetek, mert a szeretet sok bűnt elfedez. (1Pt 4,8)

			E világban való küldetésünk és értékrendünk alapja a szeretet e három dimenziójával írható le, szeretni Istent, szeretni egymást és szeretni az embereket. Ami ezt megkérdőjelezni, torzítani, vagy felülírni akarja szívünkben az a gonosztól van. Ne adjuk oda szerető szívünket lelkünk ellenségének, hogy abban a gyűlölet, a pártoskodás, a versengés, vagy az irigység vegyen szállást. Erre bátorít bennünket Isten szava, amit először Káinnak mondott:

			Hiszen ha jól cselekszel, emelt fővel járhatsz. Ha pedig nem jól cselekszel, a bűn az ajtó előtt leselkedik, és rád vágyódik, de te uralkodjál rajta. (1Móz 4,7)

			Áldott, ha egy keresztyén közösségbe érkezők arról a tapasztalatukról számolnak be, miszerint megindító számukra az a szeretet, amit közöttünk éreznek és tapasztalnak. Amikor átélik a gyülekezetbe érkezve, hogy a Krisztusban és tőle nyert kegyelem-szeretettel igyekszünk egymást szeretni és így fordulni a hozzánk érkezőkhöz is. A Szentírás buzdít, hogy ne adjuk fel, sőt inkább növekedjünk a szeretetben, 

			az igazsághoz ragaszkodva növekedjünk fel szeretetben mindenestől őhozzá, aki a fej, a Krisztus. Az egész test pedig az ő hatására egybeilleszkedve és összefogva, a különféle kapcsolatok segítségével, és minden egyes rész saját adottságának megfelelően működve gondoskodik önmaga növekedéséről, hogy épüljön szeretetben. (Ef 4,15–16)

			Bevezetés

			Akik ismerjük a Szentírást és bűneinkből Istenhez tértünk, elfogadva végtelen kegyelem-szeretetét, amit Urunk Jézus Krisztus áldozata által kaptunk, szívünkben hordozzuk az örök élet bizonyosságát és reménységét. Tudjuk, hogy nem élünk örökké e jelenvaló és múlandó világban. E hit-bizonyosságunkat foglalja össze az ősatyák példáján a Zsidókhoz írt levél,

			Mert nincsen itt maradandó városunk, hanem az eljövendőt keressük (kívánjuk). (Zsid 13,14)

			A keresztyén ember léte e világban

			Három görög kifejezést találunk a Bibliánkban, melyek segítenek eligazodni az ügyben, hogyan viszonyuljunk az e világban való létünkhöz: xenos, parepidemos, paroikos. Ezen Újszövetségi szócsoport írja le a keresztyén ember világhoz való viszonyát, olyan embereket mutatnak be, akik zarándokok, vendégek, idegenek, tehát akiknek nincs állandó lakhelyük, nem telepedtek le és nem rendezkedtek be ebbe a világba.

			Az első szó a „xenos” – Idegen, külföldi

			E csoportban az első szó a „xenos” (pl. Ef 2,19). „A klasszikus görögben idegent vagy külföldit jelent, ez ellentétben áll a „polites” (az ország polgára), a „epichorios” (az ország lakosa) és „endemos” (az ország bennszülöttje) kifejezésekkel. Továbbá vándort, bevándorlót és menekültet is jelenthet.1” Ennek megértését segíti, amit a Zsidókhoz írt levélben találhatunk,

			Hitben haltak meg ezek mind, anélkül, hogy beteljesültek volna rajtuk az ígéretek. Csak távolról látták és üdvözölték azokat, és vallást tettek arról, hogy idegenek (xenos) és jövevények (parepidemos) a földön. (Zsid 11,13)

			Az ősatyák egész életükben idegenek és vendégek voltak e világban. Hozzájuk hasonlóan a keresztyén ember is idegen (xenos) ebben a múlandó világban. Példának okáért egy összetartó faluközösségbe beköltözőt „jöttment” -nek nevezik, aki igazán nem tartozik a közösséghez, hanem megtűrik ott, mint kívülállót. Felismerhetjük, hogy a keresztyénség, így Krisztus tanítványai ebben a világban mindig idegennek számítottak. Soha nem leszünk otthon, nem tekintjük ezt a világot maradandó hazának. Ennek okán nem is érthet meg bennünket a világ a maga bölcsességében, s mindig idegenként tekint ránk, mint akik számukra különös utakon járunk. Ameddig ez a világ áll, a Krisztust követni igyekvő keresztyén ember mindig idegen lesz benne, mert az ő örök hazája és polgárjoga a mennyben van (Fil 3,20).

			A második szó a „parepidemos” – meghatározott ideig itt tartózkodó, vándor

			A második szó, ami leírja a keresztyénség helyét e világban, a „parepidemos” (Zsid 11,132). A klasszikus görögben ez a szó olyan emberre vonatkozik, aki meghatározott ideig valahol letelepedett, anélkül, hogy ott állandó otthont teremtett volna.3” Az Újszövetségben az ősatyákra (patriarchák) használt kifejezés, akik vándorokként éltek e világban. Soha nem volt állandó lakhelyük, hanem idegenek voltak itt (Zsid 11,13; 1Móz 23,44; Zsolt 39,135). Pál apostol által int józanságra bennünket a Szent Szellem,

			Ezt pedig azért mondom, testvéreim, mert a hátralevő idő rövidre szabott. Ezután tehát azok is, akiknek van feleségük, úgy éljenek, mintha nem volna, és akik sírnak, mintha nem sírnának, akik pedig örülnek, mintha nem örülnének, akik vásárolnak valamit, mintha nem volna az az övék, és akik a világ javaival élnek, mintha nem élnének vele, mert e világ ábrázata elmúlik. (1Kor 7,29–31)

			A keresztyén ember egyik legfontosabb meggyőződése, hogy ő ebben a világban csak vándorként van jelen, mint aki úton van. Itt él ugyan, de gyökerei és hazája nem ebben a világban vannak. A régi görögök (Anaxagoras, Epiktetos) a lelkiismerettől ösztönözött világértelmezésükből fakadóan az életről alkotott képüket következőképpen írták le,

			„Az ember úgy tesz, mint egy utazó, aki úton van hazája felé. Megáll egy kitűnő fogadónál, megtetszik neki és ott marad. Ember, a célodat elfelejtetted, te itt csak átutazóban vagy! Azonban az egy jó fogadó! De mennyi jó szálláshely van még, s mégis azokat csak az átutazáskor használjuk.6”

			Epiktetos a jelenvaló és a szemmel látható világot nem látta az „élet-utazás” céljának, hanem csupán egy útmenti pihenő helynek. A „parepidemos” tehát olyan emberre utal, aki átutazóban van és ezen a helyen nincs maradandó otthona. A keresztyén ember nem becsüli le ezt a világot, hanem tudja, nem itt van a maradandó hazája. E világ élet-utazásának egy állomása.

			A harmadik szó a „paroikos” – más országból származó

			A harmadik szó, mely a keresztyének a világhoz való viszonyát leírja, a „paroikos” főnév, valamint a „paroikein” ige (1Pt 2,11). A klasszikus görögben gyakoribb a „metokos” szó használata. Egy olyan lakost jelent, aki más országból származik és a pillanatnyi lakhelyén nem telepedett le. Fizette az idegenadót, vendég volt, kinek megadták a tartózkodási engedélyt.7” Egy ideig bizonyos helyen lakott, de sohasem adta fel hazája állampolgárságát, illetve nem is kapott állampolgárságot ott. Nincs kettős állampolgársága sem. Péter apostol által erre hívja fel figyelmünket a Szent Szellem, megadva a helyes viszonyulást is az itt „őshonos” emberek iránt.

			Szeretteim, kérlek titeket, mint jövevényeket és idegeneket, tartózkodjatok a testi vágyaktól, amelyek a lélek ellen harcolnak. Tisztességesen (jól) éljetek a pogányok között, hogy ha valamivel rágalmaznak titeket, mint gonosztevőket, a ti jó cselekedeteiteket látva, dicsőítsék Istent a meglátogatás napján. (1Pt 2,11–12)

			A régi egyházatyák közül Római Kelemen8 levelét a Rómába működő gyülekezetből (paroikouse, más országból származó) a korinthusi gyülekezetnek (paroikouse, más országból származó) írta. Szmirnai Polikarp9 ugyanezt a kifejezést használja a filippi gyülekezetre. A gyülekezet ugyan ebben a városban működött, de az igazi hazája nem ott volt. A keresztyének olyan emberek közössége, akik ezen a világon élnek, de értékrendjét, módszereit és az életmódját soha nem vették át. Értékrendjüket Isten igéjéhez és az Ő akaratához igazítják. Figyelembe veszik ugyan annak az ország törvényeit, amelyben élnek, de számukra Isten törvényei magasabb rendűek (szigorúbbak is, főként erkölcsi értelemben). Az egyedüli és igazi, krisztusi polgárjoguk, Isten országában, királyságában van, ahogy erről a Filippi levélben is olvashatunk,

			Nekünk pedig a mennyben van polgárjogunk, ahonnan az Úr Jézus Krisztust is várjuk üdvözítőül, aki az ő dicsőséges testéhez hasonlóvá változtatja a mi gyarló testünket, azzal az erővel, amellyel maga alá vethet mindeneket. (Fil 3,20–21)

			A jelenvaló és az eljövendő világ értékrendkülönbségét írja le a következő igeszakasz:

			Ha tehát feltámadtatok a Krisztussal, azokat keressétek, amik odafent vannak, ahol a Krisztus van, aki az Isten jobbján ül. Az odafennvalókkal törődjetek, ne a földiekkel. Mert meghaltatok, és a ti életetek el van rejtve a Krisztussal együtt az Istenben. Mikor Krisztus, a mi életünk megjelenik, akkor vele együtt ti is megjelentek dicsőségben. Öljétek meg tehát tagjaitokban azt, ami csak erre a földre irányul, a paráznaságot, a tisztátalanságot, a szenvedélyt, a gonosz kívánságot és a kapzsiságot, ami bálványimádás, mert ezek miatt haragszik Isten. Ti is ezeket tettétek egykor, amikor ezekben éltetek; most azonban vessétek el magatoktól mindezt, a haragot, az indulatot, a gonoszságot, az istenkáromlást, és szátokból a gyalázatos beszédet. Ne hazudjatok egymásnak, mert levetkőztétek a régi embert cselekedeteivel együtt, és felöltöztétek az új embert, aki Teremtőjének képmására állandóan megújul, hogy egyre jobban megismerje őt. (Kol 3,1–10)

			Az egyre durvuló közbeszéd és kommentháború közepette még inkább kiragyog Krisztus tanítványinak tiszta és kedves beszéde. A régi és a bűn miatt megromlott természetünk árnyoldalaira való rálátás a megszentelődés folyamatában Isten Szelleme áldott munkája nyomán zajlik. Ő ad erőt a felismert romboló magatartás, gesztusok, szokások, indulatok naponkénti megöldökléséhez és a Krisztustól tanult minták életünkbe építéséhez. Igen ez egy harc, de áldott és örömre, szabadságra és másokra is áldást hozó életre vezet. Így valósul meg, hogy Teremtőnk képmására „állandóan megújul”-unk.

			Mi kell a földi élethez? Étel, víz, és levegő! A szellemi élethez szintén szükség van ezek szellemi megfelelőire,

			Étel, Isten igéjének olvasása, hallgatása, tanulmányozása, szívünkbe fogadása. Az élet kenyere Jézus Krisztus, aki a testté lett Ige. (Jn 6,3510, 38)

			Víz, Isten Szelleme, az élő víz. Urunk feltámadása után, amikor megjelent tanítványainak így szót hozzájuk, „Vegyetek Szent Szellemet!” (Jn 20,2211)

			Friss levegő: Imádság oly természetesen, mint a levegővétel. Urunk példája jól mutatja, hogyan kereste a legelfoglaltabb időszakokban is az imádságra az időt, néha hajnalban kelve (Mk 1,3512).

			Mindezek áldásul adattak, hogy Atyánkkal, a Szent Szellem által közösségben lehessünk s Krisztust követve élhessük az „új ember” (újjászületett) életét e világban való jövevénységünk idején, „egyre jobban megismerve őt”. Így lehet igazzá életünkre és gyülekezeteinkre,

			„Az egyház csak akkor tud missziói lenni, ha a világban való léte nem az e világból való létbe gyökerezik.13” (Dr. Bütösi János)

			Nem azt kérem, hogy vedd ki őket a világból, hanem hogy őrizd meg őket a gonosztól. (Jn 17,15)

			A keresztyének és az államhatalom

			Ezekben a zűrzavaros korszakban különösen élessé váló a kérdés, Hogyan viszonyuljunk e világhoz és a világi hatalomhoz? Akik istenfélő szívvel vagyunk, a választ a Szentírásban és nem az Interneten, az influenszerek posztjaiban, vagy vieóiban, keressük. 

			Mit tanít nekünk Isten igéje, hogyan viszonyuljunk az államhatalomhoz?

			Nézzük meg a fent felsorolt témaköröket egyenként, hogy megértsük milyen jót tartogat a Krisztusban hívőnek, és a Hozzá megtérőnek Atyánk.

			Imádkozzunk érte

			Pál apostol által a Szent Szellem felhívja a figyelmünket arra, hogy szükségesek az imáink az emberek megtéréséhez, de ezzel együtt, sőt ennek következtében további áldásokban is részesülünk.

			Arra kérlek mindenekelőtt, hogy tartsatok könyörgéseket, imádságokat, esedezéseket és hálaadásokat minden emberért, a királyokért és minden feljebbvalóért, hogy nyugodt és csendes életet éljünk teljes istenfélelemben és tisztességben. Ez jó és kedves a mi üdvözítő Istenünk színe előtt, aki azt akarja, hogy minden ember üdvözüljön, és eljusson az igazság megismerésére. (1Tim 2,1–4)

			Emeljük ki az igéből a következő két gondolatot, 

			„Ez jó és kedves a mi üdvözítő Istenünk színe előtt” – tehát a minden emberért és a vezetőkért, s kiemelten a megtérésükért való közbenjárás kedves Isten előtt.

			„hogy nyugodt14 és csendes15 életet éljünk teljes istenfélelemben és tisztességben”, és ebből külön is a „teljes istenfélelemben16 és tisztességben17” áldást.

			Ami számunkra is nagyon fontos, hogy békességben, ugyanakkor istenfélő életet élhessünk és ezért ne üldözzenek bennünket, az imádkozáshoz kötött. Miként az is, hogy ne is kényszerítsenek semmilyen becstelenségre, hanem tisztességes, méltóságteljes és fedhetetlen életet élhessünk, amíg ez ideiglenes világban tartózkodunk. Ne feledjük nekünk, akik Krisztus Urunk tanítványai vagyunk, az imádság és az evangélium szeretetteljes, s hiteles megosztása az elsődleges és legfontosabb küldetésünk, ugyanakkor kiváltságunk is hazánkban. Örömhírt vihetünk a bűn miatt meggyötört, megnyomorított és elfáradt életeknek. Szánjuk oda erre magunkat és ez hassa át imaéletünket is! Maradjunk a „csónakban”, ami a Krisztus tanítványainak helyi közössége, hogy az e világban elmerülteket kimenthessük és a „csónakunkba” segíthessük. Az emberek közül sokan azért nem kárhozni el, mert mi keresztyének imádkozunk értük, hogy meg tudjanak térni és nem hallgatjuk el előlük az evangéliumot, hanem bizonyságot teszünk nekik Jézus Krisztusról, azt életpéldánkkal is megerősítve. Ami pedig hitelesít bennünket és tanúságtételünket, az egymás iránti testvéri szeretet (Jn 13,3518).

			Isten emel és dönt „királyokat”

			A Szentírásban olvashatjuk e témában, amikor Dániel felfedi Nebukadneccar Babilónia uralkodójának az álmát az egymást követő világbirodalmakat szimbolizáló aranyfejű szoborról.

			Ezt mondta Dániel:

			Isten neve legyen áldott örökkön örökké, övé a bölcsesség és a hatalom. Ő szabja meg a különböző időket és alkalmakat. Királyokat taszít el, és királyokat támaszt. Ő ad bölcsességet a bölcseknek és tudományt a nagy tudósoknak. Ő tárja fel a mélyen elrejtett titkokat; tudja, mi van a sötétségben, és nála lakik a világosság. (Dán 2,20–22)

			Majd Pál apostol által így szól a Szent Szellem,

			Minden lélek engedelmeskedjék a felettes hatalmaknak, mert nincs hatalom mástól, mint Istentől, ami hatalom pedig van, az az Istentől rendeltetett. (Róm 13,1)

			A Biblia tanítása szerint tehát a földi hatalom Istentől van. Viszont az, hogy ki mit kezd a kapott hatalommal, azt a rábízottak javára használja-e fel, vagy visszaél vele, már az adott személy felelőssége. Erről számot is kell majd adnia Isten előtt (1Pt 4,519). Amikor e világot és az abban megjelenő igazságtalanságot, hamisságot, esetenként a gonosz kegyetlenséget látjuk, ne feledkezzünk meg, hogy e világ fejedelme a Sátán, a hazugság atyja, aki embergyilkosként örömét leli az emberiség pusztulásában. Ő keresi a lehetőségét annak, hogy az Istentől hatalommal felruházott személyeken uralmat véve, általuk pusztító szándékait megvalósítsa a Földön. (Jn 8,44, 10,1020; Dán 10,2021)

			Mivel a hatalom forrása a földön Isten, ebből az is következik, hogy az anarchia, vagy a csőcselék uralom nem Tőle való. Tanultuk, hogy a társadalmi változások a következő folyamattal, körforgással írhatók le,

			Demokrácia: Szabad választásokra épülő, jogállami működés. Közvetlen vagy képviseleti formában működik. Jellemzi a szabad sajtó, a független bíróságok és többpártrendszer (plurális demokrácia).

			Oklokrácia: A demokrácia torz formája, elfajzása, a „csőcselék uralma”, amikor a tömeg manipulatív, ill. manipulált indulati döntései dominálnak. A döntéseket a tömeg hozza, gyakran erőszakkal vagy demagógiával, figyelmen kívül hagyva a jogot és a racionalitást. 

			Diktatúra: Önkényuralom, a szabadságjogok korlátozása és egyéni/csoportos hatalomgyakorlás. Alkotmányos felhatalmazás nélküli, autokrata hatalomgyakorlás. Jellemzője a szólásszabadság korlátozása, az ellenzék üldözése és a más nézetek félelemkeltés útján való elhallgattatása.

			A közöttük lévő átmenet jellemzően forradalom, katonai puccs, külső hatalmak által és érdekében befolyásolt felkelés, lázadás útján megy végbe. Láthatjuk ezt megvalósulni a Francia forradalom (1789) és az azt követő jakobinus diktatúra22 esetében (1793. június 2. – 1794. július 27.), majd később a bolsevik, vagy a náci tömeggyilkos diktatúrákban.

			Mivel az egyház az Isten igéje tanítására figyelve alapvetően tisztelettel viszonyul az államhatalomhoz, amennyire ez lehetséges, az evangéliumi szempontú együttműködést keresve, példaként vehetjük Billy Graham viszonyulását a kommunista térség államaihoz az evangelizáció érdekében, de erre később még visszatérünk.

			Mivel az egyház konszolidált viszonyt igyekszik kialakítani és fenntartani a mindenkori hatalommal, a forradalmak gyakran egyházellenességet hoznak magukkal. Ez történt a francia forradalom idején is, amikor a felkelők hatalomhoz jutva, elemi és pusztító gyűlölettel fordultak a keresztyének ellen. De ezt a mintázatot mutatta a bolsevik és a náci (nemzetiszocialista) diktatúra is.

			Törvényhozás és a törvényes rend fenntartása

			Aki tehát ellene szegül a hatalomnak, az az Isten rendelésének áll ellen; akik pedig ellenállnak, azok ítéletet vonnak magukra.

			Mert a jócselekedet miatt nem kell félni az elöljáróktól, hanem csak a rossz miatt. Azt akarod, hogy ne kelljen félned a hatalomtól? Tedd a jót, és dicséretet kapsz tőle, mert Isten szolgája az a te javadra. Ha azonban a rosszat teszed, akkor félj, mert nem ok nélkül viseli a kardot, hiszen ő Isten szolgája, aki az ő haragját hajtja végre azon, aki a rosszat teszi. Ezért tehát engedelmeskedni kell nemcsak a harag miatt, hanem a lelkiismeret miatt is. (Róm 13,2–5)

			A kard és a mérleg ismert szimbólum volt a Rómában élő testvérek előtt, hisz Justiciát23, aki a római mitológiában az igazság, az igazságszolgáltatás és az erkölcsi erő istennője volt, kezében mérleggel és karddal ábrázolták. A mérleg az igazságos és alapos vizsgálatot, a bekötött szem a pártatlanságot, a kezében lévő kétélű kard pedig a mindkét félre egyaránt érvényes bírói hatalmat jelképezi. Ezen szimbólumok jelentik tehát az igazságos jogalkotást és ítélethozatalt, valamint a törvényszegők arányos megbüntetését. Az Ige tanítása szerint az államhatalom akkor működik jól és istenfélő módon, ha a jót megjutalmazza, a rosszat pedig arányosan megbünteti. Nyilván a kettőt, azaz jót és a rosszat nem felcserélve. Ezt a hatalom egyedüli forrása Isten, számon is kéri a vezetőktől.

			Az isteni igazságos ítélethozatal talán egyik legismertebb Ószövetségi példája az, amikor Bélsaccar, Babilónia királya részegen előhozatta a Jeruzsálemi templomból elrabolt szent edényeket, hogy társaival azokból folytassa az ivást, s e „közben dicsőítették az aranyból, ezüstből, rézből, vasból, fából és kőből csinált isteneket”. Ekkor Isten angyalának keze egy feliratot rótt palotája falára a szemei láttára (Dán 5,1-624), amit végül Dániel magyarázott meg. Beszédes Dániel nevének jelentése, ami így hangzik, „Isten a bíróm”.

			Amikor Bélsaccar meglátta a feliratot,

			Közben a király arca elsápadt, gyötrő gondolatai támadtak, dereka elernyedt, és még a térdei is reszkettek. (Dán 5,6)

			Dániel emlékeztette a királyt atyja, Nebukadneccar bukására (Dán 4. rész), akit Isten álmában figyelmeztetett, de 12 hónapra rá hatalma teljében szíve felfuvalkodott s elbukott. A király atyjának álomban adott figyelmeztetéséből idézzünk itt egy tanulságos részletet,

			(14) Az angyalok határozata ez a rendelet, a szentek parancsa ez a végzés. Hadd tudják meg az élők, hogy a Felséges uralkodik az emberek királysága fölött, annak adja, akinek akarja, és a legalacsonyabb sorsú embert is trónra emelheti. (Dán 4,17)

			Dániel a következőket mondta Bélsaccarnak,

			De te, Bélsaccar, aki a fia vagy, nem aláztad meg magadat, bár mindezt tudtad. A menny Ura fölé helyezted magad, mert az ő házának edényeit hozták eléd, és te bort ittál azokból főrangú embereiddel, feleségeiddel és ágyasaiddal együtt, miközben dicsőítetted az ezüstből, aranyból, rézből, vasból, fából és kőből csinált isteneket, amelyek nem látnak, nem hallanak, és semmit sem tudnak. De azt az Istent, akinek a kezében van az életed és minden utad, nem dicsőítetted. Ezért küldte ő ezt a kezet, és íratta föl ezt az írást. Ez az az írás, amelyet fölíratott, mené mené tekél ú-parszin. Ez pedig a szavak magyarázata, A mené azt jelenti, hogy számba vette Isten királyságodat, és véget vet annak.

			A tekél azt jelenti, hogy megmért téged mérlegen, és könnyűnek talált. A perész azt jelenti, hogy felosztotta királyságodat, és a médeknek meg a perzsáknak adta. (Dán 5,22–28)

			Az Újszövetségben található a példa, amikor Jézus Krisztus a gyülekezet Ura, méri meg a Kis-Ázsiában élő hét gyülekezetét (Jel 2-3 rész). Urunk, bennünket is az igazságos ítélethozatalra szólít fel, aminek következményeire is rávilágít,

			"Ne ítéljetek, hogy ne ítéltessetek! Mert amilyen ítélettel ítéltek, olyannal ítéltettek; és amilyen mértékkel mértek, nektek is olyannal mérnek. (Mt 7,1–2)

			Az államhatalommal kapcsolatosan a fent leírtakat erősíti meg Bibliánk, Péter apostol első levelében is,

			Engedelmeskedjetek minden emberi rendnek az Úrért, akár a királynak, mint a legfőbb hatalomnak, akár a helytartóknak, mint akiket ő küld a gonosztevők megbüntetésére és a jót cselekvők megdicsérésére. Mert Isten akarata az, hogy jót cselekedve némítsátok el az értelmetlen emberek tudatlanságát, mint szabadok, nem úgy, mint akik a szabadságot a gonoszság takarójául használják, hanem mint Isten szolgái. Mindenkinek adjátok meg a tiszteletet, a testvéreket szeressétek, az Istent féljétek, a királyt tiszteljétek. (1Pt 2,13–17)

			Max Weber tudós, szociológus írta, 

			„Aki a politikába bocsátkozik, s a hatalmat és az erőszakot eszközként használja, az paktumot köt diabolikus hatalmakkal, és tetteire nézve nem igaz, hogy a jóból csak jó, a rosszból pedig csak rossz származhat, hanem gyakran éppen az ellenkezője igaz. Aki ezt nem látja be, az politikai értelemben valóban gyermek.25”

			Itt merül fel két fontos kérdés:

			Mi határozza meg, hogy mi a jó, ami alapján az államhatalom törvényhozási, illetve törvénykezési gyakorlata megítélhető?

			Mit várhat el a keresztyén állampolgár erkölcsi kérdésekben az államhatalomtól és annak ilyen vonatkozású törvényalkotási és törvénykezési gyakorlatától?

			Igyekezzünk választ keresni e két kérdésre: Mi határozza meg, hogy mi a jó, ami alapján az államhatalom törvényhozási, illetve törvénykezési gyakorlata megítélhető?

			Annak megértése érdekében, hogy mi tekinthető JÓnak, lapozzuk fel a Biblia első oldalait. Itt a világ és az ember teremtését követően olvassuk Isten megállapítását, hogy JÓ. Ezzel a JÓ-val Isten mintegy nyugtázza, hogy az teremtő tervével egyező, amint a mindenség SZAVÁRA előállt. Végül egy megerősítő nyugtázással zárul a teremtés történet leírása.

			És látta Isten, hogy minden, amit alkotott, igen jó. Így lett este, és lett reggel, hatodik nap. (1Móz 1,31)

			A JÓ tehát nem egy szubjektív értékmérő, hanem objektíve az Isten teremtő rendjéhez igazodót jelet. Ez azért is lényeges mert jelen korszakunkban annak vagyunk tanúi, hogy a teremtés rendjének ellenkezőjét emelik törvényerőre, amikor a társadalmi nem (gender)26, a transzgender27 vagy a transzhumanizmus28 ideológia elveit állami törvényekbe foglalják, vagy akarják foglalni és így kötelező érvényűvé tenni.

			A Szentírásban ez áll,

			Megteremtette Isten az embert a maga képmására, Isten képmására teremtette, férfivá és nővé teremtette őket. (1Móz 1,27; 1Móz 5,2)

			Ő így válaszolt, "Nem olvastátok-e, hogy a Teremtő kezdettől fogva férfivá és nővé teremtette őket?" (Mt 19,4)

			Erre tekintettel állampolgárként jogosan várhatjuk el az államhatalomtól, hogy a teremtés rendjét vegye figyelembe a törvényalkotásban, tekintettel arra, hogy a hatalmát Istentől a JÓ érvényre juttatására kapta. Jól él felhatalmazásával, ha így jár el. Elvárható továbbá az is, hogy olyan törvényeket hozzon és tartasson be, melyek a tízparancsolat emberi kapcsolatokra vonatkozó kijelentéseivel szinkronban vannak. Ezek a következők,

			Tiszteld apádat és anyádat, hogy hosszú ideig élhess azon a földön, amelyet Istened, az Úr ad neked! Ne ölj! Ne paráználkodj! Ne lopj! Ne tanúskodj hamisan felebarátod ellen! Ne kívánd felebarátod házát! Ne kívánd felebarátod feleségét, se szolgáját, se szolgálóját, se ökrét, se szamarát, és semmit, ami a felebarátodé! (2Móz 20,12–17)

			A „ne paráználkodj” parancsolat tilt mindenféle szexuális kapcsolatot, ami kívül esik a férfi és nő közötti házasságon. Így az államhatalom sem kapott Istentől felhatalmazást arra, hogy olyan törvényeket alkosson, melyek ezeket „jogszerűvé” teszik. Akik így élnek, tudniuk kell, hogy szabad akaratukból ugyan, de a bűnt cselekszik. Az emberek a lelkiismeret-furdalásukat igyekeznek elnémítani azzal, hogy követelik a hatalomtól ezen szexuális devianciák törvénybe iktatását. Ez nyílt szembeszegülés Isten a teremtésben kinyilatkoztatott akaratával, amit Krisztus tanítványa nem támogathat. Természetszerűleg nem várhatjuk el az államhatalomtól, hogy Isten ítéletét előre hozva büntesse a szexuális devianciákat, de arra sincs felhatalmazása Istentől, hogy azokat normálisnak vagy törvényesnek állítsa be. Az egyháznak nem felelőssége az állami törvényalkotásba való részvétel. Befolyását az evangélium hirdetésével, az imádsággal és szent élettel hivatott érvényre juttatni e világon.

			„A Biblia Isten ígéreteinek könyve, és az emberek által írt könyvekkel ellentétben nem változik és nem avul el.” (Billy Graham)

			Mit várhat el a keresztyén állampolgár erkölcsi kérdésekben az államhatalomtól és annak ilyen vonatkozású törvényalkotási és törvénykezési gyakorlatától?

			Idézzük fel Urunk főpapi imájának következő részletét,

			Ezeket azért parancsolom nektek, hogy szeressétek egymást." "Ha gyűlöl titeket a világ, tudjátok meg, hogy engem előbb gyűlölt, mint titeket. Ha e világból valók volnátok, a világ szeretné a magáét, de mivel nem e világból valók vagytok, hanem én választottalak ki titeket a világból, azért gyűlöl titeket a világ. Emlékezzetek arra az igére, amelyet én mondtam nektek, Nem nagyobb a szolga az uránál. Ha engem üldöztek, titeket is üldözni fognak, ha az én igémet megtartották, a tieteket is meg fogják tartani. De mindezt az én nevemért teszik veletek, mert nem ismerik azt, aki elküldött engem. (Jn 15,17–21)

			A világ számára nem csupán idegen, hanem irritáló, sőt gyűlöletes is lehet a keresztyén ember Krisztustól tanult és vett gondolkodása, tanítása és életgyakorlata. Viszont az alábbi igeszakasz alapján egyértelmű, hogy Isten más erkölcsi normákat vár el a világ fiaitól és a Krisztust követő tanítványoktól, azaz a valódi keresztyén embertől.

			Levelemben már megírtam nektek, hogy nem szabad kapcsolatot tartani paráznákkal. De nem általában e világ paráznáival vagy nyerészkedőivel, harácsolóival vagy bálványimádóival, hiszen akkor ki kellene mennetek a világból. Most tehát azt írom nektek, hogy ne éljetek közösségben azzal, akit bár testvérnek neveznek, de parázna vagy nyerészkedő, bálványimádó vagy rágalmazó, részeges vagy harácsoló. Az ilyennel még együtt se egyetek. Mert mit tartozik rám, hogy a kívül levők felett ítélkezzem? Nem a belül levők felett ítélkeztek-e ti is? A kívül levőket pedig Isten fogja megítélni. Távolítsátok el azért a gonoszt magatok közül! (1Kor 5,9–13)

			Napjainkban is élesen merül fel a kérdés, hogy a politikusoknak milyen erkölcsi normákat kellene betartaniuk a köz és magánéletükben? Az Isten teremtési rendjéhez való igazodás és a tízparancsolat emberi kapcsolatokra vonatkozó részének betartása elvárható tőlük is, ha a JÓT kívánják képviselni, azt életpéldájukkal megerősítve és döntéseikben is szem előtt tartva. A példa ereje a vezetők életében sokkal erőteljesebb, mint azt néha az emberek gondolják. Az erkölcstelen vezetők példája igazolásul szolgál a vezetettek számára, hogy nekik sem kell betartani az erkölcsi, vagy állami törvényeket. A jó példa viszont ennek ellenkezőjeként hat, de a tisztakezű vezetőt „fenyegetőnek” is tarthatják a lelkiismeretükben megbélyegzett vezetettek. Ennek fényében még fontosabbá válik szerepünk e világban, hiszen nekünk keresztyének és a gyülekezeteinknek adatott a felelősség, hogy Isten igéjét a világgal megismertessük, és Krisztus evangéliumát hirdessük.

			„A Sátán legerősebb fegyvere az ember Isten Igéjével szembeni tudatlansága." (A.W. Tozer)

			A miniszter29 szó jelentése, hogy valaki szolgálja annak a közösségnek a javát, s benne az egyénekét, akik egy demokratikus rendszerben megválasztották és képviseletükre tőlük megbízatást kapott. Annak megítélése azonban, hogy az említett erkölcsi alapelvek megvalósulnak-e egy-egy konkrét személy életében, ekkora „média visszhangban” nehéz, sőt több esetben szinte lehetetlen az átlagembernek megítélni. Viszont Isten ítélő széke előtt mindannyiunknak meg kell majd állni. Ő az, aki igazságosan ítél (1Pt 2,20-2430)! Bölcsen teszik, ha a megválasztott vezetők ezzel számolnak életük során. Természetesen ez mindannyiunkra érvényes. Az is egyértelmű lehet előttünk, hogy Isten, „aki igazságosan ítél” (1Pt 2,23), a végítéletkor a tízparancsolat megtartását kéri számon az emberen, ami egyébiránt a szeretetparancsolatban van összegezve.

			Ő pedig így válaszolt, "Szeresd az Urat, a te Istenedet teljes szívedből, teljes lelkedből, teljes erődből és teljes elmédből, és felebarátodat, mint magadat." Jézus ezt mondta neki, "Helyesen feleltél, tedd ezt, és élni fogsz." (Lk 10,27–28)

			A keresztyén ember saját életére nézve, függetlenül attól, hogy milyen társadalmi státuszban, munkakörben, pozícióban van, egyértelműen magasabb erkölcsi normát támaszt a Szentírás, amihez azonban a Szent Szellem megvilágosító munkája nyomán belátást is ad. Az hívő ember engedelmessége tehát nem vakbuzgóság, hanem szívbéli belátásból, megértésből, Isten és emberek iránti szeretetből fakad. 

			Ember, megmondta neked, hogy mi a jó, és hogy mit kíván tőled az Úr! Csak azt, hogy élj törvény szerint, törekedj szeretetre, és légy alázatos Isteneddel szemben. (Mik 6,8)

			Éppen ezért az istenfélő ember a tízparancsolat Istennel való közösségre vonatkozó igéit is szívébe zárja és életét, az Úr iránti viszont-szeretetből fakadóan ahhoz igazítja.

			Én, az Úr, vagyok a te Istened, aki kihoztalak Egyiptom földjéről, a szolgaság házából. Ne legyen más istened rajtam kívül! Ne csinálj magadnak semmiféle istenszobrot azoknak a képmására, amik fenn az égben, lenn a földön, vagy a föld alatt a vízben vannak. Ne imádd és ne tiszteld azokat, mert én, az Úr, a te Istened, féltőn szerető Isten vagyok! Megbüntetem az atyák bűnéért a fiakat is harmad- és negyedízig, ha gyűlölnek engem. De irgalmasan bánok ezerízig azokkal, akik szeretnek engem, és megtartják parancsolataimat. Ne mondd ki hiába Istenednek, az Úrnak a nevét, mert nem hagyja az Úr büntetés nélkül, ha valaki hiába mondja ki a nevét! Emlékezzél meg a nyugalom napjáról, és szenteld meg azt! Hat napon át dolgozz, és végezd mindenféle munkádat! De a hetedik nap a te Istenednek, az Úrnak nyugalomnapja. Semmiféle munkát ne végezz azon, se te, se fiad, se leányod, se szolgád, se szolgálód, se állatod, se a kapuidon belül tartózkodó jövevény. Mert hat nap alatt alkotta meg az Úr az eget, a földet, a tengert és mindent, ami azokban van, a hetedik napon pedig megpihent. Azért megáldotta és megszentelte az Úr a nyugalom napját. (2Móz 20,2–11)

			Felmerül azonban a következő kérdés: Van-e az imádságon kívül és ha igen, milyen mértékű prófétai felelőssége Krisztus gyülekezetének az állammal szemben? E kérdést napjainkban is felteszik nekünk, mely egyrészt arra irányul, hogy az egyház, s benne a lelkészek bizonyos állami vezetők által elkövetett visszaélések, bűnök miatt miért nem feddik meg őket. Ezen elvárást két különböző forrás táplálja:

			
					A világi emberek elvárják az egyháztól, hogy a társadalomban és főleg annak vezetőitől a Biblia tanítása szerinti erkölcsi normákat számon kérjék, azok megszegése esetén őket megfeddjék. 

			

			2.	Az egyházhoz tartozók elvárják, hogy a gyülekezetek lelkipásztorai, mintegy élő lelkiismeret működjenek az állami vezetők bűneit leleplezve, őket megfeddve és rendreutasítva.

			Tegyük fel a kérdést: Valóban azt tanítja a Szentírás, hogy az Újszövetségi gyülekezetnek, pontosabban a lelkipásztorainak és vezetőinek feladata lenne ez?

			Fontos bibliaértelmezési alapelv, hogy csak azt nevezhetjük helyes igeértelmezésnek, ami a föld minden pontján és minden történelmi korban megállja a helyét, azaz alkalmazható. Gondoljunk bele az ősegyház helyzetébe egy pogány, bálványimádó és császárkultuszt hirdető Római birodalomban. Milyen lehetősége és ebből fakadóan felelőssége volt a gyülekezetek lelkipásztorainak, vezetőinek megfeddni a császárt vagy a helytartót. Tettek-e ilyet az apostolok ezen országokban, vagy településeken? Az Újszövetségi egyház prófétai küldetése, nem keverendő össze az Ószövetségi Izráelben támadt prófétákéval! Jézus maga zárja le az Ószövetségi prófétai szolgálatot az egyház korszakára, melynek utolsó személye Bemerítő János volt,

			Bizony, mondom néktek, nem támadt asszonytól születettek között nagyobb Keresztelő Jánosnál; de aki a legkisebb a mennyek országában, nagyobb nála. Mert minden próféta és a törvény János idejéig prófétált. (Mt 11,11, 13)

			Érdemes ehhez hozzávenni Pál apostol Félix és Fesztusz római helytartók, illetve Agrippa király31 előtt elmondott védőbeszédéit (ApCsel 24, 25, 26. részek). Nem találunk azokban kioktatást vagy feddést, de az evangélium hirdetését igen, ami persze ütközik az emberi romlott természettel és megtérésre ösztönzi azt. Ezért nem is bírták hallgatni Pált, amire példa a Fesztusszal való alábbi beszélgetése,

			Néhány nap múlva pedig megjelent Félix a feleségével, Druzillával, aki zsidó származású volt. Magához hívatta Pált, és meghallgatta őt a Krisztus Jézusban való hitről.

			De amikor az igazságról és önmegtartóztatásról meg a jövendő ítéletről kezdett beszélni, Félix megrémült, és így szólt, "Most menj el, de ha alkalmat találok, majd ismét hívatlak." Egyúttal azt is remélte, hogy pénzt kap Páltól, ezért gyakrabban hívatta, és elbeszélgetett vele. (ApCsel 24,24–26)

			Láthatjuk, hogy Pál a világi vezetők felé való szolgálati felelősségét jól értelmezve szólt előttük „az igazságról és önmegtartóztatásról meg a jövendő ítéletről”. A felolvasott rész utolsó versében a hivatali visszaélés és korrupció korabeli példáját találjuk. Nincs ez másként azóta sem, ne ringassuk magunkat illúziókban és ne is üljünk fel az ámításnak, hogy a földön lesz korrupció mentes államhatalom. Viszont lehetnek becsületes emberek, akik tisztán megőrzik magukat ettől. Kérdés, hogy meddig tűrik meg őket maguk között azok, akik a hatalmat önös céljaikra kívánják felhasználni? Önbecsapás hinni az utópisztikus álomképet felfestőknek, akik nem számolnak a bűnös emberi természettel. 

			A szerző cikkének befejezése a szolgatars.hu oldalon található.

			

			
				
						1. Nagy István, Újszövetség kulcsfogalmai


						2. „jövevények”, G3927 παρεπίδημος, ον (parepidémosz, on), idegenben lakozó, jövevény, emigráns, bevándorló, idegen


						3. Nagy István, Újszövetség kulcsfogalmai


						4. Sára halálát követően, amikor Ábrahám sírhelyet vesz a hettitáktól, 1Móz 23,4 Jövevény és idegen vagyok köztetek. Adjatok nekem sírhelynek való birtokot nálatok, hogy oda temethessem halottamat.


						5. Dávid, Zsolt 39,12 (13) Hallgasd meg imádságomat, Uram, figyelj segélykiáltásomra! Könnyeim láttán ne légy néma, mert jövevény vagyok nálad, zsellér, mint minden ősöm.


						6. Dr. Nagy István


						7. Nagy István


						8. Római Kelemen ( latinul , Clemens Romanus ; ógörögül , Κλήμης Ῥώμης , romanizáltan ,Klēmēs Rōmēs ; kb.  100 ban halt meg ), más néven I. Kelemen pápa , Róma püspöke volt az első század végén.


						9. Szmirnai Polikárp vagy Polükarposz (ógörögül, Πολύκαρπος, latinul, Polycarpus), egyházi nevén Szent Polikárp (69 előtt – Szmirna, 155. február 23.)[1] a kis-ázsiai Szmirna (a mai İzmir) keresztény püspöke a 2. században.


						10. Ján 6,35 Jézus azt mondta nekik, "Én vagyok az élet kenyere, aki énhozzám jön, nem éhezik meg, és aki énbennem hisz, nem szomjazik meg soha.


						11. Ján 20,22 Ezt mondván, rájuk lehelt, és így folytatta, "Vegyetek Szentlelket!


						12. Márk 1,35 Nagyon korán, a hajnali szürkületkor felkelt, kiment, elment egy lakatlan helyre, és ott imádkozott.


						13. Bütösi, 236. o.


						14. „nyugodt”, G2263 ἤρεμος, ον (éremosz, on), nyugodt, békés, csendes


						15. „csendes”, G2272 ἡσύχιος, ον (hészükhiosz, on), csendes, békés, nyugodt


						16. „istenfélelem”, G2150 ἡ εὐσέβεια, -ας (hé euszebeia, -asz), istenfélelem, kegyesség, jámborság


						17. „tisztességben”, G4587 ἡ σεμνότης, -ητος (hé szemnotész, -étosz), tisztesség, méltóság, komolyság, becsületesség, feddhetetlenség


						18. Ján 13,35 Arról fogja megtudni mindenki, hogy az én tanítványaim vagytok, ha szeretitek egymást."


						19. 1Pét 4,5 De számot fognak adni annak, aki készül ítélni élőket és holtakat.


						20. Ján 10,10 A tolvaj csak azért jön, hogy lopjon, öljön és pusztítson, én azért jöttem, hogy életük legyen, sőt bőségben éljenek."


						21. Dán 10,20 Azután így szólt, Tudod-e, miért jöttem hozzád? Nekem most újra harcolnom kell Perzsia vezérével, és ha abból a harcból kikerülök, a görögök vezére következik.


						22. Jakobinus diktatúra: 1793. június 2-án a párizsi népmozgalom hatására a jakobinusok (Hegypárt) eltávolították a mérsékelt girondista képviselőket a Nemzeti Konventből. A „forradalom védelmében” hozott intézkedésekkel, mint a gyanúsak elleni törvény, tömeges kivégzésekkel számoltak le a vélt és valós ellenségekkel, beleértve a korábbi forradalmárokat (Danton, Hébert) is. A Közjóléti Bizottság gyakorolta a tényleges végrehajtó hatalmat, Robespierre irányításával. A fokozódó terror és a belső ellentétek miatt Robespierre elszigetelődött, és 1794. július 27-én (thermidor 9-én) megbuktatták, majd kivégezték. (Forrás: AI)


						23. Iustitia (erasmida átírással Justicia) az igazság, az igazságszolgáltatás és az erkölcsi erő istennője a római mitológiában. A erasmida átírás jelentése, Rotterdami Erasmus (1469–1536) németalföldi humanista tudós át, vagy elírása. Erasmus és tanítványi a keresztény humanizmust képviselték.


						24. Dán 5,1 Bélsaccar király nagy lakomát rendezett ezer főrangú emberének, és az ezer emberrel együtt itta a bort.
Dán 5,2 A bor hatására megparancsolta Bélsaccar, hogy hozzák elő azokat az arany és ezüstedényeket, amelyeket apja, Nebukadneccar hozott el a jeruzsálemi templomból. Azokból akart inni a király főrangú embereivel, feleségeivel és ágyasaival együtt.
Dán 5,3 Elő is hozták az aranyedényeket, amelyeket a jeruzsálemi templomból, az Isten házából hoztak el, és a király azokból ivott főrangú embereivel, feleségeivel és ágyasaival együtt.
Dán 5,4 Itták a bort, és közben dicsőítették az aranyból, ezüstből, rézből, vasból, fából és kőből csinált isteneket.
Dán 5,5 Egyszerre csak egy emberi kéz ujjai tűntek fel, és írni kezdtek a királyi palota festett falára, a lámpatartóval szemben; a király pedig nézte a kezet, ahogyan írt.
Dán 5,6 Közben a király arca elsápadt, gyötrő gondolatai támadtak, dereka elernyedt, és még a térdei is reszkettek.


						25. Weber, Max, A tudomány és a politika mint hivatás (több kiadás, pl. Kossuth Könyvkiadó, 1970; (Max Weber, teljes nevén, Emil Maximilian Weber; Erfurt, 1864. április 21. – München, 1920. június 14., német közgazdász, szociológus.


						26. „társadalmi nem”, A társadalmi nem (angolul, gender, fonetikus írásmóddal, dzsender) olyan tanult (nem biológiai) tulajdonságok, szerepek, viselkedésmódok halmaza, amelyet a társadalom elvár az egyéntől biológiai neme alapján.


						27. „transzgender”, A transzgender (magyarul transznemű) szó azt jelenti, hogy valakinek a belső megélése a saját neméről nem egyezik meg azzal a nemmel, amit a születésekor a biológiai jellemzői alapján kaptak. (Forrás: AI; https://www.humanityplus.org/the-transhumanist-declaration 2026.04.23.)


						28. „transzhumanizmus”, A transzhumanizmus egy olyan nemzetközi filozófiai és intellektuális mozgalom, amely a tudomány és a technológia (például a mesterséges intelligencia, a genetika és a nanotechnológia) alkalmazásával kívánja fejleszteni az emberi képességeket, és megszüntetni az emberi lét nemkívánatos korlátait. (Forrás: AI)


						29. „miniszter”, A kifejezés a latin minister (szolga, segítőtárs) szóból származik, ami eredetileg az uralkodó segítőjét jelentette.


						30. 1Pét 2,20 De milyen dicsőség az, ha kitartóan tűritek a hibátok miatt kapott verést? Ellenben ha kitartóan cselekszitek a jót, és tűritek érte a szenvedést, az kedves az Isten szemében.
1Pét 2,21 Hiszen erre hívattatok el, mivel Krisztus is szenvedett értetek, és példát hagyott rátok, hogy az ő nyomdokait kövessétek,
1Pét 2,22 ő nem tett bűnt, álnokság sem hagyta el a száját,
1Pét 2,23 mikor gyalázták, nem viszonozta a gyalázást; amikor szenvedett, nem fenyegetőzött, hanem rábízta ezt arra, aki igazságosan ítél.
1Pét 2,24 Bűneinket maga vitte fel testében a fára, hogy miután meghaltunk a bűnöknek, az igazságnak éljünk, az ő sebei által gyógyultatok meg.


						31. II. Heródes Agrippa I. Heródes Agrippa és Küprosz fia, Bereniké és Druzilla testvére akit az ÚSZ Agrippa király-nak nevez (ApCsel 25,13), Kr. u. 27 körül született Rómában és ott is nevelkedett. Mivel apja halála idején még 17 éves ifjú volt, a rómaiak kizárták a trónutódlásból. Alig múlt el azonban 20 éves, amikor Claudius császár előbb elhunyt nagybátyja utódaként a libanoni Khalkisz királyává nevezte ki, majd megbízta a jeruzsálemi templom feletti felügyelettel, amelyhez hozzátartozott a főpap kinevezési joga is. 53-ban Fülöp és Liszániász tetrarkhiájának, negyedes fejedelemségének a királya, amihez Nero császár később még Galileából és Pereából is adott területeket. Apja fellépett a fiatal keresztyénség ellen. Az idősebb Jakabot megölette, Pétert pedig bebörtönöztette. (ApCsel 12,1-11). (https://www.arcanum.com/hu/online-kiadvanyok/Lexikonok-keresztyen-bibliai-lexikon-C97B2/a-a-C97B4/agrippa-C9809/ 2026.05.05.)


				

			
		

		
			„Három görög kifejezést találunk a Bibliánkban, melyek segítenek eligazodni az ügyben, hogyan viszonyuljunk az e világban való létünkhöz.”

		

		
			„A gyülekezet ugyan ebben a városban működött, de az igazi hazája nem ott volt.”

		

		
			„Ami számunkra is nagyon fontos, hogy békességben, ugyanakkor istenfélő életet élhessünk és ezért ne üldözzenek bennünket, az imádkozáshoz kötött.”

		

		
			„A Biblia tanítása szerint tehát a földi hatalom Istentől van.”

		

		
			„Mivel az egyház konszolidált viszonyt igyekszik kialakítani és fenntartani a mindenkori hatalommal, a forradalmak gyakran egyházellenességet hoznak magukkal.”

		

		
			„Annak megértése érdekében, hogy mi tekinthető jónak, lapozzuk fel a Biblia első oldalait.”

		

		
			„A világ számára nem csupán idegen, hanem irritáló, sőt gyűlöletes is lehet a keresztyén ember Krisztustól tanult és vett gondolkodása, tanítása és életgyakorlata.”

		

		
			„Az istenfélő ember a tízparancsolat Istennel való közösségre vonatkozó igéit is szívébe zárja és életét, az Úr iránti viszont-szeretetből fakadóan ahhoz igazítja.”

		

		
			„Fontos bibliaértelmezési alapelv, hogy csak azt nevezhetjük helyes igeértelmezésnek, ami a föld minden pontján és minden történelmi korban megállja a helyét, azaz alkalmazható.”

			 HOMILETIKA 

		

		
			Vas Ferenc

			Langham prédikációs műhelyek Magyarországon

			Több mint két éve veszek részt a Langham prédikációs műhelyek alkalmain az észak-dunántúli csoportban. Ezek a találkozók az egyik legnagyobb áldás-forrást jelentik az életemben. Elsősorban azért, mert a műhelymunka segít felkészülni az igehirdetésre, így támogat a gyülekezeti szolgálatban. Továbbá segít kiépíteni felekezetközi, ökumenikus kapcsolatokat - a szó lehető legjobb értelmében –, és segít az ige jobb megértésében is, ami kulcsfontosságú ahhoz, hogy Istennek még inkább tetsző életet éljünk. 

			A jövőre megrendezendő jubileumi országos konferencia kapcsán örömmel mutatom be a Langham Preaching világszerte végzett munkáját. A Langham mozgalom nagyon szorosan kötődik John Stott szolgálatához. Ő egy brit lelkipásztor volt, aki egész szolgáló életében a londoni All Souls gyülekezetben munkálkodott. Ma is népszerűek a könyvei, amelyek közül számos magyarul is megjelent. Nemzetközi szinten elismert előadó is volt. Én még teológiai hallgató koromban hallottam őt prédikálni a Ráday dísztermében. Nagyon megfogott a felkészültsége, amikor az egyik nem túl „különleges” bibliai szakaszról beszélt, az első thesszalonikai levél első fejezetéből. A Hegyi beszédről szóló könyvében fogalmazta meg azt a fontos gondolatot, hogy a kereszténységnek egyfajta ellenkultúrának kell lennie ebben a világban. Az evangéliumnak át kell formálnia a hívő emberek életét, hogy azok majd át tudják formálni a körülöttük levő világot. Ebből a gondolatmenetből következően Stott arra a meggyőződésre jutott, hogy Isten igéjének át kell formálnia minden egyes keresztényt. Viszont ahhoz, hogy ez megtörténhessen, szükségük van rá, hogy olyan tanítóik és igehirdetőik legyenek, akik hisznek Isten igéjében, tanítják és a saját életükben élik is azt, amit a Biblia mond. Ma ezt talán tanítványozásnak neveznénk.

			Járva a világot, John Stott felismerte, hogy számtalan olyan igehirdető és lelkipásztor van, akik úgy prédikálnak, hogy nem kaptak semmilyen képzést, és nem is kapnak sehonnan segítséget ehhez a szolgálatukhoz. Ezért hozta létre a könyvei bevételéből a Langham Alapítványt, azzal a céllal, hogy segítse a keresztény vezetők képzését. Jelenleg is ez az alap biztosítja a forrást a Langham különböző ágainak működéséhez. A szervezetnek három ága van: a Langham Literature a keresztény irodalom kiadását támogatja, a Langham Scholars doktori ösztöndíjakat biztosít, míg a Langham Preaching az igehirdetők felkészítésére fókuszál, legyenek azok laikusok vagy egyházi szolgálatban állók. A Langham Preaching elsősorban a magyarázó igehirdetésre készít fel. Nem akar senkire semmilyen sémát ráerőltetni, de egy olyan eszközt ad a lelkipásztorok kezébe, amely segítheti a munkájukat. A prédikációra való készülés során abban igyekszik támogatni, hogy a bibliai szöveget a lehető legjobban megértsük, és ez a megértés segít majd kialakítani az igehirdetés megfelelő formáját azok számára, akik hallgatni fogják. A Langham Preaching folyamata strukturális szempontokat ad ehhez. Úgy érzékelem, hogy az ilyen közös műhelymunka egyszerre inspiráló a legtapasztaltabb igehirdetőnek és annak is, aki még csak az első prédikációjára készül. A testvéri kapcsolatok pedig segítenek abban, hogy igyekezzünk megélni a megértetteket. Mert az ige megélése nélkül erőtlenné válik még a legjobb igehirdetés is. Ez a gondolat és lelkiség van ott a Langham Preaching munkája mögött.

			Miként valósul meg mindez a gyakorlatban? A 2002 óta létező Langham Preaching elsősorban műhelymunkában (helyi klubokban) gondolkodik és nem alakít ki formális szervezeteket. Ezt azért teszi, mert a klubokban olyan, felekezetközi testvéri közösség jöhet létre, amelyben folyamatos visszajelzést kaphatnak a résztvevők. Így megmarad a mozgalmi forma és semmilyen keret nincs ráerőltetve egyetlen klubra sem.

			A magyarországi Langham mozgalom munkájáról a langham.hu oldalon lehet tájékozódni. Évente szerveznek egy országos konferenciát, amely többnyire háromnapos, és sokszor erdélyi testvérek is részt vesznek rajta. Több magyar protestáns egyház gyakran anyagilag is támogatja a közösségeikhez tartozó résztvevőket, ennek érdemes utánanézni. Hazánkban jelenleg öt regionális műhely működik, amelyek havonta találkoznak, és szívesen várják az új résztvevőket. 

			Személyesen a székesfehérvári műhely működését ismerem a legjobban, amely 2018-ban alakult, egy évvel a magyarországi mozgalom indulása után. Egy-egy alkalom körülbelül másfél óra hosszú, ahol egy előre megadott textust veszünk elő. Igyekszünk megérteni mélyebben az igeszakaszt, átbeszéljük azt, amire jutottunk és egyúttal összegyűjtjük a konkrét igehirdetés felé vezető gondolatokat. Volt olyan időszak, amikor például „próbaprédikációkat” tartottunk, ahol a hűség, relevancia és érthetőség szempontjait felhasználva adtunk visszajelzést egymásnak. (Ezeket a Langham-alapelveket meg lehet ismerni a műhelymunka alatt vagy a konferencián, a honlapról pedig más segédanyagok is letölthetők.) Ez azért fontos, mert a tartalmas visszajelzés az egyik legnagyobb hiánycikk egy átlagos igehirdető életében. A legfontosabb azonban az, hogy a klubok maguk alakíthatják ki az alkalmukat, a saját szükségleteikre tekintettel. A mi műhelyünkre is jellemző a felekezetköziség, ahol baptisták, evangélikusok, karizmatikusok, független evangéliumiak, presbiteriánusok, reformátusok vannak együtt. Ez a sokszínűség még jobban megjelenik az éves konferenciákon, ahol nagyon sok közösségből vannak résztvevők, mégis meg lehet tapasztalni az Isten egyházának egységét. 

			Végül néhány érdekesség a Langham világszerte végzett munkájából. A Langham Magyarország a nemzetközi hálózaton belül az európai és karib-térségi régióhoz tartozik, amelynek jelenleg egyébként Budapesten van a központja. A magyar mozgalom elsősorban a protestáns közösségeket köti össze, vezetőségében négy egyház képviselteti magát: a református, az evangélikus, a metodista és a baptista. A Langham Preaching a világ több mint 100 országában van jelen mintegy 120 mozgalom által – mivel például Romániában külön szerveződnek az erdélyi magyar és a román igehirdetők. Ezek a mozgalmak mindenhol igehirdető csoportokat (műhelyeket, klubokat) hoznak létre. A legfrissebb adatok alapján jelenleg 1571 aktív klub van világszerte, amelyből öt hazánkban működik.

			A három szolgálati ágat (Literature, Scholars, Preaching) összefogó Langham Partnership az elmúlt évtizedek során több mint 64 700 lelkipásztor képzését, több mint 355 PhD hallgató kutatását és több mint 2 490 000 könyv terjesztését segítette több mint 170 országban. Arról is tanúskodnak ezek a számok, hogy milyen sok ember dolgozik azért, hogy segítsék az igehirdetők munkáját. A mi kis műhelyeink egy ilyen, világszerte jelen levő mozgalom részei. Érdemes megragadni a lehetőséget és bekapcsolódni a havonta tartott regionális alkalmakba, valamint részt venni az országos konferencián, amely 2027-ben tízéves jubileumot ünnepel.

		

		
			
			

		

		
			John R. W. Stott

			Pécsi klub (Dél-Dunántúl)

			 IRODALOM 

		

		
			Dr. Rusz Gábor

			SzabadÍts meg a gonosztól

			Novella

		

		
			Az Úr 1290. éve Szent Jakab havának 10-én éjjel a Körösszeg vára1 előtti táborban

			A kék selyem kaftánba2 és fehér, bő szárú nadrágba öltözött, nemezcsizmát viselő húsz év körüli lány büszkén, felszegezett fejjel lépdelt az uralkodó jurtája felé. Nem hordta sem a hajadonok pártáját, sem a házas asszonyok főkötőjét. A királyi testőrök feltartóztatták, abban reménykedve, hogy majd hosszan gyönyörködnek karcsú alakjában. Azonban a tábortűz fényénél elég volt egy pillantást vetniük a két copfba font hollófekete hajára, meleg barna szemeire, kihívó gúnyos mosolyára, hogy rémülten hatra hőköljenek, majd szemüket lesütve továbbengedjék. A lány ugyanis nem közönséges pór volt, hanem Mandula, egyike László3 király három kedvenc kun4 szeretőjének. 

			- Most végre kizárólag az enyém lehet a szerelmem, nem kell, osztozzak rajta se Éduával, se Köpcseccsel, mivel reggel kockán elnyertem tőlük - gondolta magában kárörvendően a hölgy, miközben felhajtotta a bejáratott fedő nemezlapot. Amit azonban a fáklyák fényében odabent látott, attól földbe gyökerezett a lába. 

			A kereveten heverő zavaros tekintetű, uralkodó már teljesen megittasodott. Nagyokat szürcsölt a kezében tartott ezüstkorsóból, majd hol a jobbján fekvő aranykaftános, hol pedig a bal keze felől heverő barna köpenyes lány ölelésébe temetkezett.

			Az újonnan érkezett arcából kifutott minden csepp vér - miközben nézte őket - ám nem tett egy lépést sem feléjük. Harag söpört végig rajta ekkora árulás láttán.

			- Bezzeg Édua sűrűn megengedheti magának, hogy egyedül enyelegjen vele, de ugyanezt sajnálják tőlem, – gondolta magában keserűen, miközben a gyűlölet elárasztotta és kezdte betölteni. 

			Ezalatt az uralkodó észrevette jöttét, kibontakozott a nyakára kígyóként fonódó karok öleléséből, tekintete még jobban felvidult, majd felült. 

			- Szerelmeem! Már aaggódtunk érted! – motyogta kótyagosan, majd intett neki, hogy jöjjön, igyon, és csatlakozzon hozzájuk. 

			Mandula azonban nem mozdult egy tapodtat sem. A feszültséget hosszú pillanatokig vágni lehetett volna köztük, végül a csendet az aranykaftános éles, parancsoláshoz szokott hangja törte meg. Szavaiból gúny és felsőbbrendűség érzése csöpögött. 

			- Féltékenységet érzek rajtad, annak ellenére, hogy testvérekké fogadtuk egymást és megígértük, hogy mindenen megosztozunk! Gyere közénk! 

			- Testvérek persze, de valahogy mindig mindenből neked jut a jobb rész, és mindig én húzom a rövidebbet! Elegem van belőled Édua és belőled is Köpcsecs – fordult a barna köpenyes felé -, mert kutyaként loholsz utána és szolgaként teljesíted a parancsait! De legjobban benned csalódtam királyom! – kiáltotta, azzal kiviharzott a sátorból.

			László bambán, kifejezéstelen arccal nézett utána, Köpcsecs rémült volt, Édua azonban felkacagott. 

			- Hadd menjen! – mondta megvetően. Reggelre megtér, és itt fog nyüszíteni a küszöbünk előtt, s alig várja majd, hogy visszafogadjuk. Most pedig igyunk és ünnepeljük a szerelmet! Azzal a mellettük álló hordóból újratöltötte a kiürült edényt, amely újra kézről kézre járt hármójuk között. 

			Miközben a sértett Mandula fehér paripáján nyugat felé vágtatott, kun merénylők lopódznak a sátorba, és könnyedén végeztek a gyönyörbe és a mámorba feledkezett huszonnyolc éves királlyal.

			Mivel Lászlónak nem született gyermeke, öccse András herceg pedig gyermekkorában meghalt5, a magyar trónt egy távoli rokon, a dinasztia utolsó élő férfitagja, egy másik – a velenceinek nevezett - András foglalta el, aki harmadik volt e néven.

			A kunokra rossz világ következett, kiváltságaikat megnyirbálták. A halott király ágyasai után hajtóvadászatot indítottak a tartományurak6. Egy ideig szajhaként emlegették őket az ország lakói, majd lassanként feledés homálya borult rájuk. 

			Az Úr 1301. éve Nagyboldogasszony7 havának 20. napján valahol az Alföld nyugati peremén

			Sötét volt még, mire a kakas másodjára is megszólalt. A férfi és a nő egyszerre ébredtek. Felöltötték vastag báránybőr bundáikat majd nesztelenül kimásztak a veremházból. Tízéves forma fiuk Lacika és ötéves ikerlányaik Mandula és Hajna az igazak álmát aludták tovább. A szülők a letaposott, fagyott havon megálltak egymással szemben, elmondták a Miatyánkot és a Hiszekegyet, majd mindenki a saját dolga után nézett. Mire a kovácsműhely kéményéből vékony füstfelhő kígyózott a vörösbe öltöző égbolt felé, s az üllőn ütemesen csendülő kalapács hangja verte fel a hajnal csendjét, a kócos hajú legényke is előbújt, s csatlakozott édesapjához.

			Ezalatt az istállóban a lovak, a tehenek és juhok türelmetlenül várták eledelüket. Az asszony előbb az udvaron egy üstben jeget olvasztott, majd a felmelegített vizet beöntötte a befagyott vályúkba. Egy öl szénát tett minden egyes jászolba, majd hozzáfogott a két tehén megfejéséhez. Közben gondolatai el-elkalandoztak, a múltba révedtek, s nem tudtak elszakadni egyetlen szerelme fájó emlékképeitől, aki nem a férje volt. 

			A Péter nevű kovács egy nyugatra szakadt, és a Kottiusi Alpokban8 a valdensek9 hitét felvevő, majd a honvágy miatt mégiscsak hazatérő jószívű ember volt. Befogadta és feleségül vette, amikor nagy szükségben volt és sokan vadásztak rá, ő pedig tisztelte ezért, de együttélésük tíz és fél éve alatt nem tudta és nem is akarta neki adni a szívét. Abban a korban szinte minden házasság elrendezett volt és szerelem nélkül köttetett, de a nőt ez egy cseppet sem vigasztalta. Hogy könnyítsen a lelkén, egy szomorú dalt kezdett dúdolni a saját anyanyelvén. 

			Az ének visszavitte szülőföldjére, újra az a fiatal lány lett, aki tíz évvel ezelőtt volt, s átélte azt is, amivé válhatott volna. Teljesen megszűnt számára a külvilág.

			Mikor végzett a család kedvencével, Behemóttal, épp egy üres sajtár után nézett a„Beles”-nek nevezett másik marhának, amikor hirtelen előlépett a múltból egy kellemetlen emlékkép. 

			Először azt hitte, hogy álmodik, ezért megdörzsölte a szemét, de a vele szemben álló, rég nem látott, hajadonfőtt, hódprémbe öltözött szép, karcsú nő igencsak valóságosnak tűnt. Miközben a betolakodónak gúnyos mosolyra nyúlt az ajka, egy görbe szablyát húzott elő az övéből. Odakintről csatazaj: kardok csattogása és lovak horkantása szűrődött be, és égő zsuppfedélszagot sodort feléjük a szél. Az asszony védekezésül hátralendítette a karját, hogy a tejjel teli faedényt támadója arcába vágja, ám elkésett, mert a háta mögül az egyik oszlop takarásából villámként ugrott elő egy még karcsúbb és még gyönyörűbb, nercbundába öltözött nő, aki a kardja markolatával pontos és hatalmas ütést mért a tarkójára. Az asszony liszteszsákként csuklott össze. 

			- Rég nem láttunk, húgocskánk! – vicsorogta megkönnyebbülten legyőzője, akinek az arcát nemcsak a fülétől az álláig húzódó forradások, hanem a gyűlölet is eltorzította. 

			Ugyanaznap délelőtt

			Egy lassan ügető ló sörényére dőlve tért magához, kezei szorosan össze voltak kötözve. Jobbján és balján egy-egy harcos poroszkált, előtte és mögötte pedig jóval többen, de hogy mennyien, azt nem tudta megállapítani a mindent beborító sűrű és tejfehér köd miatt. A lovak patája fagyott havat taposott, az időjárás hidegebb volt, mint hajnalban. Amennyire meg tudta állapítani, az irányuk délkeleti volt. Első gondolatai ösztönösen azok voltak, hogy térdeivel és sarkaival kimozdítja a hátast a sorban elfoglalt helyéből és hazáig vágtat.

			- De vajon van-e még otthon, és a mi még fontosabb: mi lett a családommal? Lehet, hogy ők is itt vannak? – kérdezte kétségbeesetten magában, ezért egyelőre letett a szökésről.

			Hamarosan egy harmincas éveinek elején járó fiatalember ügetett el mellette és megszólította. A hang idegen volt a számára, de azok a karvaly szemek, a csontos arc, a jellegzetes mosoly igenis ismerős volt: az elmúlt évek alatt bárhogy is igyekezett, nem tudta és nem is akarta száműzni gondolataiból, álmaiban is időről- időre visszatért. A szíve lassanként felhevült. 

			- Te vagy az? Hát mégsem haltál meg? – szakadt ki belőle a megkönnyebbült kiáltás, miközben hangja elcsuklott, és tekintete fátyolos lett.

			- Én nem Ő vagyok, hanem az öccse, András – mondta csendesen. Árpád utolsó ivadékainak egyike.

			- Az nem lehet! - rázta a fejét a nő !- Te legalább huszonhárom éve halott vagy! – közben tekintete elkerekedett a rémülettől, ahogy körülnézett a kietlen tájon.

			- Én is halott vagyok? – kérdezte félelemmel a hangjában.

			- Nagyon is élsz! – felelte a másik kaján vigyorral az arcán és belecsípett a nő jobb karjába. A válaszra nem volt felkészülve, mert az összekötött öklök pörölyként csaptak le rá. Megpróbált félrehúzni az arcát, de az állát így is találat érte. Egy pillanatra megszédült, de aztán megrázta a fejét és felnevetett.

			- Te semmit sem változtál, Mandula! Ugyanaz a szilaj és fékezhetetlen szépség maradtál, mint a nővéreid: Édua és Köpcsecs! Pontosan olyanok vagytok, amilyennek a bátyám a halála előtti utolsó látogatásán évekkel ezelőtt lefestett benneteket.

			- Ha te vagy András, hol voltál mindez ideig? – tudakolta kételkedve a nő. Miért nem érvényesítetted a jogaidat? Miért hagytad, hogy anyád kun és apád magyar népét a tartományurak marcangolják? Hogy tűrhetted el, hogy a trónt olyan személy kaparintsa meg, akinek nálad kevesebb joga van az uralomhoz? És miért nem jöttél el értem? – ez utóbbi mondatából a kétkedés mellett nagy adag sértettség is áradt.

			- Miután tízéves koromban a Kőszegiek elraboltak, hogy ellenkirályt kreáljanak belőlem, a bátyám csak úgy tudott kiszabadítani, hogy más tartományurakkal ideiglenesen szövetséget kötött. Győzelme után elhatározta, hogy soha többé nem teszi ki ilyen veszélynek a koronáját, ezért a halálhíremet keltette, engem pedig elzárva tartott az ország egyik távoli erősségében. Tartalék lett belőlem, kizárólag arra az esetre őriztek, ha ő utód nélkül halna meg. Amikor azonban mindez váratlanul bekövetkezett, nem volt seregem, aki trónra emelt volna. Sok derék férfi áldozta értem az életét, hogy eljussak Lengyelországba a nagynénémhez, Kingához. Ő felismert a családomra jellemző anyajegyről. A krakkói fejedelem sereget bocsátott a rendelkezésemre, akiket mind egy szálig lemészároltak velencei András király emberei, engem pedig hazahurcoltak. A trónbitorló mégsem öletett meg, hanem tíz évre tömlöcbe vetett. Megint én lettem a tartalék. Minden egyes nap azoknak az arcával keltem és feküdtem, akik azért haltak meg, mert hatalmat akartam. A király halálakor a tartományurak megneszelték, hogy életben vagyok, ezért elküldtek értem, de Édua és Köpcsecs gyorsabbak voltak náluk, és ők szabadítottak ki.

			- Gondolom, nem önzetlenül tették – szakadt ki a gúnyos nevetés az asszonyból.

			- Veled ellentétben mi továbbra is hűek maradtunk a nemzetünkhöz! Minden tettünket a kunok boldogulása motiválja, mint ahogy arra esküt is tettünk- szólalt meg egy jeges női hang a háta mögül, miközben lassanként egy ló és gazdájának alakja bontakozott ki a ködből. 

			- Andrást, aki e néven a IV., elvisszük a sajátjainkhoz, s ott avatjuk királlyá! Vele előcsalogatjuk a tartományurakat, akiket egyszerre győzünk majd le, utána elűzünk minden trónkövetelőt, legyen szó akár a nápolyi, akár a cseh, akár a bajor hercegről! 

			- Köpcsecs, te őrült vagy! – mondta neki az asszony megborzongva, majd a férfi felé fordult, és így szólt.

			- Nem halt még meg érted elég ember? Ha szorult beléd egy csepp emberség, nem áldozod fel a népünket a hatalmadért! Az utóbbi tíz évben a tartományurak sokszorosára növelték a hatalmukat, nem fogod tudni megállítani őket! Akárki is vagy, könyörgök, fordulj vissza!

			- Ha visszafordul, meghal! Neked köszönhetően pótolhatóvá vált! – poroszkált elő egy újabb női lovas a ködből. Gyönyörű arcának jobb felét vékony, fehér hegek szántották fel, melyek bíborvörössé és vastaggá váltak gazdájuk haragja miatt. Egyik kezében a saját kantárát tartotta, a másikkal pedig egy öszvért vezetett, melynek utasa egy megkötözött kezű, durcás fiú épp akkor vált láthatóvá.

			- Édua, engedd el őt azonnal! Nincs semmi dolgod vele! – kiáltotta összetörten az asszony, amint felismerte fiát a fogolyban. - Értéktelen a számodra, nincs joga a koronára!

			- A kunok elfogadják, nekik elég lesz, a zászlója alá tódulnak majd. Ennek a két szajhának nem a trón kell, hanem csak egy sereg, hogy végre bosszút állhassanak az egész világon az őket ért sérelmekért – mondta érzelemmentes hangon a férfi.

			- Ránk figyelj! – búgták egyszerre korábbi nővérei, miközben két oldalról odaugrattak mellé. - Mondd meg magadnak őszintén! Nem hiányoztunk neked? Nem vágysz újra versenyt lovagolni velünk, nem szeretnéd a Hold fényében ismét a természet elemeit imádni? Nem akarsz újra és újra válogatás nélkül hódolni a szerelemnek? Nem akarsz megint elmerülni a mágia hatalmában?

			- Férjem van, családom és keresztény lettem – mondta elhaló hangon az asszony, de szavaiból érződött, hogy kezd meginogni.

			- Ugyan már, mit adott neked Krisztus? – kérdezte megvetően Köpcsecs.

			- Az örök élet ígéretét.? – mondta az asszony egy nagy adag bizonytalansággal a hangjában.

			- Akit a régi rómaiak egyszer szajhaként vettek nyilvántartásba, az örökké szajha maradt. Ez igaz ránk és rád is – búgta gúnyosan Édua - Ezért lassan választanod kell! – mondta csúfondárosan.

			Döntését megkönnyítendő, két kun hajadon vágtatott elő, nyergükben egy- egy lánnyal, az ő ikreivel!

			Minden vér kifutott az arcából, körülnézett segítő után, de senkit sem talált. A magát Andrásnak kiadó férfi előreugratott így teljesen magára maradt.

			Megadása jeléül csupán ennyit mondott megtörten:

			- Visszatérek hozzátok… Csak ne bántsátok a gyermekeimet!

			Ugyanaznap este

			Már el is felejtette, milyen mámorító érzés a fogvacogtató hidegben kipirult arccal nyugat felé végigvágtatni a nővéreivel együtt egy befagyott világon, miközben hajukba belekap a szél, és testüket - a hátasaikkal együtt - lassan belepi a hó. A verseny első szakaszát Édua nyerte, a másodikat Köpcsecs, míg a harmadikat ő. Mint a régi szép időkben, amikor közösen osztozott velük egy férfin, és még hitt a kunok felsőbbrendűségében és kiválasztott voltában.

			Azóta azonban történt egy s más. Hátat fordított a nemzetének és ősei hitének is. Férje lett, gyermekei, s megkeresztelkedett. 

			Mégis hátat fordított mindezeknek. Először csak színből hódolt be a nővéreinek, hogy megmentse a családját, de az órák óta tartó verseny minden egyes percében újabb és újabb mámorító emlékek törtek felszínre elméjében a régi életéből. Olyan volt az egész, mintha egy feneketlen kútból ivott volna.

			A férje által nyújtott oltalom, és a keresztény vallás pedig egyre haloványabb lett, ahogy megpróbálta száműzni a gondolataiból. Tudta ugyanis, ahhoz, hogy visszafogadják, el kell vágjon minden köteléket, ami a korábbi életéhez köti. Ha visszatérnek a táborba, újra szajhává és boszorkánnyá kell változzon, és magába kell bolondítsa azt az András nevű imposztort, vagy a valódit? Az asszony ugyanis maga sem tudta, higgyen-e neki, vagy sem. A külső hasonlóságok ellenére belül teljesen elütött Lászlótól. Inkább a férjéhez hasonlított. Bajkerülő volt és békeszerető, márpedig ez az embertípus korán hal, gondolta keserűen. Tudatában volt saját szépségének és nőiességének. Képesnek érezte magát, hogy bárkiben felkeltsen és bárkiből előcsalogasson minden romlott uralkodói tulajdonságot: úgy mint a kéj és a hatalomvágy, az intrika kapzsisága és a kegyetlenség. Teljesen megrészegült a saját és a testvérei hatalmától. Azt, amit még nem is olyan rég reálisan látott, a tartományurak hatalmáról és arról, hogy a kunoknak esélyük sem lesz ellenük, már nem volt hajlandó még csak számításba sem venni. Merengéséből Édua csatakiáltása zavarta fel.

			- Ellenség! – mutatott előre, egy magányos lovasra.

			Köpcsecs erre azonnal lekapta válláról az íját, vesszőt illesztett a húrra, és már azonnal lőtt is volna, de a nővére rátette a kezét a fegyverére és gúnyos mosollyal az arcán eltolta.

			- Nem gondoltam volna, hogy a mi kis húgocskánknak még ma lehetősége adódik arra, hogy bebizonyítsa őszinte megtérését! – fröcsögte, s miközben elővonta saját szablyáját. Mandula kezébe tette és utasította:

			- Öld meg! 

			Az asszony szó nélkül átvette a fegyvert, de el is sápadt rögtön, mert a jövevény nem volt más, mint Péter, a férje. Tanácstalan volt, mit tegyen, mégis, abban a pillanatban mintha egy láthatatlan erő megsarkantyúzta volna helyette a paripáját, és a hátas magától előrelódult. Mintha nem e világból származó kezek emelték volna a magasba a pengét tartó vonakodó karját, elméjét pedig megrohanták mindenféle képek, melyekben a férje bántalmazza őt és a gyermekeiket. Halványan derengett neki, hogy ezek nem valódiak, de ahogy a távolság csökkent köztük, úgy áradt szét benne a harag és a gyűlölet.

			- Mandula! Nem ez a te utad! Érted jöttem, nem ellened! Nem fogok harcolni veled! – kiáltotta a férfi, s bár a kardját sem vette elő, hihetetlen békesség áradt belőle, miközben belekezdett az Úr imájába. A nő erre feldühödött, és gyorsabb vágtára ösztönözte a hátasát. Azonban amikor már majdnem összeértek, és épp halálos csapásra lendítette a fegyverét, a férje ennél a résznél tartott:

			„ - szabadíts meg a gonosztól…”

			Abban a pillanatban több dolog is történt. Az asszony lova hirtelen felágaskodott, levetette a hátáról, majd továbbnyargalt. Miközben a föld felé zuhant, Mandula életében először látta Jézust, amint eljött érte és kiitta a neki szánt poharat, mely tele volt büntetéssel és a Mindenható haragjával. Ezután kemény kézzel leszaggatta róla azokat a láncokat és hazugságokat, melyekkel a gonosz szellemek megkötözték. Végre újra szabadnak érezte magát. Majd minden elsötétült körülötte.

			- Mire vársz, te ostoba liba! Lődd már le!– teremtette le a társát Édua.

			- Te nekem ne parancsolgass! Nem állsz fölöttem! Különben is te akadályoztad meg, hogy végezzek vele! – üvöltötte magából kikelve Köpcsecs, azzal bal kezéből hirtelen elhajította az íját, belemarkolt riválisa hajába és lerántotta a lóról.

			Édua zuhanása pillanatában egy tőrt rántott elő és a másikba döfte. Köpcsecs válaszul a jobbjában szorongatott nyílvesszőt merítette megsebzője testébe, majd megtántorodott, és mellézuhant ő is.

			Péter ezalatt feleségéhez rohant, megvizsgálta, majd miután meggyőződött róla, hogy nincs komolyabb baja, a másik két nőhöz ballagott. Ők sem voltak eszméletüknél. A sebeiket komolynak ítélte, de nem életveszélyesnek. Tépést csinált a ruháikból, azután előbb alaposan be, azután pedig gondosan megkötözte őket.

			Közben Mandula magához tért, és szabad utat engedett az érzelmeinek, egész testét rázta a zokogás. Szégyenében nem mert a férjéhez közeledni, aki ezzel mit sem törődve hozzárohant, szótlanul átölelte, majd a karjaiba kapta. Sokáig állt vele így a pusztán a hóesésben, miközben a szél feltámadt, és könnyeik az arcukra fagytak.

			. . . . . . . 

			Egy fertályóra múlva megérkezett az íjakkal, baltákkal és háromágú favillákkal felszerelt 8–10 fős szomszédság, akik a kovácsműhely környéki elszórt tanyákon éltek, és gyalogszerrel eredtek Péter nyomába. Hírt hoztak arról, hogy a Kőszegiektől egy nagyobb csapat átkelt a Dunán, és az Abák kisebb, de nem jelentéktelenebb csapata is hátrahagyta a Mátra vidékét. Mindkét sereg a kunok felé tartott, és egy olyan csalót keresett, aki hercegnek mondta magát.

			Nem maradt vesztegetni való idejük. Ki kellett menekítsék e gyermekeiket, mielőtt a tartományurak rátalálnak a martalócok táborára.

			Ekkora csapattal már bátran lehetett tárgyalni, ezért rögtön útra keltek a fosztogatók felé. Mire elérték őket, a két nő is magához tért. Rövid alkudozás után elcserélték Éduát és Köpcsecset a három gyermekre és a titokzatos férfira. A két nő még megesküdött, hogy ők vagy a tanítványaik meg fogják még keseríteni Mandulának és az ivadékainak az életét, de fenyegetőzésnél többre nem tellett tőlük. Csapatuk nem volt nagyobb tizenöt főnél. Távol feküdt még a legközelebbi kun szállás is, ahonnan harcosokat remélhettek volna. Gyengék voltak a vérveszteségtől, és rettegtek attól, hogy a tartományurak a vártnál hamarabb megérkeznek, és fogságba vetik őket.

			Percek alatt távoztak hát, nem maradt más a nyomokban csupán pár mocskolódó szó a szélben. 

			Mikor eléggé eltávolodtak, Mandula legnagyobb megdöbbenésére Péter és a szomszédjai fél térdre ereszkedtek, és az imposztor lábai elé helyezték a fegyvereiket.

			- Örülünk, hogy végre megtaláltuk, felség! Mi, hű szolgái bíztunk benne, hogy létezése nem csak legenda. Parancsoljon velünk! Ha azt akarja, hogy vigyük a kunokhoz, és kiáltsuk ki királynak azt tesszük, ha neki akar rontani a tartományuraknak, mi követjük. Bár, ha szabad megjegyeznem, egyik sem túl bölcs döntés.

			András herceg a férfi vállára tette a jobbját, majd kezet fogott vele és felsegítette. Ugyanúgy a többi pórt is.

			- Valóban nem lenne bölcs döntés – felelte fájdalmas mosollyal az arcán - Már így is elég sok vér folyt értem! Nem teszek kockára még több életet. Inkább elhagyom ezt az országot. A Nyugati-tengeren van egy sziget, úgy hívják, hogy Mallorca. Ott biztosan nem fog keresni senki sem. Lehet, megházasodom majd, hisz Árpád családjának nem szabad kihalnia – mondta, és szomorú tekintettel Mandulára, majd a családjára nézett, és szeretettel megsimogatta a kisfiú borzas fejét. 

			- Megmentette a kunokat – mondta könnyeivel küszködve a legöregebbik paraszt, aki félig kun volt vagy talán teljes egészében. Kap öt fiatalt, aki segít önnek átkelni a Dunán, és barátokra lelni a kőszegiek földjén. De indulnia kell most azonnal!

			Észak felől és nyugati irányból lódobogás hasított az éjszaka csendjébe. Péter átadta volna a lovát a hercegnek, de az nem fogadta el.

			A kis csapat kettévált, épp amikor leszállt a köd, s elrejtette őket üldözőik szeme elől. Kőszegi Henrik és Aba Amádé katonái aznap hoppon maradtak. Hiába csatlakoztak hozzájuk Csák Máté, Kán László, Borsa Kopasz, és Subic Pál csapatai, hiába kutatták át szinte az egész Kunságot, nem jutottak az imposztor nyomára. Egyedül azt érték el, hogy legendává tették az egyszerű nép ajkán, akik vénségükig várták visszatértét.

			Az Úr 1552. éve Karácsony havának10 24. napja, Diósgyőr vára

			A nap már lemenőbe hajlott a borsodi hegyek mögött. A harmincas éveinek derekán járó Bala Zoltánné újabb napon és újabb csalódáson volt túl: a férje ma sem tért haza Egerből. Pedig a „borsodi ötven puskás” csapat túlélői rajta kívül egytől-egyig elhagyták győzelmük színhelyét, a rommá lőtt várost. Zoltán nem esett el, ezt nemcsak érezte, hanem - a szomszédok beszámolójából - tudta is. Azt híresztelték róla, hogy jobb kezének mutató ujját elvitte egy golyó és a középső is megsérült, s mivel így nem szolgálhat tovább katonaként a vármegyénél, a szégyen visszatartja. Gonoszabb dolgokat is pletykáltak róla: azt például, hogy összemelegedett egy könnyűvérű helyi nőcskével, ezért késlekedik. Az asszonyt nem érdekelte a valódi ok, csak azt akarta, hogy az ura minél hamarabb hazatérjen, hiszen három kisfiuknak, Zoltánkának, Ákoskának és Aporkának apára volt szüksége. S miközben fáradtan és csalódottan megsimogatta a szépen gömbölyödő pocakját visszagondolt arra, hogy az előtte járó és mára porrá lett generációknak mennyit kellett szenvednie a túlélésért.

			 - Ha ők feladják, én sem lennék! Mindannyian a Mindenható Isten kezében vagyunk – gondolta magában.

			Megterítette szegényes ünnepi asztalukat, leültette köré a gyermekeit, majd egy rég elfeledett nyelven imádkozni kezdett:

			- Bezen attamaz kenze kikte

			szen lészen szen adon

			dösön szen küklön

			nitziengen gerde ali kikte

			bezen akomezne oknemezne

			bergezge pitbütör küngön

			ill bezen menemezne

			neszen bezde jermez berge utrogergene

			illme bezne algyamanna

			kutkor bezne algyamanna

			szen börsön boka csalli

			batson igye tengria.

			Amen.11

			Büszke ősei nyelvéből már csak ennyi maradt. A többi szó a rovásokkal együtt eltűnt az évszázadok forgatagában. De ő ezt még ismeri, érti, és továbbadja a gyermekeinek. Legalább ennyit. Az anyjától tanulta, akit az ő anyja oktatott, s ez a láncolat így ment tovább egészen az első kun nőig, aki kereszténnyé lett. Közülük sokan visszafordultak, és a természet elemeit imádták újra, de voltak, akik halálukig megtartották a Krisztus hitét.

			- Mindannyiukat Mandulának hívták, ahogy engem is. Érzem, hogy lány leszel, ezért te is ezt a nevet fogod kapni. Választanod kell majd az élet és a halál útja között, és neked is meg kell tanítani, imádkozni az utódaidat! – suttogta csendesen evés közben a magzatának, aki jóllakottsága okán, vagy az elhangzottak miatt megelégedettségét egy közepes rúgással nyugtázta. 

			Az Úr 2026. évében, valahol a Kárpát-medencében, egy baptista gyülekezetben

			A zöld, piros és lila hajú huszonéves lányok a reggelig tartó buliból támolyogtak be az imaházba. Maguk sem tudták, hogy mit keresnek ott és, hogy kerültek oda. Az ajtónálló egy darabig vakargatta a fejét, ám végül beengedte és az utolsó sorhoz vezette őket, ugyanis már csak ott volt hely. A színpadon egy könnyűzenei dicsőítő csoport zenélt. Velük egykorú aranyhajú lány énekelte a következő sorokat:

			„..Bűngyűlölő Isten elküldted fiad, aki kiitta a nekem szánt poharat. 

			Véred, elmosta bűnömet, köszönöm Jézus, 

			Atyád haragját kiengesztelted, köszönöm Jézus!

			Ki ellenséged volt, most asztalodnál ülhet, köszönöm Jézus!

			Barátnői már mind álomba merültek, ám a zöld hajú ébren figyelt minden szóra. A dallamok által közvetített üzenet lassan felmelegítette a jéggé fagyott szívét. Sok emberen átgázolt már eddigi rövid élete során, rajta azonban még többen. Magányos volt, vétkek sokaságától szenvedett és a boldogságot hajszolta.

			A zene hamarosan elhallgatott, és a zenészek levonultak. Egy ötvenes éveiben járó férfi lépett elő, megnyitott egy fekete könyvet és arról beszélt, hogy az emberek legnagyobb problémája a bűn, ami elválasztja őket Istentől. Jézus Krisztus azonban engesztelő áldozatul adta oda magát értünk, meghalt a golgotai kereszten, de feltámadt!

			A lány arcán kövér könnycseppek gördültek le e szavakra. A prédikáció végén elmondta a „bűnösök imáját” befogadta Jézus Krisztust a szívébe és szabad emberként távozott. Kovács Mandulának hívták.

			

			
				
						1. Borsa Kopasz tartományúr birtoka


						2. Térdig, vagy bokáig érő bő ujjú, köpenyszerű ruha vagy kabát 


						3. IV. (Kun) László királyunk 1272–1290 között uralkodott


						4. Török nyelvű nomád népcsoport. Magyarországon több hullámban IV. Béla királyunk telepítette le őket, különböző kiváltságokat biztosítva nekik. Szállásaik főképp Duna–Tisza közén, a Tisza és Körös között, a Körös–Maros közén és a Temesközben voltak. Beilleszkedésük nem volt zökkenőmentes. A királyi hadseregben könnyűlovasként szolgáltak. IV László, - aki édesanyja Erzsébet révén maga is félig kun volt - nagyra becsülte őket, ideje nagy részét köztük töltötte, ami tovább élezte a feszültséget a magyar tartományurakkal és az egyházzal. A kun nép emlékét Jász-Nagykun-Szolnok és Bács-Kiskun vármegye őrzi. 


						5. Jelenlegi ismereteink szerint 1268–1278 között élt. A herceg „utóéletére” vonatkozóan lásd Kanyó Ferenc: Árpád-házi András herceg nevét több imposztor is használta - Helló Magyar, Zsoldos Attila: https://mult-kor.hu/tenyleg-iii-andras-volt-az-utolso-arpad-hazi-kiraly-20160114?pIdx=2


						6. Az utolsó Árpádok idején némely főnemesek tartományúrként (oligarchaként) egy-egy nagyobb országrészen önhatalmúlag uralkodtak, és ezeken a területeken királyi felségjogokat gyakoroltak. Önálló külpolitikát folytattak és öldöklő harcokat vívtak hol egymás, hol a király ellen. 
A leghatalmasabbak: Dunántúlon: Kőszegi Henrik, Felső-Magyarországon: Csák Máté és Aba Amádé, Erdélyben: Kán László, Debrecen-Nagyvárad és a Körösök vidékén: Borsa Kopasz, Horvát és Bosnyák területeken: Subics Pál.


						7. Január


						8. A hegyvonulat a Francia Királyság (Dauphiné tartomány) és a Német-Római Birodalom (Savoyai Grófság) területére esett.


						9. Keresztény megújulási mozgalom, mely a 12. század végén egy Vald Péter (Pierre Valdès) nevű gazdag lyoni textil kereskedő megtérésével kezdődött. A férfi a vagyonának jelentős részét szétosztotta a szegények között és az apostoli szegénység, a bűnbánat, a népnyelvű Szentírás-ismeret és a laikus prédikáció szükségességét hirdette.


						10. December.


						11. Mi Atyánk, ki vagy a mennyben,szent legyen a neved,itt legyen a lelked,ugyanúgy a földön, mint a mennyben!A mi mindennapi kenyerünket add meg nékünk minden napon!Vidd el a mi bűnünket,miként mi is megszánjuk az ellenünk jövőket!Ne vígy minket el a rosszba,óvj meg minket a rosszaktól!Te vagy a mindenható,Az igaz, jó Istenünk! Ámen. (kun Miatyánk kunszentmiklósi változata https://kunszentmiklos.hu/hu/onkormanyzat/telepulesi-ertektar/kun-miatyank-kunszentmiklosi-valtozata/

			Bódis László

			A bibliaolvasás, bibliaterjesztés és protestáns kegyesség összefüggései a 17. századi magyar művelődésben

			A 17. századi magyar protestáns világban a Szentírás túlmutatott a hagyományos könyvek szerepén, és egyenesen a hit, az egyházi önazonosság és a mindennapi kegyesség középpontjává vált. A protestáns ember számára a Biblia jóval több volt puszta tananyagnál, történeti emléknél vagy liturgikus olvasmánynál; Isten megszólító, élő beszédét jelentette. A reformáció nyomán különösen felerősödött az a meggyőződés, hogy a hívő embernek közvetítők láncolatának mellőzésével, magából a Szentírásból kell megismernie Isten akaratát. Ennek következtében a Biblia olvasása, hallgatása, magyarázata és terjesztése a 17. században központi jelentőségű gyakorlat, a protestáns egyházi lét egyik alaptényezője lett. A diplomamunkám korábbi fejezetei bemutatták a fordítások, revíziók és kiadások történeti hátterét, ezen a ponton azonban azt is meg kell látnunk, hogy a könyv valódi élete túllépett a nyomdán és a kötőműhelyen, és az olvasó, a hallgató és a gyülekezet szívében teljesedett ki.

			A protestáns bibliaszemlélet lényegéhez tartozott, hogy a Biblia Isten ihletett igéje, amelynek tekintélye megelőzi az emberi hagyományt és amely képes megítélni, megjobbítani és vezérelni az emberi életet. A 17. századi református és evangéliumi kegyességben ezért a Szentírás a gyülekezeti élet állandó zsinórmértéke volt. Pál apostol szava „A teljes Írás Istentől ihletett, és hasznos a tanításra, a feddésre, a megjobbításra, az igazságban való nevelésre” a tanítási elv mellett gyakorlati életprogramként is jelen volt a protestáns közösségekben. A Biblia olvasása tehát elhagyta a fakultatív kegyességi formák körét, és a hitben való megmaradás egyik alapfeltételévé lépett elő. A 17. századi magyar protestáns ember világában, ahol háborúk, vallási nyomás, politikai bizonytalanság és társadalmi megrendülések nehezítették a mindennapokat, a Szentírás különösen is vigasztalás, eligazítás és lelki menedék volt. Ebből a szempontból a Biblia ténylegesen azzá lett, aminek a zsoltáros nevezi: „Lámpás a lábam előtt a te igéd, és ösvényem világossága.” (Zsolt 119,105.)

			A bibliaolvasás 17. századi gyakorlata azonban részben eltér a mai, többnyire individuális olvasási szokásoktól. Ma természetesnek tűnik, hogy valakinek saját Bibliája van, több fordítás közül választhat és akár digitális formában is hozzáfér a szöveghez. A 17. században ez korántsem volt magától értetődő. Egy teljes Biblia beszerzése komoly anyagi áldozatot igényelt, a példányszámok korlátozottak voltak és az olvasni tudás is társadalmilag egyenetlenül oszlott meg. Ezért a Biblia használata nagyrészt közösségi jellegű volt. A templomi felolvasás, az igehirdetés, a közös zsoltáréneklés és a családi áhítat együttese adta azt a keretet, amelyben a bibliai szöveg valóban „forgalomban” volt. A Szentírás tehát egyszerre volt olvasott, hallott, megjegyzett és énekelt szöveg. A protestáns ember sokszor előbb hallotta a Bibliát, mint olvasta és előbb hordozta emlékezetében, mint a kezében. Ez különösen fontos szempont a Váradi Biblia és általában a 17. századi bibliakiadások értelmezésében: a könyv társadalmi és lelki hatása messze meghaladta a fizikai példányok számát. Egyetlen Biblia egy egész család, sőt akár egy kisebb közösség lelki életére is hatással lehetett. A családi kegyesség területén a Biblia központi helyet foglalt el. A református házi áhítatok rendjében sok helyen megszokott volt, hogy az édesapa vagy a család írástudó tagja felolvasta a kijelölt szakaszt, majd rövid magyarázatot fűzött hozzá, vagy valamelyik ismert magyarázó könyv alapján értelmezte azt. Az ilyen alkalmak a vallásgyakorlaton túl a hit továbbadásának elsődleges fórumai is voltak. A gyermekek itt tanulták meg a bibliai történeteket, az alapvető erkölcsi mintákat, az imádkozás nyelvezetét és azt a meggyőződést, hogy Isten beszéde egyenesen az életre vonatkozó kijelentés. A bibliaolvasás tehát a 17. században családi nevelési eszköz is volt. Nem véletlen, hogy a protestáns kegyességi irodalom újra és újra visszatér a házi istentisztelet gondolatához. A Szentírás otthoni jelenléte mintegy kiterjesztette a templom terét a család belső világára. Ebben az értelemben a Biblia a szószék könyve mellett az asztal, a pad és a betegágy könyveként is szolgált.

			A gyülekezeti életben a Biblia még hangsúlyosabban jelent meg. A protestáns igehirdetés lényege az általános vallásos beszéd helyett a felolvasott és magyarázott ige szolgálata volt. A prédikátor tekintélye abból fakadt, hogy a Szentírás szövegét hűségesen értelmezze és annak aktuális üzenetét a hallgatók lelkiismeretére helyezze. A bibliaolvasás és az igehirdetés ezért elválaszthatatlan egymástól. A protestáns istentisztelet rendjében a szentírási szakasz felolvasása jóval több volt puszta bevezető elemnél; ez volt maga a kijelentés megszólalása. Ezért volt különös jelentősége annak, hogy a lelkészek kezében megbízható magyar nyelvű bibliai szöveg legyen. A bibliakiadás tehát közvetlenül befolyásolta az igehirdetés minőségét és a gyülekezet lelki táplálását. Ahol a Biblia hiányzott, ott a prédikátor is szegényebb eszköztárral állt a szolgálatban, ahol pedig a Szentírás jelen volt, ott a gyülekezet lelki táplálása is gazdagabb lehetett.1

			A bibliaterjesztés hatása az iskolai művelődésben sem lebecsülhető. A protestáns kollégiumok és partikulák tanrendjében a Biblia messze túlnőtt a hagyományos tantárgyak szerepén, és szinte minden tanulási folyamatot átható alapkönyvvé vált.2 A diákok számára a Biblia egyszerre volt nyelvi minta, teológiai forrás és lelki olvasmány. Az iskolai életben a bibliai történetek memorizálása, a zsoltárok éneklése és az igei párhuzamok keresése mindennapi gyakorlat lehetett. A magyar protestáns művelődés ebből a szempontból mélyen „biblikus” kultúra volt: a nyelv, a gondolkodás és az erkölcsi fogalmi készlet jelentős része bibliai eredetű képeken és kifejezéseken keresztül formálódott. A Károli-féle hagyomány, majd annak továbbélése a későbbi kiadásokban a vallásos ember hite mellett a magyar nyelvű gondolkodást is alakította.

			A bibliaterjesztés vallási jelentősége különösen akkor válik láthatóvá, ha belegondolunk abba, milyen lelki szükséghelyzetekben forgatták a Szentírást. Háborús időkben, ostromok, járványok, üldöztetések és egyházi bizonytalanságok idején a Biblia sokak számára valóban vigasztaló könyv volt. A zsoltárok panaszai, a próféták reménysége, az evangéliumok Krisztus-képe és Pál apostol leveleinek bátorító szavai olyan lelki nyelvet adtak, amellyel a szenvedő ember saját helyzetét is értelmezni tudta. „Az Úr az én pásztorom, nem szűkölködöm” (Zsolt 23,1.) – ez az igevers a 17. században rendkívül erős hitvallásként élt. „Ha a halál árnyékának völgyében járok is, nem félek semmi bajtól” (Zsolt 23,4.) – ez a mondat háborús és bizonytalan korban egzisztenciális tartalommal telítődött. A Szentírás így a tanítás mellett hordozott, vigasztalt és reménységet adott. A protestáns ember bibliaolvasása ezért mindig többet jelentett puszta szövegértésnél: lelki túlélés, hitbeli kapaszkodás és Istenhez való odafordulás volt.3

			Ugyanilyen fontos volt a Biblia erkölcsi hatása. A 17. századi protestáns kegyességben erőteljesen jelen volt az a meggyőződés, hogy az olvasott és hallott Ige alakítja az ember életét. A bibliaolvasás célja az ismeretgyarapítás helyett a megjobbítás volt. Aki az Írást olvassa, annak a tudás bővülése mellett a lelkiismerete is formálódik. A parancsolatok, a példázatok, az apostoli intések és Krisztus tanítása az egész életre vonatkozó eligazítást adtak: a családi életre, a gazdálkodásra, a beszédre, a munkafegyelemre, a bűnbánatra és a felebaráti magatartásra egyaránt. Ebben az összefüggésben a Biblia a közösségi erkölcs egyik alapforrása volt. A protestáns ember főként azért olvasta, hogy engedelmesebben éljen Isten előtt. A Jakab levélben olvassuk: „Legyetek az igének cselekvői, ne csupán hallgatói.” Ez az alapelv a 17. századi protestáns kegyesség egyik kulcsa. A Szentírás olvasása akkor tekinthető gyümölcsözőnek, ha életet formál. (Jak 1,22.)

			A bibliaterjesztés missziós dimenziója is figyelemre méltó. A magyar protestáns közegben a Biblia kiadása és terjesztése túllépett a nyomdai vagy könyvkereskedelmi vállalkozás fogalmán, és egyértelműen szolgálatnak minősült. Aki támogatta, aki nyomtatta, aki hordozta, aki felolvasta, az valamiképpen az Ige útját készítette. Ezért a bibliakiadás történetét joggal lehet úgy is olvasni, mint missziótörténetet. Az a közösség, amely áldozatot hozott a Szentírás terjesztéséért, valójában azt vallotta meg, hogy Isten beszéde nélkül a nép lelki értelemben szegény marad. A 17. század hívő embere számára a Biblia hiánya a kulturális deficit mellett igazi lelki veszteség volt. Éppen ezért a bibliakiadások mögött mindig ott húzódott az a vágy, hogy ne legyen drága az Úr beszéde a nép között. A Sámuel első könyvében olvassuk, hogy volt idő, amikor ritka volt abban az időben az Úr igéje. (1Sám 3,1.) A protestáns bibliaterjesztés egyik mély indítéka éppen az volt, hogy ilyen lelki szűkösség ne álljon fenn.

			A 17. századi protestáns művelődésben a Biblia egyúttal az egyházi emlékezet és folytonosság hordozója is lett. A sok külső változás, politikai fordulat, üldözés vagy intézményi megrendülés ellenére a Szentírás olyan állandó pontot jelentett, amely összekötötte a nemzedékeket. A gyermek ugyanazokat a zsoltárokat hallotta, amelyeket szülei, a prédikátor ugyanabból az apostoli intésből hirdette az igét, amelyből elődei, a közösség ugyanabból a történetből merített bátorítást, amelyből korábban is. A Biblia tehát az egyéni mellett kollektív emlékezetet is teremtett. A közösség önmagát is az Írás fényében látta: vándorló népként, megtartott maradékként, próbák között élő gyülekezetként vagy Isten kegyelméből megújuló egyházként. Ez a biblikus önértelmezés a protestáns közösségi identitás egyik legerősebb összetevője volt.

			Nem mellékes a könyv materiális és esztétikai hatása sem. A bibliai könyv fizikai megjelenése – a méret, a betűk, az elrendezés, a lapszélek, a kötés – maga is tekintélyt közvetített. A középkori és kora újkori könyvtörténetben a Biblia hagyományosan kitüntetett helyet foglalt el: sokáig nagy alakban, reprezentatív kivitelben jelent meg és a könyv formai megjelenése is azt szolgálta, hogy az olvasó érzékelje a szöveg rangját. Frédéric Barbier könyvtörténeti összefoglalása is rámutat arra, hogy a Szentírást hosszú ideig jellemzően nagy formátumban adták ki, a szöveg tagoltságára, áttekinthetőségére és díszítésére pedig különös figyelmet fordítottak. A központozás, az iniciálék, a tartalmi kivonatok, a széljegyzetek és a mutatók mind azt szolgálták, hogy a könyv használható és tekintélyes legyen.4 Ebből a szempontból a bibliai könyv jelentős információhordozó és egyben a szent szöveg méltó megjelenési formája volt. A protestáns ember, amikor kézbe vette a Bibliát, a szöveg olvasása mellett egy olyan tárggyal is találkozott, amelynek megjelenése tiszteletet ébresztett.

			A nyomtatás technológiája önmagában is teológiai gondolkodásra késztet. A szedés, a korrektúra, a regiszter pontossága, a papír előkészítése, a sajtó alá rendezés, a kötés – mindez emberi munka. Ám a protestáns ember számára ebben a munkában is ott lehetett a szolgálat tudata. Nem véletlen, hogy a könyvnyomtatás történetét sokszor egyszerű mesterség helyett a tudás és a hit terjesztésének eszközeként értelmezték. Barbier leírása alapján a szedés és a nyomtatás aprólékos folyamata rendkívül fegyelmezett, közös munkát igényelt: a szedő, a berakómunkás, a korrektúra és a műhely minden résztvevője hozzájárult a kötet létrejöttéhez.5 Ha ezt a Biblia esetében szemléljük, akkor világosabbá válik, miért tekinthettek a kor emberei a bibliakiadásra olyan tisztelettel. Minden példány mögött sok ember keze munkája, sok idő, sok anyagi áldozat és sok reménység állt.

			A 17. századi magyar protestáns művelődés egészét tekintve tehát a bibliaolvasás és bibliaterjesztés a vallási, erkölcsi, nyelvi, oktatási és közösségi életet átfogó folyamat volt. A Szentírás egyszerre volt kinyilatkoztatás, tankönyv, vigasztalás, erkölcsi norma, liturgikus szöveg, családi olvasmány és kulturális minta. Ebben az összetett szerepkörben érthető meg igazán a 17. századi magyar bibliakiadások jelentősége is. A Biblia fontosságát elsősorban az adta, hogy élő használatban állt. Legfőképpen azért becsülték, mert hittek abban, hogy általa maga Isten szól. Ez a szemlélet magyarázza a bibliakiadás körüli lelkesedést, áldozatvállalást és hűséget is. A Váradi Biblia és a hozzá kapcsolódó magyar protestáns hagyomány így végső soron ugyanarra mutat rá: a könyv igazi jelentősége leginkább abban áll, hogy az Írásból az egyház és a hívő ember újra meg újra meghallja az élő Ige szavát. A protestáns gyülekezeti élet belső rendjében a Szentírás a közösség lelki önazonosságának tengelye volt. A gyülekezet a Biblia köré szerveződött: az igeolvasás, az igehirdetés, a magyarázat, az éneklés és az imádság mind abból indult ki, hogy Isten megszólítja népét és a gyülekezet erre felel. A protestáns istentisztelet ezért lényegileg igeközpontú istentisztelet volt. Ebben a rendben a Biblia a liturgia egyik eleme mellett maga a liturgia szíve lett. A gyülekezet leginkább azért hallgatta az Igét, mert azt tartotta, hogy Isten jelenidejű módon szólal meg az írott kijelentés által. Pál apostol szava „A hit tehát hallásból van, a hallás pedig Krisztus beszéde által” ebben az összefüggésben a dogmatikai tétel mellett gyülekezetszervező alapelv volt. (Róm 10,17.)

			A 17. századi magyar protestáns ember számára a gyülekezetben felolvasott bibliai szakasz sokszor az egyetlen rendszeres, hiteles találkozást jelentette a teljes szöveggel. Éppen ezért a prédikáció szolgálata mindenekelőtt bibliai szolgálatnak számított. A lelkipásztor tekintélyét leginkább az adta, hogy hűséges marad-e az olvasott és magyarázott Igéhez. A protestáns egyházfelfogásban ez a különbség alapvető: a közösség emberi bölcsesség helyett az Ige köré gyűlik. A korabeli gyülekezet tehát valójában „halló közösség” volt, amely az Írásból kapta a vigasztalást, a feddést, a buzdítást és az útmutatást. Ennek megfelelően a bibliaolvasás és az igehirdetés minősége a puszta műveltségi kérdés mellett lelki felelősségnek is számított.

			A magyar protestáns művelődés ezért a Biblia körül szerveződő halláskultúrát is jelentett: a hívő ember olvasta, hallotta, ismételte, megjegyezte és énekelte az Igét.6 A Biblia és a gyülekezeti élet kapcsolatát jól mutatja az is, hogy a protestáns istentisztelet nyelvét nagy mértékben a bibliai szóhasználat határozta meg. A gyónás, a bűnbánat, a kegyelem, a megigazulás, a választottság, a reménység, a sákramentum, az engedelmesség vagy éppen a vigasztalás fogalmait a gyülekezet elvont teológiai nyelv helyett bibliai kijelentésekhez kötve ismerte. A Biblia így a közösségi gondolkodás nyelvi forrása lett. A zsoltárok, a prófétai panaszok, az evangéliumi példázatok és az apostoli intésformák mind beépültek a protestáns beszédmódba. Ennek komoly következménye volt: a gyülekezeti ember a hittételek mellett bibliai látásmódot is örökölt. Ez a látásmód formálta azt is, ahogyan szenvedésre, bűnre, kegyelemre, egyházi hűségre vagy nemzeti megmaradásra tekintett.7 A Szentírás jelenléte különösen a szenvedés idején vált egzisztenciális valósággá.

			A 17. század vallási és politikai bizonytalanságai közepette a Biblia lelki menedékként szolgált. A háborús pusztítás, a török támadások, a Habsburg-ellenreformáció, a közösségek szétszóródása és az intézményi bizonytalanság következtében a protestáns ember újra és újra azt a kérdést tette fel: hol található állandóság egy változó, sokszor fenyegető világban? A válasz sok esetben a Szentírás lett. A bibliai emberalakok szenvedései, a zsoltárok panasza, Jób kérdései, Jeremiás siralmai vagy Pál apostol fogságban írt sorai mind olyan lelki azonosulási pontokat kínáltak, amelyekben a kor embere saját sorsára ismerhetett. A szenvedés bibliai értelmezése a protestáns kegyességben sohasem jelentette a fájdalom eltagadását. Ellenkezőleg: a zsoltárosok és próféták nyelvén megszólaló hit megtanította a közösséget arra, hogy Isten előtt a panasz is lehet hitvallás. Ez azért különösen fontos, mert a szenvedés idején használt bibliai szövegek gyakran töredezettek, kérdezők, sírók. Mégis éppen ez adta erejüket. A protestáns ember a Szentírásban válaszokat talált, valamint olyan megszólalási formát is, amelyben saját kétségeit, félelmét, reményét és ragaszkodását Isten elé vihette. „Isten a mi oltalmunk és erősségünk, igen biztos segítség a nyomorúságban” – ennek az állításnak a hitelességét sokszor éppen a megpróbáltatás tapasztalata erősítette meg. (Zsolt 46,2.) A Biblia ezért a szenvedő egyház könyve is volt: nem vette el a terheket, de megtanított hordozni azokat.

			A 17. századi protestáns kegyesség egyik legmélyebb folyamata a megtérés és megújulás igényéhez kapcsolódott. A bibliaolvasás ebben a közegben a lelkiismeret megszólításaként jelent meg. A reformáció öröksége nyomán a protestáns ember úgy tekintett a Szentírásra, mint amelyben Isten tanít, leleplez, fedd, majd újjáteremt. A bibliai szöveg olvasása ezért gyakran vezetett bűnbánati önvizsgálathoz. A közösség történeteket hallott a múltról, és saját életét mérte az Ige mértékéhez. Amikor a hallgató olyan igékkel találkozott, mint „Térjetek meg, mert elközelített a mennyek országa”, vagy „Teremtsetek magatokban új szívet és új lelket”, akkor ezeket jelen időben rá irányuló felszólításként hallotta. (Mt 3,2; Ez 18,31.) A megtérés protestáns értelmezésében a Biblia a kezdeti indító erő mellett tartós megújító eszköz is volt. A megtérés állandó korrekcióként jelent meg az Ige alatt. Ebből következően a bibliaolvasás a hitéletben folyamatos önvizsgálatot alakított ki. A hívő ember újra és újra azt kérdezte: mit mond az Írás az én beszédemről, cselekedetemről, családi életemről, szolgálatomról? Az ilyen kérdezésből nőtt ki a protestáns önfegyelem és erkölcsi igényesség is. A Szentírás vigasztalása mellett átformálni is akart. Jakab figyelmeztetése „Legyetek az igének cselekvői, ne csupán hallgatói” pontosan ezt a lelkiséget fejezi ki. (Jak 1,22.A) A Biblia tehát az igehirdetés után az életben folytatódott.

			Külön figyelmet érdemel az is, miként vált a Biblia a protestáns gondolkodásban a nemzeti önazonosság egyik forrásává. Ez azt jelentette, hogy a magyar nyelvű bibliaolvasás és bibliakiadás a közösségi önértelmezés fontos részévé lett. A magyar nyelvű Biblia jelenléte önmagában is annak jele volt, hogy a nemzeti nyelv méltó hordozója lehet az isteni kijelentésnek. A Vizsolyi Biblia, a revíziók, majd a Váradi Biblia és a későbbi kiadások mind azt közvetítették, hogy a magyar nyelv a mindennapi élet vagy a költészet mellett a kijelentés befogadásának és továbbadásának nyelve is. Ebből fakadóan a protestáns közösségek a bibliafordításokat egyházi és kulturális örökségként is becsülték.8

			A nemzeti önazonosság protestáns formáját azonban nem szabad leegyszerűsíteni. Ez az önazonosság elsősorban nyelvi, egyházi és erkölcsi önérzetben jelent meg. A magyar Biblia azért volt fontos, mert általa a közösség úgy tapasztalhatta meg: Isten egyenesen a saját nyelvünkben szól hozzánk. Ez a tapasztalat különösen erős lehetett olyan korban, amikor a vallási és politikai nyomás következtében sokan fenyegetve érezték hitüket és hagyományaikat. A Biblia így a megmaradás egyik szellemi eszközévé vált. A protestáns iskolák, gyülekezetek és családok a bibliaolvasást a hitbeli hűség mellett a közösségi folytonosság biztosítékának is tekintették.

			A zsoltárok ebben a folyamatban különösen fontos szerepet játszottak. A 17. századi protestáns közösségek zsoltáréneklése egyszerre volt istentisztelet, tanítás és identitásképző gyakorlat. A zsoltár az elénekelt szöveg mellett bibliai nyelven megfogalmazott közösségi önértelmezésként szolgált. A 124. zsoltár vagy a 46. zsoltár éneklése például a megmaradás és isteni oltalom közösségi tudatát erősítette. „Erős vár a mi Istenünk” (Zsolt 46,2.) – ami Luther éneke – jól mutatja azt a protestáns érzületet, amely a bibliai bizalmat közösségi vallomássá tette. A magyar protestáns közösségekben ez a lelkiség a bibliai szöveg és az énekelt hitvallás összekapcsolódásában élt tovább. A Biblia és a nemzeti önazonosság kapcsolatát az is mélyítette, hogy a magyar protestáns művelődés jelentős alakjai – fordítók, nyomdászok, prédikátorok, kollégiumi tanárok – a Szentírás szolgálatát egyben a közösség szolgálataként is értették. A bibliafordítás, a javítás, a magyarázat és a terjesztés így egyszerre volt istenes szolgálat és kulturális felelősségvállalás. A magyar nyelvű Biblia révén a protestáns közösség önmagát is Isten igéjének fényében látta: egyszerre bűnös és kegyelemre szoruló, egyszerre szenvedő és megtartott, egyszerre szétszórt és összetartozó közösségként. A fentiek alapján látható, hogy a Biblia a 17. századi protestáns világban alapvető fontossággal bírt, amiből a gyülekezeti élet, a szenvedés teológiája, a megtérés gyakorlata és a közösségi önazonosság egyaránt táplálkozott. A gyülekezet az Igére gyűlt össze, a szenvedő ember az Igében keresett vigasztalást, a megtérő ember az Igében hallotta meg Isten hívását, a közösség pedig az Igében találta meg nyelvi és lelki önazonosságának egyik alapját. Ebből a szempontból a bibliaterjesztés jelentősége messze túlmutatott a könyvterjesztésen: valójában lelki, erkölcsi és kulturális örökség továbbadását jelentette. A protestáns ember a Szentírást a puszta birtoklás mellett élni is akarta. Ez az a pont, ahol a Váradi Biblia történeti jelentősége átfordul hitéleti jelentőséggé: a könyv akkor válik igazán fontossá, amikor a kinyomtatott tárgy mivoltából átlép az olvasott, hallott, átélt és továbbadott Ige valóságába.

			A Váradi Biblia egy példánya

		

		
			„A protestáns kollégiumok és partikulák tanrendjében a Biblia messze túlnőtt a hagyományos tantárgyak szerepén, és szinte minden tanulási folyamatot átható alapkönyvvé vált.”

		

		
			„A bibliaterjesztés missziós dimenziója is figyelemre méltó.”

		

		
			
				[image: ]
			

		

		
			
				[image: ]
			

		

		
			„A protestáns ember, amikor kézbe vette a Bibliát, a szöveg olvasása mellett egy olyan tárggyal is találkozott, amelynek megjelenése tiszteletet ébresztett.”

		

		
			„A protestáns ember a Szentírásban válaszokat talált, valamint olyan megszólalási formát is, amelyben saját kétségeit, félelmét, reményét és ragaszkodását Isten elé vihette.”

		

		
			„A magyar nyelvű bibliaolvasás és bibliakiadás a közösségi önértelmezés fontos részévé lett.”

			A cikk a szerzőnek a BTA-n 2026-ban megvédett szakdolgozatának egyik fejezete. A dolgozat címe:

			A Váradi Biblia vallástörténeti, hitéleti és kulturális üzenete

		

		
			Kelemen Sándor Tomi

			Flandriából Erdélybe: egy anabaptista kézirat kalandos útja

			Az anabaptista kiadvány magyar nyelvű, értelmező szövegátiratának egyháztörténelmi vizsgálata

			Az anabaptista mozgalom megjelenése a történelmi Magyarország területén

			A reformáció elindulása nyomán megállíthatatlan folyamatként indult be az anabaptista gyülekezetek alakulása és tanok terjedése Németországban, Hollandiában, Svájcban1 és Európa sok más országában, így a történelmi Magyarországon és Erdélyben is. 

			Az eddig évszázadokon át elnyomott és üldözött hitvalló keresztyén mozgalmak a reformáció idején megállíthatatlanul törtek a felszínre, alakultak mindenfelé és számban ugrásszerűen szaporodtak az anabaptista közösségek.2 Hirdették a megtérést, újjászületést és a biblikus hitvalló bemerítést.3 

			Már a kezdeti időkben 1529 előtt Fisher András Lőcsén, Iglón és Svedléren prédikált.4 1528 körül Schröter Kristóf Kisszebenben,5 valamint Kisszebeni János 1530 körül a történelmi Magyarország területén hirdették Isten Igéjét, így nemcsak Nyugat-Európában, de Magyarországon is gyorsan terjedtek az anabaptista tanok.6

			Kolozsváron, a Heltai Gáspár nyomdájában 1570-ben jelent meg a „KOeNYVETSKE Az igaz kereszTYÉNI KERESZTSÉGROeL ES A PAPA ANTIchristusnac Maymozássaról:” c.7 magyar nyelvű RMNY 284 szakjelzetű nyomtatvány.8

			A „KOeNYVETSKE Az igaz kereszTYÉNI KERESZTSÉGROeL ES A PAPA ANTIchristusnac Maymozássaról:” c. könyv egyedülálló, magyar nyelvű, reformációkori anabaptista mű. Ennek fakszimile kiadása „Könyvecske az igaz keresztyéni keresztségről...” címmel9 jelent meg a Magyar Tudományos Akadémia Könyvtár és Információs Központ, az Országos Széchényi Könyvtár és a Magyarországi Baptista Egyház közös kiadásában Budapesten, 2020-ban. A könyvhöz, amely a Történelmi Bizottság projektjének része,10 az Előszót11 dr. Mészáros Kálmán, a Baptista Teológiai Akadémia rektora, a BTA Egyháztörténet Tudományi Tanszékének vezetője, a Magyarországi Baptista Egyház Történelmi Bizottságnak elnöke írta. Valamint az eredeti magyar nyelvű anabaptista könyv szövegének karakter szerinti és értelmező átiratát én magam készítettem el.12

			Tanulmányunk tárgyát a fentiekben megnevezett könyv értelmező átirata képezi, amely az eredeti dokumentum magyar szövegének a Magyar Tudományos Akadémia Könyvtár és Információs Központ és az Országos Széchényi Könyvtár tudományos alapelveinek megfelelően, a hitelesség és korhűség magas szintű megőrzésével készült.13

			Dávid Ferenc Wilini Sándortól kapott megbízatása

			Wilini, Dávid Ferenchez küldte Erdélybe az általa flandriai nyelvből, német nyelvre lefordított anabaptista könyv kéziratát, azzal acéllal, hogy „először azt meglátván és megjobbítván”14 adja ki. Dávid megbízatása ezek szerint a könyv kiadása előtt az volt, hogy nézze át a kapott német nyelvű szöveget és azt jobbítsa meg, vagyis tegye jobbá.

			Ez a feladat Dávid Ferenc számára legalább két dologról szólt. Először jelenthette az eredeti német szövegben lévő esetleges hibák kijavítását, és a kapott szöveg jobbá tételét. A kapott szöveg jobbá tétele a különböző hibák kiküszöbölése után jelenthette a szöveg megfogalmazásbeli, irodalmi és stílusbeli megjobbítását. De mivel Dávid Ferenc a kézirat teljes körű megjobbítására kapott Wilinitől megbízatást, feltételezhetjük esetenként a kapott kézirat tanbeli jobbítását, illetve kiegészítését is.

			Az eredeti flandriai nyelven írt kézirat nem áll a rendelkezésünkre,15 hogy az eredeti szöveggel összevetve meg lehessen vizsgálni az esetleges módosításokat. Erre várnunk kell addig, míg ennek eredeti kézirata valamelyik archívumból vagy gyűjteményből előkerül.

			Wilini Sándor a levelében arról ír, hogy bár Dávid Ferencet személyesen nem ismeri, de azért a levélben szereplő „Te szerelmed”16 és „szerelmedet”,17 megszólítás szerint mai szóhasználattal „szeretettnek”,18 az Úr Jézus Krisztusban szeretett testvérének tekinti, és bocsánatot kér, „hogy erre mertem szerelmedet inteni”,19 vagyis a levélben leírt feladatok elvégzésére.

			Dávid Ferenc fordítói munkája

			Dávid a fent említett módon jobbá tette a kapott kéziratot, kijavítva és kiegészítve azt. Ezt a munkát a kapott német nyelvű kéziraton végezte el. Ezután következett a német nyelvű kézirat magyar nyelvre fordítása, amely az anabaptista kiadvány magyar szövegének könyvformában való megjelenésének időpontja előtt el is készült.20

			A német nyelvű anabaptista kézirat Dávid Ferenchez való küldésének célja 

			A német nyelvű kézirat fordítója Wilini Sándor orvos volt, aki jól ismerte a flandriai nyelvet. Ki akarta nyomtatni Lengyelországban, de ez nem sikerült.21 Tisztelendő Gyulai Farkastól22 és más korabeli hírcsatornákon keresztül értesült arról, amit Isten Erdélyben és Magyarországon cselekedett.23 

			E hírek feltehetően a reformáció24 és az anabaptista25 reformáció26 eseményeiről,27 a vallásszabadságról,28 és könyvkiadásokról29 szólhattak. Ezáltal az Úr kaput nyitott az anabaptista testvérek tanainak terjesztésére és az evangélium hirdetésére. Hogy az örök élet elnyerhető ingyen kegyelemből Isten Fiának, a megfeszített Úr Jézus Krisztusnak, hit általi személyes megismerésében.30

			Ennek az anabaptista kéziratnak a könyvformában való megjelentetésének a célja az anabaptista tanok hirdetése, és nyomtatott formában történő terjesztése volt. Ezért írta Wilini levelét Dávid Ferencnek, és küldte el levelével együtt az általa flandriai nyelvből német nyelvre fordított anabaptista kéziratot.31 A cél az volt, hogy bár ez Lengyelországban nem volt lehetséges, de Dávid Ferenc32 által az anabaptista kézirat legyen könyvformában kinyomtatva Erdélyben, és ezáltal Isten Igéje és az anabaptista tanok terjedjenek.

			Wilini Sándor és anabaptista testvérei jól ismerték az Úr Jézus Krisztus által kiadott nagy misszióparancsot (Mt 28:18-20). Mindezt az Úr akaratának teljesítésére cselekedték. Wilini Sándor remélte, hogy ha Dávid Ferenc Erdélyben kiadja könyvformában a tőle kapott kéziratot, akkor „itt e tartományokban és egyéb országokban is, az Isten választottainál igen hasznos és gyümölcsös lészen”.33 E könyv kétnyelvű kinyomtatása azon személyek részére volt nagy segítség, akik ezekben az országrészekben „a német és a magyar nyelvet tudják”.34

			Az anabaptista könyv magyar nyelvű fordítása megjelenésének ideje

			Az anabaptista könyv magyar nyelvű fordítása megjelenésének ideje 1570.35 A flandriai nyelven megírt eredeti kézirat megírásának ideje és a könyv magyar nyelvű megjelenésének ideje nem azonos.

			Az anabaptista mű irodalmi stílusa

			A flandriai anabaptista kiadvány irodalmi formája párbeszéd formában bemutatott tanítás. A kiadványban található „perszónák”,36 vagy más szóval, szereplők: Mester és Tanítvány. Mester és tanítványa közötti dialógusban van bemutatva az anabaptista kiadvány alaptanítása, és az azt kiegészítő más tanok: az igaz keresztyéni keresztségről szóló anabaptista tanítás.37

			A flandriai nyelvű anabaptista, eredeti kézirat keletkezéséről eddig ismert adatok, és az ezzel kapcsolatban felmerülő kérdések összegzése

			Összegzésképpen, az eddig ismert információk az eredeti flandriai nyelvű anabaptista kézirat keletkezésének körülményeiről a teljesség igénye nélkül a következők:

			
					A könyv eredeti kéziratát Alsó-Németországban38 írták.39

					A könyv eredeti kéziratának nyelve flandriai nyelv40 volt. 

					A könyv eredeti kéziratát 1535 után írták, mert beszél az 1534-1535-ös Münster városában történt eseményekről,41 és nem később mint a Wilini-levél keletkezésének ideje:1569. augusztus 19.42 Újabb vizsgálat nyomán alapos okunk van feltételezni, hogy a flandriai anabaptista eredeti kézirat megírásának ideje 1535. június 26. és 1536-1538 közé tehető. De mivel Kálvin fő művének első francia nyelvű kiadása először 1539-ben jelent meg, alapos okunk van feltételezni, hogy az anabaptista kézirat keletkezési időpontja sem volt ennél később.

					A könyv eredeti kéziratának írói bibliai tudományokban tudós emberek voltak.43

					A könyv kézirata íróinak nagy része mártírhalált halt44 a flandriai nyelven megírt eredeti kézirat elkészítése után.

					Volt, aki a flandriai nyelvű anabaptista kézirat szerzői közül életben maradt és elmenekült Flandriából. Mivel azt írja, hogy „a mártíromságnak szent koronájával sokan őközülük megkoronáztattak”45 és nem csak úgy fogalmaz, hogy mindegyikük mártírhalált halt a könyv szerzői közül: „akik annak utána mártíromságot szenvedtek Alsó-Németországban”.46

					A menekültek közül volt, aki a menekülési útja végén a lengyelországi Varsóba érkezett, mivel valaki a Flandriából való menekülése során, hogy megmentse a pusztulás elől, magával vitte Varsóba a könyv flandriai nyelvű kéziratát is.47

					Wilini Sándor, varsói anabaptista orvos Dávid Ferenchez 1569. augusztus 19-én, Varsóból írt levelében48 nem szól arról, hogy valaha járt volna Flandriában.

					Wilini Sándor valahol megtanulta jól a flandriai és német nyelvet, mivel lefordította a flandriai nyelvű kéziratot tiszta német nyelvre.49

					Neve alapján Wilini Sándor varsói orvost50 bizonyos források olasz származásúnak mondják, más levéltári adatok szerint viszont német származásúnak tűnik.

					Volt valamilyen kapcsolat a flandriai51 és varsói anabaptisták között, mivel Flandriából az eredeti kéziratot Lengyelországba, Varsóba52 vivő személy nem más helyre utazott, hanem ezt a helyet választotta úti céljának.

					Wilini Sándor, orvos szülőhazájából, valamilyen oknál fogva Varsóba53 került.

					Wilini egy anabaptista közösségnek volt a tagja54 Varsóban, amelynek nem volt prédikátora.

					Ezt a hiányt ő személyesen a Biblia olvasásával55 és anabaptista irodalom tanulmányozásával pótolta.

					Wilini Sándor, orvos jól képzett, tanult ember volt. Beszélte és jól ismerte a flandriai és német nyelv mellett, a latin nyelvet is.56

					Ezeket a nyelveket ismerte és fordította.57

					A flandriai nyelvű eredeti kéziratot azért vette kézébe, és fordította le flandriai nyelvről német nyelvre, hogy ki legyen adva könyvformában58 és így a hitvalló felnőttkeresztségről szóló anabaptista tanítás terjedjen az országban és annak határain kívül más nyelvterületen is.59

					Megpróbálta a német nyelvű kéziratot kiadni Lengyelországban, Varsóban, de azt írja a levelében Dávid Ferencnek az ottani nyomdászokról, hogy „babonásak” és nem akarják kinyomtatni a német nyelvű anabaptista kéziratot60 könyvformában.

					Ezért egy levél kíséretében elküldte Erdélybe,61 feltehetően tiszteletes Gyulai Farkas által,62 aki Erdélyből valamilyen általunk nem ismert okból Varsóba utazott. Azt hallotta, hogy Erdélyben ki lehet adni a könyveket,63 mivel ott 1568-tól, a Tordai Országgyűlési határozat óta törvényesen vallásszabadság volt.64

					Dávid Ferencet Wilini személyesen nem ismerte,65 de testvérének tartotta az Úr Jézus Krisztusban.66 Ezért megkérhette a munka elvégzésére személyes ismeretség nélkül is.67

					Dávid Ferenc a német nyelvű kéziratot magyar nyelvre fordította, és azt német, valamint magyar nyelven Kolozsváron 1570-ben Heltai nyomdájában kiadta.68

					Dávid Ferenc rendelkezett fejedelmi engedéllyel a könyvkiadáshoz,69 mivel a János Zsigmond70 (1556-1571) erdélyi fejedelem71 udvari papja volt.72 Amíg János Zsigmond hirtelen bekövetkezett halála után, 1571-ben Báthori István,73 (1571-1586)74 katolikus erdélyi fejedelem, és később lengyel király (1575-1586)75 könyvkiadási cenzúrát nem vezetett be.76

			

			A teljesség igénye nélkül röviden összegezve ezek az információk ismertek a flandriai anabaptista kéziratról és a Wilini Sándor, varsói orvos által Dávid Ferenchez írt levélről.77

			Flandria Belgium északi része, amely nyugatról az Északi-tengerrel, északról Hollandiával, délről pedig Franciaországgal határos.

			A képen a kiemelt terület világos színnel jelölt északi része.

		

		
			„Tanulmányunk tárgyát a fentiekben megnevezett könyv értelmező átirata képezi.”

		

		
			„Ennek az anabaptista kéziratnak a könyvformában való megjelentetésének a célja az anabaptista tanok hirdetése, és nyomtatott formában történő terjesztése volt.”

		

		
			
				[image: ]
			

		

		
			„A flandriai anabaptista kiadvány irodalmi formája párbeszéd formában bemutatott tanítás.”

		

		
			„Wilini Sándor, orvos jól képzett, tanult ember volt. Beszélte és jól ismerte a flandriai és német nyelv mellett, a latin nyelvet is.”

			 könyvajánló 

		

		
			Tóth Krisztián

			Recenzió: Az ember megszentségtelenítése 

			A nemrég hazánkba is ellátogató Carl R. Trueman (1967–) új könyve1 már a második mű a szerző tollából – magyar nyelven. A kiadó (Axioma) pontos és gyors munkát végzett; nem sokkal az angol eredeti után Magyarországon is elérhetővé tette ezt a „prófétai” munkát. Nem véletlenül fogalmaz így az előszóban a Kulturális Alapítvány elnöke az angol-amerikai presbiteriánus szerzőre utalva, hogy „megbízható próféta”. Olyan értelemben valóban az, hogy korunkra vonatkozó helyzetértékelése éleslátó, de túl is megy ezen. Kész és képes a diagnózis-felállítás mellett biblikus megoldási javaslattal élni. Ez pedig az ember megszentségtelenítése esetében nem más, mint annak (újra) megszentelése! Ebben lesz kulcsszereplő az egyház. Ám, míg eljutunk addig, sok fájdalmas igazsággal kell szembesülni.

			Az új könyv alcíme: Hogyan vezet Isten elutasítása emberi méltóságunk leépüléséhez? Beszédes téma, mely hét fő fejezetre oszlik. Ezeket egy bevezetés és utóirat foglal keretbe. Trueman A modern én felemelkedése és diadala című könyvében2 már bemutatta azt a folyamatot, hogyan jutottunk el az egyén abszolutizálásáig (az ego-pogánysághoz vezető expresszív individualizmusig)! Fontos tételmondata, szomorú igazsága (volt) annak a műnek, hogy „[a]z ént először pszichologizálni kell (Rousseau), ezt követi a pszichológia szexualizálása (Freud), majd a szex átpolitizálása (neomarxisták)”. (222.o.) Másként megfog(almaz)va: „[a] huszonegyedik század elejére az én pszichologizálása, a pszichológia szexualizálása és a szex átpolitizálása mind jelentős szerepet játszott...” (384. o.)

			Trueman új, címben jelölt írásában ezúttal arra mutat rá, hogy a(z önfel)magasztalt egyén Teremtőjétől kapott méltóságának, szentségének – vagyis szakralitásának elve(sz)tésével valójában értékét vesztett, „lecserélhető” tárggyá degradálódott. Az a társadalmi felfogás, amely a modern kori szekularizáció alapja, Isten „kiiktatásával” (lásd: nietzschei nihilizmus) az ember istenképűségét is érvénytelennek nyilvánította. Ezzel viszont nem önmagát emelte Isten helyére (hiszen arra képtelen), hanem saját magát is profanizálta, vulgarizálta, mitöbb leépítette a világgal együtt. Ez a kíméletlen diagnózis bármennyire fájó is, mégis igaz beszéd -ahogy a szerző neve is ezt jelzi: true = igaz, man = ember! Érdemes páli alázattal olvasni, aki a következő képpen summázta bizonyságtételét: „Igaz beszéd ez és teljes elfogadásra méltó, hogy Krisztus Jézus azért jött e világra, hogy megtartsa a bűnösöket, a kik közül első vagyok én” (1 Tim 1,15). 

			Ilyen karakteres kiállásra és bátor tanúságtételre van ma is szükség a hívők részéről, mert nagy a baj! A romlás alól az egyház sem kivétel. Ennek a problémahalmaznak az ismertetése tölti ki ez első 6 fő fejezetet, melyre reflektál majd a záró, 7., az újjáéledő keresztyénség gondolatát behozó reményteli összegzés. De míg eljutunk oda, nézzük meg konkrétan miről van szó napjaink kontextusa kapcsán. Az első fejezet (Mi az ember?) az antropológia alapkérdéseit tárgyalja, „[a]z antropológia – pedig – elválaszthatatlan a teológiától”. (25.o.) A második fejezet (Készül az út a bolond előtt) erre az elemzésre építve a szekularizáció okait tárgyalja, Nietzsche híres „Isten halála” koncepciója alapján. Ehhez kapcsolódik a harmadik (A bolond órája) fejezet, mely a normaszegőről, mint hősről ír, vagyis arról, hogy mára az istentagadás szinte művészeti értékké vált. A következmény sajnos embertelen...

			A könyv második fele még több aktuális példát vonultat fel, kezdve a negyedik (Vég(cél) nélküli szex) fejezettel, mely a szexualitás, mint politika, valamint „kikapcsolódás” relációkat tárgyalja. Hogyan tette e forradalom tárggyá az embert? Erről szól az ötödik (Mi az ember a művi reprodukálhatóság korában?) fejezet, mely alapvetően az IVF („in vitro fertilizáció”, azaz köznapi nevén lombikbébi-eljárás), béranyaság és eugenika kérdéskörét járja körül keresztyén szempontból. A záró fejezet előtt Trueman szót ejt a halálról (Az utolsó ellenség), illetve napjaink menedzselt halál kultúrájáról. A hetedik (Nihilizmus új köntösben vagy újjáéledő kereszténység?) az ember újra megszentelése iránti igényről szól. Van még remény, mert van még hitvalló egyház! Isten Lelke hatására és biblikus gyülekezetek szolgálata nyomán szerte a világon megfigyelhető egyfajta „vallás felé fordulás” (199.o.)!

			Vannak (pl. Bible Society tanulmánya3), akik ezt csendes ébredésnek – lásd: quiet revival – hívják. Egy biztos, Az ember megszentségtelenítése olyan szemfelnyitó, eszméltető, ráébresztő írás, mely „aha élményt” okoz: összeáll a kép és felismerjük miért és hogyan kerültünk abba a világba, ahol élünk. Összességében a presbiteriánus lelkész új könyve egy „gondolatébresztő felhívás: arra ösztönöz, hogy újragondoljuk, milyen alapokon áll az emberről, a szabadságról és a méltóságról alkotott képünk - mielőtt ezek végleg kiüresednének” (Libri ismertető4, könyv hátsó borítója). Ahogy a borítón szereplő másik idézet jelzi: „A mai világban már nem szokták életre szóló elköteleződésként kezelni a házasságot, de azért tisztában vagyunk a szexuális frusztráció, a féltékenység és az erotika erejével.” 

			Személyes adalék: megtisztelő volt a szerzőtől egy dedikált példányt is kapni, ahol a névre szóló, aláírt könyvembe meglepetésemre Trueman egy rövid igei utalást is csatolt: Jób 28. Hamar újra olvastam a jelölt bibliai textust, mely fejezetcíme5: Jób magasztalja Isten bölcsességét, azt, ahogyan a világot vezérli. Kulcskérdés hangzik el a 12. versben: „De a bölcsesség hol található? Hol van az értelem lelőhelye?” A választ megadja a 23. „Isten tudja az ahhoz vezető utat, ő ismeri annak helyét.” Végső tanulság az emberre nézve pedig a befejező (28.) igevers – mely különlegesen szép és látványos módon a Revideált Károli Bibliában pirossal (Isten szavait jelző ún. red letters6) van szedve: „Az embernek pedig azt mondta: Íme, az Úr félelme a bölcsesség, és a gonosztól való eltávolodás az értelem.”

			

			
				
						1. https://www.libri.hu/konyv/carl_r_trueman.az-ember-megszentsegtelenitese.html 


						2. https://www.libri.hu/konyv/carl_r_trueman.a-modern-en-felemelkedese-es-diadala.html 


						3. https://szabadosadam.hu/megdobbento-felmeres-valoban-csendes-ebredes-zajlik-az-egyesult-kiralysagban 


						4. https://www.libri.hu/konyv/carl_r_trueman.az-ember-megszentsegtelenitese.html 


						5. https://karolibiblia.hu/biblia/job-konyve/28-fejezet


						6. https://www.youtube.com/watch?v=QJ0MmoLm-W0&list=RDQJ0MmoLm-W0&start_radio=1 

			Axióma Kulturális Alapítvány 2026, 223 oldal

			„Ilyen karakteres kiállásra és bátor tanúságtételre van ma is szükség a hívők részéről, mert nagy a baj!”

			„Az ember megszentségtelenítése olyan szemfelnyitó, eszméltető, ráébresztő írás, mely „aha élményt” okoz: összeáll a kép és felismerjük miért és hogyan kerültünk abba a világba, ahol élünk.”

